text:
+ በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን!!!
ክልተ ኣሕዋት ሃብታማት ዝነበሩ እዋን ኣርኪቡዎም ሃብቶም ኣብቂዑ ድኽነት ኣርኪባቶም ካብቲ ዝነበሩዎ ከተማ ክስደዱ ተገደዱ። እቲ ሓደ ኣብ ለባም ሰብ ተዓስበ እቲ ካልኣይ ከኣ ኣብ ደሓን ዝኾነ ሃብታም ተዓስበ።
ድሕሪ ነዊሕ እዋን ናብ ዓዶም ክምለሱ ምስ ሓሰቡ፡ እቲ ምስ ለባም ዝነበረ “ክንድዚ ዚኣክል ዓመታት ምሳኻ ሰሪሐ ሕጂ ግና ናብ ቤተ ሰበይን ዓደይን ክኸይድ እንታይ ትመኽረኒ፤” በሎ። እቲ ለባም ሰብኣይ ከኣ ምስትውዓሉ ርእዩ ከምዚ ኢሉ መለሰሉ። “ነቲ ዝህበካ ምኽሪ ካብቲ ሒዝካዮ ትኸይድ ገንዘብ ክውሕደካ እዩ” ይብሎ። እቲ መንእሰይ ከኣ “ኣይፋልካን ደኣ ምኽርኻ ካብ ገንዘብ ንላዕሊ እዩ” ኢሉዎ። እቲ ለባም ሰብኣይ ከኣ “በል ሓንቲ ምኽሪ ብ500 ዲናር እየ ክህበካ” በሎ። እቲ መንእሰይ ከኣ 2000 ዲናር ጥራይ ነበሮ። ሕራይ ኢሉ ከኣ በቲ ዝበሎ ተሰማሚዑ።
- ብትፈልጦ መንገዲ እምበር ብዘይትፈልጦ መንገዲ ኣይትኺድ። ወስኸኒ ደኣ ይብሎ እቲ መንእሰይ።
- ዘምጽኣካ ደኣ እምበር ዘይምጽኣካ ኣይትግበር። “ኣይዓገብኩን ምኽርኻ መግበኒ ደኣ። ምኽንያቱ ገንዘብ ኣብ ቅድሚ ምኽርኻ ዋጋ የብሉን” ይብሎ።
- ንእትወስዶ ውሳኔ 3 ጊዜ ሓሲብካ ፈጽሞ። ይብሎ።
እቲ መንእሰይ ወላ’ታ ተሪፋቶ ዝነበረት 500 ዲናር ኣይበቀቃን። ኣብ መንገዲ እንታይ ይጸንሓኒ ኢሉ ኣይሓሰበን። ነዛ ተሪፋ ዘላ ክህበካ መዋእለይ ዘይጣዓሰሉ ምኽሪ ሃበኒ አሉ ለመኖ
4. ነዛ መወዳእታ ምኸረይ ኣብ ወረቀት ጽሒፈ ክህበካ እየ። ዓድኻ ምስ በጻሕካ ክፈታ ይብሎ።
እዚ ለባም መንእሰይ ምስ ለባም ሰብ ስለ ዝነበረ ምኽሪ ሒዙ ናብ ዓዱ ይብገስ። እቲ ምስ ሃብታም ዝነበረ ከኣ ገንዘብ ጥራይ ሒዙ ይብገስ። ነቲ ዓርኩ ዝገበሮ ምስ ፈለጠ ከኣ ኣባጨወሉ።
መንገዶም ከይተበገሱ ከለው፡ ሕጽር ዝበለ በቅልጡፍ ናብ ዓድና እንበጽሓሉ መንገዲ ዘይነናዲ ይበሃሃሉ። ኣብዚ ህሞት እዚ ምኽሪ ለባም ዝሰነቀ “ኖኖእ ኣነ በታ ዝፈልጣ መንገዲ እየ ዝኸየድ” ይብሎ። በዚ መሰረት ከኣ ተፈላሉዩ። እቲ ብኣቋራጭ መንገዲ ዝኸደ መንእሰይ ኣራዊት ረኺቦም ይበልዕዎ። እቲ ምኽሪ ለባም ዝሰምዐ እሞ ዘተግበረ ገለ ከይተጐድአ ጎዕዝኡ ቀጸለ። ኣብ ሓንቲ ከተማ ምስ በጽሐ መሬት መስዩ ከሕድሮ ዝኽእል ሰብ አናድዩ፡ ከሕድረካ እየ አሉ ሓደ ሰብ ናብ ቤቱ ምስ ወሰዶ፡ ኣብዚ ጽንሓኒ መግብን መደቀስን ከምጽኣልካ እየ ኢሉዎ ይኸይድ። ኣብቲ ዝንበሮ ቦታ ሬሳታት ምስ ጸንሖ ሰንቢዱ ሕማቕ ሓሰበ። እዚ ሰብኣይ ደኣ ቀታሊ ሰብ እዩ ኢሉ ሓሰበ። ንዓይ ከኣ ከይቀተለኒ ከሎ ክቀትሎ ኢሉ ካራ ኣዋደደ። ሕስብ እንተበለ ግና ምኽሪ ለባም አስራሒኡ ዘኪሩ “ዘምጽኣካ እምበር ዘይምጽኣካ ኣይትግር” ዝብል ምኽሪ ኣብ ሓሳቡ መጾ። እዚ ሰብኣይ ንዓይ ጽቡቕ ክገብረለይ ኢሉ ኣብዚ ኣምጺኡኒ፡ ኣነ ኸኣ ከዕርፍ መጽየ እምበር እንታይ እዩ ዝገብር ኣይፈልጥን እየ። ስለዚ ሱቕ ምባል ይሕሸኒ ኩሉ ንኣምላኽ ሓዲገዮ ኣለኹ ኢሉ ብዓቕሊ ተጸቢዩዎ። እቲ ሰብኣይ መጽዩ ነቲ ዝግባእ ናይ እንግዶት መግቡ ሂቡ መደቀሲ ኣዳለወሉ። ከይተዛረበ መሬት ምስ ወገሐት ናብ ዓዱ ተበገሰ። ይቀንየለይ ዝገበርኩምለይ ከኣ ኣምላኽ ዓስብኹም ይኽፈልኩም ኢሉዎ። እቲ ሰብኣይ ከኣ በል ዝሓወይ ንስኻ ጥዑይ ሰብ ኢኻ እዞም ዝራእኻዮም ሬሳታት ዘምጽኦም ገዲፎም ዘይምጽኦም ስለዝተዛረቡኒ ማለት “ሰብይትኻ ደኣ ኣበይ ኣላ፤ ወይ እንታይ ትገብር ኣብዚ ስፍራ እዚ እና በሉ ስለዘጽበቡለይ እየ ሓሪደዮም። ንስኻ ግና ዘምጽኣካ ጥራይ ስለዝገበርካ ኣምላኽ መንገድኻ የቅንዓልካ” ኢሉ መሪቁ ኣፋነዎ። በቲ ዝገበሮ ከኣ ደስ እና በሎ ጉዕዝኡ ቀጸለ።
ዓዱ በጺሑ ቅድሚ ናብ ቤት ኣብኡ ምእታዉ፡ ስድርኡ ምርካቡ፡ ነዚ ኹሉ ዝገበረለይ፡ ብጥዕና፡ ብሰላም ዝመለሰኒ እግዚኣብሔር ኣምላኸይ ከመስግኖ ናብ ቤተ ክርስቲያን ክኸይድ። ኣብ መንገዲ ፍቑራት እናተሰዓዓሙ ናብ ቤተ ክርሰቲያን ዝኸዱ ይርኢ እሞ ይናደድ። ጽቡቕ ስለዘይገብሩ ዘለዉ ናብኦም ከይደ ክሃርሞም ኢሉ ይሓስብ፡ ግና ምኽሪ ለባም’ውን ይገትኦ። እቲ እትወስዶ ስጉምቲ 3 ግዜ ሓሲብካ ፈጽሞ ዝብል ኣብ ኣእምሮኡ ይመጾ እሞ ይሃድእ። ናብኦም ቅርብ ኢሉ እንተራኣየ፡ እቶም ፍቑራት ኮይኖም ዝተራእዩዎ፡ ኣዲኡ ሓሚማ ሓዉ ደጊፉዋ ናብ ቤተ ክርስቲያን ዝኸዱ ዝነበሩ ኮይኖም ጸንሑዎ። ነቲ ዝሓሰቦ ገሪሙዎ ንስድራቤቱ ስዑሙ ናብ ቤት እግዚኣብሔር ድርብን ዕጽፍን ገይሩ ንኣምላኹ ከመስግኖ ተተሓሒዞም ኣተው። ኣመስጊኑ ምስ እና ተመልሰ ከሎ ነታ ደብዳቤ ናይ’ቲ ለባም ኣስራሒኡ ክፍት ምስ ኣበላ ከምዚ ዝስዕብ ጸንሖ። “እተን ዝነገርኩኻ ምኽሪ ብጥንቃቀ ፈጽመን” ዝብል ቃል ጸነሖ። ምስታ ጽሕፍቲ ከኣ እተን 2000 ዲናር ናቱ ተጠቕሊለን ጸንሐኦ። ደስ እና በሎ ምስ ስድርኡ ብሓጐስ ንቤቱ ተመሊሱ።
እዛ ሓጻር ግና ቁምነገር ሓዘል ዝኾነት ዛንታ ንመሃሮ ብዙሕ እዩ። ገለ ካብኡ፡-
መጀመርያ ከምቲ ቅዱስ ቃሉ “ኣብ ቀራና ጐደናታት ደው ኢልኩም ተመልከቱ፡ እቲ ጥንታዊ መገድታትን እቲ ጽቡቕ ጐደናን ኣየናይ ምዃኑ ሕተቱ እሞ ብእኡ ተመላለሱ ሽዑ ንነፍስኹም ዕረፍቲ ከትረኽቡ ኢኹም” (ትንቢት ኤርምያስ 6፡16) ዝበሎ እታ እንኮ ጥንታዊት ጐደናና በቶም ሕሩያን እግዚኣብሔር ዝኾኑ ቅዱሳን ኣቦታት ሓዋርያት ዝተሰጋገረትልና ኣማናዊት ኦርቶዶክሳዊት ተዋህዶ እምነትና ጸኒዕና ክነብር እዩ። “ወይለኺ ኰራዚን፡ ወይለኺ ቤተ-ሳይዳ” (ሉቃ 10፡13) ከምዝበለ ወይልኹም ደቂ ተዋህዶ። ሎሚ ብመንፈስ ምጥርጣር ተመሊእና፡ ካብቶም ኣቦታትና ንሕና ንፈልጥ፡ ኣቋራጭ መንገዲ ናብ እግዚኣብሔር ረኺብና ኢና እሞ፡ ዘማልደልና ኢየሱስ (ሎቱ ስብሐት) እዩ፡ እናበልካ መፈጸምታና እቲ ቃል “ርኽሰቱ ዘይተሓጽበ ኣነ ንጹህ እየ ዝብል ወለዶ ኣሎ” (ምሳሌ 30፡12) ከይንኸውን ኣመና ምጥንቃቕ የድልየና። እታ ዝተዋህበትና መንገዲ ብትዕቢት ተዋጢርካ ምኻድ ዘይኮነ “ንሕና ዘይንጠቅም ባሮት ኢና እቲ ኽንገብሮ ዚግብኣና ኢና ዝገበርና” (ሉቃ 17፡10) ንበል። ህይወትና ክኸውን ኣለዎ እዚ ቃል እዚ። ብሓቂ ከምቲ ዘማራይ ዳዊት “ቃልካ ንእግረይ መንራህቲ ንመንገደይ ብርሃን እዩ” (መዝ 119፡105) ዝበሎ ቃሉ ተመጊብና ፍቓዱ መሊእና ክነብር ናይ ኣምላኽና ቅዱስ ፍቓዱ ይኹነልና። ምኽንያት ናይ ምፍጣርና እንተተረዲእና ኮይና ከኣ ኣብዛ ምድሪ ዓስቢ ሰማይት ክንረክብ ደኣ ተድላ ሥጋና ክንመልእ ስለዘይኮነ ተጊህና ክብሪ ዉሉድነት ዘውርሥ ስራሕ ክንሰርሕ እዩ ግቡእና። ኣብ መወዳእታ ከኣ ከምቲ ቀዳሞት ኣዳምን ሔዋንን ጸላኢ ሰናያት ኩሉ ግዜ ኣብ መንጐናን መንጐ እግዚኣብሔርን ኣሎ። ምስ እግዚኣብሔር ጽቡቕ ርክብ ክህልወና ስለዘይፈቱ ክንፍተን ኢና፡ ክንወድቕ ኢና፡ ግና ክንትንስእ ኣሎና። ምኽንያቱ እቲ ንቡር ምውዳቕና እንተኾይኑ ዘይንቡር ግና ዘይምትንሳእና እዩ። ድኻም ክስመዓና የብሉን። ምኽንያቱ ተስፋ ሰማያት ስለዘለና። እዚ ኸኣ “ንምስትውዓል እምንቲ ፈታዊተይ ኢኺ በላ” (ምሳ 7፡4) ከም ዝበለ ኣስተውዒልና ሓሲብና ተጠንቂቕና ምጉዓዝ የድልየና።
ኣብ መደምደምታ ግና ኣብ ክሳድና ንኣስሮ ማዕተብ ከም ሕላገት ካብ ኩሉ ክፉእ ዝሕልወና እዩ። ስለዚ “ወደየ፡ ንቓላተይ ዘክሮ፡ ንትእዛዛተይ’ውን ከቶ ኣይትረስዓዮ። ንትእዛዛተይ ሓልዎ እሞ ብሕይወት ክትነብር ኢኻ፡ ንሕገይውን ከም መርዓት ዓይንኻ ሓልዎ። ኩሉ ሳዕ ምሳኻ ሓዞ፡ ኣብ ሰሌዳ ልብኻውን ጽሓፎ” (ምሳ 7፡1-3) ። ይብል እቲ ቅዱስ ቃል እሞ ኣብ ልብና ሰፊሩ ቅዱስ ቓሉ ኣብ ክንዲ ሓደ 30፡ 60፡ 100 ኻዕበት ንኽንፈሪ ናይ እግዚኣብሔር ቅዱስ ፍቓድ ይኹነልና። ጀመርቲ ጥራይ ዘይኮናስ ካብቶም ፈጸምቲ ይግበረና። ፍቕሪ ኣምላኽን ጸጋ ጐይታናን ሕብረት መንፈስ ቅዱስን ምስ ኩላትና ይኹን።
(For those who do not have Geez, please check on this link) MIKRI LEBAMAT
(For those who do not have Geez, please check on this link) MIKRI LEBAMAT
ወስብሐት ለ እግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!


c: text/html

text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 111 guests and no members online
- Details
- Written by ለታይ ገብረንጉስ
- Published: 11 May 2018
ተጽዕኖ ዝፈጥር መኻርን ምኽሪ ዝሰምዕ ወለዶን ዘይብሉ መድረኽ፡
ከም ሎም ከይኮነ እቲ ቀደም ቀደም ብዕድመ ዝደፍኡ ሰባት ክብሪ ነይርዎም። ብዕድመ ዓበይቲ ስለዝኾኑ ጥራሕ ዘይኮነ ፈሪሓ እግዝኣብሄር ነይርዎም። ቅኑዓትን ሓላፍነታውያንን ነይሮም። ናይ ጽቡቕ ደኣምበር ናይ ሕማቕ ኣብነት ከይኾኑ ይጥንቀቑ ነይሮም። ንደቆም ደቂ ደቆም ጽልእን ደምን ከይገድፉሎም ሓላፍነታዊ ፍርሒ ይፈርሑ ምንባሮም፡ ድሕሪ ድራር ብፍላይ ወርሒ ኣብ ትወጽኣሉ እዋን ኣብ ገበላና ተኣኪብና፡ ካባና ብዕድመ ዝሰጎሙ ከዘንትውልና ንሕና ጽን ኢልና ክንከታተል ይዝከረኒ። ድሕሪት ተመሊሰ ክዝክሮ እንከለኹ ከኣ ይናፍቕ። እቲ ብሓውሲ ዕላል ጸወታ ዝንገረና ዝነበረ ዛንታ ንቐጻሊ ህይወትና ስንቂ ዝኾነና ትምህርቲ’ዩ ነይሩ። ንሕና እቶም ኣብ’ቲ ግዜ’ዚ ዝነበርና ቆልዑ ታሪኽ ወለድና ክንፈልጥ እሞ፡ ካብ ሓሶት ስርቂ ጭካነ ገበን ክሕደት ነፍሰ ፍትወት ሓራ ኮይና፡ ባህልናን ሃይማኖትናን ኣኽቢርና ከምኦምን ልዕሊኦምን ክንከውን እናተሃንጠና ዘረባኦም እናቋረጽና ዘይተረደኣና ወይ ክበርሃልና ንደልዮ ነገራት እናተቐዳደምና ክንሓትት ትዝ ይብለኒ።
ልዑል ፈሪሓ እግዝኣብሄርን ክብሪ ዓበይትን ኣብ ኣእምሮና ስለዝተቐርጸ ድማ፡ እግዝኣብሄር ኣይፈትዎን ተባሂሉ ዝተነግረና ነገር ከይንገብር፡ ማለት ከይንሕሱ፣ ከይንሰርቕ፣ ጨካናት ከይንኸውን’ሞ ከይንኹነን ንጥንቀቕ ነይርና። ካብ ፍቓድ ወለድና ከይንወጽእ’ሞ ከይረግሙና፡ ካብ ገዛ ክንወፍር እንከለና ምኽሪ ተቐቢልና ተመሪቕና ንኸይድ፡ ክንምለስ እንከለና ብርኪ ወለድና ተሳሊምና ብዛዕባ ውዕሎና ነዘንቱ ኔርና። “ሳእንና ማዕረ እግርና” ከም ዝበሃል፡ ድሌትና’ውን ማዕረ ትሕዝቶና ስለ ዝነበረ ብዙሕ ንጭነቐሉ ግዜ ኣይነበረን።
ደርቂ ኮይኑ ኣዝርእትናን እንስሳናን ረጊፉ ዝብላዕ ዝስተ ብቐረባ ኣብ ዘይርከበሉ ኩነታት ከይተረፈ፡ ድሓን እግዝኣብሄር ከርህዎ’ዩ፡ ተስፋ ክንቆርጽ መንነትና ክንሸይጥ የብልናን ዝብል ሕልናዊ ዕግበት ስንቂ ይኾነና ነይሩ። ዝባና ብዕርቑ ከብድና ብጥምዩ፡ ቆፎና ገረውረው ኢሉ፡ ገዛና ኣብ ክንዲ መግቢ ዝሽትትን ምቖት ዝህበናን ከም በዓቲ ቀዝሒ ስሒቡ እናንፈጥፈጠናን እንከሎ “ሃሪ ሓላፋዩ ሃሪ መንነትካ ምቕያር ነውሪ” እናበልና ንደርፍ ምንባርና ክዝክር እንከለኹ፡ ምስ’ዚ ናይ ሎሚ ሃረምረም ሕሉፍ ስስዐ ብምንጽጻር ይገርመኒ። ናብኡ ከይምለስ ሕጊ ተፈጥሮ ኣይፈቅድን። ሎሚ ከምኡ ዓይነት ኣተሓሳስባን ኒሕን ከይህነጽ ነገራት ተገላቢጡን ብስሱዓት ተዓብሊሉን። እንታይ ደሊኻ እንታይ ከም ትገብር፡ ምስመን ክትማኸር ከም ዘለካ ዘይትፈልጠሉ፡ ዓሻ ቦታ ለባማት ዝበሓተሉ፡ ዜና ጭካኔን ሞትን ጥራሕ ትሰምዓሉ ናይ ክፉእ ክፉእ መድረኽ ብምዃኑ፡ ናይ’ዚ ሕብረተ-ሰብ መጻኢ ዕድል እንታይ ክኸውን’ዩ ኢለ እሓስብ’ሞ ተስፋ እስእን ይጽልምተኒ።
ገለ ገለ ግዜ ዓበይቲ፣ ምሁራት፣ ሰብ ተመክሮ፣ ንስለ ክብርን መሰል ወዲ-ሰብ ክብሉ ዝተጋደሉ ኢለ ኣብ ኣእምሮይ ሰብ ቅኑዕ ሕልና’ዮም፡ ቁም-ነገር ክገብሩ ይኽእሉ’ዮም ኢለ ፉሉይ ቦታ ዝሃብክዎም ሰባት፡ ቀሪበ ከዕልሎም እንከለኹ ወይ ተግባሮም ክሰምዕ እንከለኹ ኣካሎም ዓንዲፉ ክንሶም ኣተሓሳስባኦም ግን ዘይበሰለ እንታይ ይብሉ ከም ዘለው ዘይርደኦም ኮታ ዝነፈሶም ኮይኖም ይጸንሑኒ’ሞ እሓዝን።
በቲ ካልእ ገጹ ከኣ፡ ታሪኽ ካብ ሰብ ታሪኽ ክመሃሩ፡ ብፍልጠትን ሞያን ክህብትሙ፡ ብኣወንታዊ ስነ-ምግባር ክህነጹ ዝግበኦም ገና ኣብ ናይ ንእስነት ዕድመ ዝርከቡ ወገናት፡ ኣይ ካብ ብቑዕ ኣካዳሚያዊ ትምህርቲ፣ ኣይ ካብ ሞያዊ ክእለት፣ ኣይ ካብ ባህላዊ ክብሪ፣ ኣይ ካብ ሃይማኖት፣ ኣይ ካብ ስራሕ ኣይሰምዑ ኣይስምዑ ምናምን ዝተረፉ፡ ዕድመ ንእስነት ሕጂ ብስነ-ፍልጠት ብተክኖሎጂ ከም ዝጀመረ፡ ቅድሚኦም ከም ዘይነበረ ኣብ እንዳ መስተን ስዲ ጾታዊ ርክብን ተኣሊኾም፡ ውሽጠ ባዶ ክንሶም ለባማት መሲሎም ንለባማት ክንዕቁ ከቆናጽቡ እሰምዕ’ሞ መርገም ድዩ ወይስ ናይ ኣተሓሳስባ ድኽነት ንምፍላዩ እጽገም። ቁም ነገር ዘይብሎም ክንሶም ንቑም ነገርካ ክሰምዑ ፍቃደኛታት ዘይኮኑ፡ ህግደፍ ብመደብ ኣብ ዘስነቖም ኣብ ጽልእን ጭካኔን ዝተመስረተ ብፖለቲካውን ህዝባውን መትከል ዘይዕቀን ላህመታዊ ፍቕሪ ሃገር፡ ብተጸባይነት መቑሕ ተቐይዶም ክንሶም መን ከማን ኢሎም ክጀሃሩ እንከለው፡ እሓሳብ ኣስተንትን እጭነቕ’ሞ ኣይንሰምዕን እይንምከርን እንተኢሎም ደኣ ኣብኣ ይረኽብዋ እብል።
ምኽንያቱ ኣነ እንተ ብጽቡቕ እንተ ብሕማቕ ዕድመይ ከይዱ’ዩ። ከም ሰብ ብሞት ክሓልፍ’የ። ሎሚ ዘቐንዝወኒ ዘሎ ሕጂ ንዓይ ንኽጥዕመኒ ጥራሕ ኣይኮነን። ብቐንዱስ ገና ነቶም ዘለው ህጻናትን መንእሰያትን ድሕሪኦም ዝመጽእ ወሎዳታትን መታ ክሕሾ ካብ ዝብል’ዩ። ነዚ ቅኑዕ ሕልናዚ ዘይመዝን ምኽሪ ዘይቅበል ግን ከኣ ብኣነነት ዝሰኸረ ወለዶ፡ ዕረ እናጠዓመኒ ክብሎ ዘለኒ፡ “ዓር ይብለኪ ኪር ይበልኪ እንተኣበኺ ንውኻርያ ይበኪ” ዝብል ምስላ’ዩ።
ለታይ ገብረንጉስ ካብ መዓስከር ስደተኛታት ዓዲ-ሓርሽ
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 07-05-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.

robotstxt: allowed

filter: keep


text:
ምስባክ፡ ዓይነ ኩሉ ይሴፎ ኪያከ፥ አንተ ትህቦሙ ሲሳዮሙ በጊዜሁ፥ ትሰፍሕ የማንከ ወታጸግብ ለኵሉ እንስሳ ዘበርዓትከ። “ፍጡራት ኩሎም ብተስፋ ንአኻ ይጽበዩ፥ ንስኻ እውን በብጊዜኡ ምግቦም ትህቦም። ኢድካ ብልግሲ ትዝርግሕ እሞ ንፍጡር ዘበለ ዅሉ ብበረኸት ተጽግቦ” መዝ. 145፡15-16።
መዝሙር፡ “ዝናም ብግዜኡ ይህበና እኽሊ በረኸት ይጽግወና ክረምቲ ይኸፍተልና ምሕረት የውርደልና በረኸት ዝናም የፍስሰልና፥ ዓይኑ ከፊቱ የማኑ ዘርጊሑ ምሕረቱ ይሰደልና፥ ኅጢአት ኪሓድግ ተፈቒድሉ እዩሞ አዒንቲ ኵሎም ንዓኻ ይስፈዋ በብግዜኡ መግቦም ይቕበሉ፥ መን እዩ እቲ ንባሕርን ንነፋሳትን ዚእዝዞም ጎይታ ሰንበት ስለ ዝኾነ ጨቓውቲ ኳዃትን ዓሣታትን አናብርን ይጽውዕዎ ንሱ ከአ ብታሕጓስን ብሰላምን ሰላም” እናበለ ሓልዮትን ፍቕርን ክርስቶስ ይገልጸልና።
ካብ ነሓሰ 10-28 (ማኅበረ በኵር) ዘሎ ሰናብቲ አብርሃም፥ እጓለ ቋአት፥ ደሰያት፥ ዓይነ ኩሉ እናተባህለ ይስመ። ከም አተሓሳስባ ልጡርግያና ክረምቲ ካብ ሰነ 26 ክሳብ መስከረም 25 ዘሎ ጊዜ እዩ፥ ስለዚ ጌና አብ ጊዜ ክረምቲ ኢና ዘሎና፥ ነዚ ዘሎናዮ እዋን ፍሉይ ዝገብሮ ብዓለ ፍልሰታ አብ 16 ነሓሰ ስለ ዘብዓልና አብዚ እዋን እውን አሰር ማርያም ተኸቲልና ንሰማይ ዘበቅዕ ሕይወት ሒዝና ክንጉዓዝ የዘኻኽረና። እዚ እዋን ኩሉ ዝሕጎሰሉ ሰዊት ፍረ ዝርአየሉ ሰብን እንስሳን ዘመስግኑሉ እዋን ስለ ዝኾነ ሕጉስ ሕይወት ክንለብስ ይሓተና። አብ ሕይወትናን አብ ሕይወት ካልኦትን ሓጎስ ክንፈጥር ድላይ አምላኽ እዩ። ምሉእ ሓጎስ ምስ አምላኽ ምስ እንኸውን ጥራሕ እዩ ዝርከብ።
አብ ምውዳእ ዓመት እናተቐራረብና አብ ዘሎናሉ እዋን አብ አምላኽ ክንምለስ ዝሕግዝ ንባባት ኢና ሰሚዕና። ቅዱስ አቦና ዮሓንስ መበል 23 ሓደ እዋን “ክርስቶስ ብዳግም ክመጽእ እንከሎ ከመይ ኮና ክንጸንሖ ይግባእ ኢሎም ምስ ሓተትዎም” “ኩሉ ጊዜ ዝተጸመድኩም ኩኑ” ኢሎም መሊሶም። አምላኽ ክመጽእ እንከሎ ተሰናዲና አብ ጽቡቕ ነገራት ተጊህና እናዓየና ከሎና ክንጽንሖ ይግብአና። አብ ስራሕ አልቦ ከሎና ከይመጽእ ክንጥንቀቕ አሎና። እዚ ማለት ከአ ብእምነትና ድኹማትን አመት ዘይብልናን ከሎና ክመጽአና የብሉን። እምነት ዝመልኦ ሕይወት ሒዝና ክንጸንሕ አሎና።
ሰብ ካብቲ ሎሚ ብዙሕ አጸጊምዎ ዘሎ ንአምላኽ ዝኸውን ጊዜ ይስእን አሎ። አብ ሸበድበድን አብ ምድላብ ሃብቲ ክጎይን ሃነፍነፍ ክብልን ይርአ ሽዑ ንመጻኢ ሕይወቱ ዝኾነ ከይሓዘ እንከሎ መጸዋዕታ ትአክል እሞ አብ ተስፋ ቍርጸትን ዋሕዲ እምነት አንከሎ አብ ቅድሚ አምላኽ ይቐውም። አብዚ ዘሎናዮ እዋን ነዚ ነገራት ዓው ኢልካ ምዝራብ ዳርጋ ተሪፉ ይመስል ንሰብ በቲ ዘለዎ ሕይወት ክሕጎስ ደፊርካ ግጉይ መገዲ ሒዝካ አሎኻ ተመለስ ተመለሲ ስአን ምባል ዘኽበርናዮም መሲሉና ሱቕ ኢልና ንአይ አይጽልአኒ እምበር ዝገብሮ ንእኡ ይምልከት እናበልና ሓውናን ሓፍትናን ንመገዲ ጥፍአት እናኸዱ ሱቕ ኢልና ንርኢ አሎና።
አብ ጉዳይ እምነት ደፋራት ክንከውን አሎና። ንሓቅን ንድላይ አምላኽን ክንምስክር ትሑዛት ኢና። ከም ዮሓንስ መጥምቕ ንንጉሥ ከይተረፈ ንዝገብሮ ጌጋ ክነግሮ አሎና። ፈሪሕና ወይ ጥቕምና ከይጎድለና ወይ እውን እንታይ ገደሰኒ ኢልና ሰባት ሕይወቶም ዓንቃፊ ክፍአት ዝመልኦ እንከሎ ሱቕ እንተ በልና ንሕና እውን ተሓባበርቶም ኢና። ደፊርና ካብቲ ዝነብርዎ ሕይወት ንአብነት ብዘይ ቃል ኪዳን ንዝነብሩ፥ ሓመይቲ፥ አብ ዝርጋንን ምስኡ ዝኸይድ መስተ ድራግ ዝአመሰሉ ዝነብሩ፥ ሓሰውቲ፥ አብ ቅድሚ ሰብ ንፉዓትን ለባማትን ዝመስሉ ግን ካልእ ሕይወት ዝነብሩ ደፊርና ክንዛረቦም ይግብአና። አብ መልእኽቲ ዮሓንስ ነዚ ብዝርኢ ከምዚ ዝብል ንረክብ “ዝኾነ ይኹን ትምህርቲ ክርስቶስ ከይኃዘ ናባኻትኩም እንተ መጸ አብ ቤትኩም አይትቀበልዎ ሰላምውን አይትበልዎ፥ ከመይ እቲ ሰላም ዚብሎ አብቲ እኩይ ግብሩ ኃቢርዎ እዩ” (2ዮሓ 1፡10-11) ይብል።
አምላኽ ዝደልዮ ሕይወት ክንመርሕ ጽዉዓት ኢና፥ ነዚ ክንገብር አብቲ ቃሉ ዝብለና ብምሉእ ክንእለኽ አሎና። ምስ ክርስቶስ ቀጻሊ ዝኾነ ዘተ ሃልዩና አብ ቅድሚኡ እሙናት ኮና ንካልኦት አብነት ዝኸውን ሕይወት ክንመርሕ አሎና። ጸዋዕታና ንዓለም ብርሃን ክንከውን እሞ ንሓቅን ንጽድቅን እትአምን ዓለም ክንሃንጽ እዩ። አብ ጸልማት ንዘሎ ሕልና ብርሃን ድሕነት እንዅልዓሉ ንሓና ኢና። አብ ሓዲስ ዓመት ነዚ ከዘኻኽረና ሆየ ሆየ እናበልና ንዓድና መብራህቲ ሒዝና ንዘውር እሞ ነዛ ዓመት ከመይ አሕሊፈያ ብርሃን እናህብኩዶ ወይስ ዘንጊዔ አብ ሕይወት ሰባት ጸልማት እናአእቶኹ ኢልና ንርእስና ንሕተት። ዓለም ሎሚ መቐረት ጣዕሚ ክርስትና ጠፊእዋ አብ ሰንፈላልን አብ ጥልመትን ትርከብ አላ፥ እዚ እንርእዮን እንሰምዖን ዘሎና ሓቂ እዩ። ክርስትያን መስካሪ እምነቱ ምዃኑ ሓዲጉ ከምንፋስ ዝወቕዖ የማን ጸጋም ይላኻዕ አሎ። ርግእ ንበል ልቦና ዝመለኾ ሕይወት ሒዝና ዓድናን ቤተ ክርስትያናን ነኽብር ሽዑ ቅሳነት ሰላም ክነግሰና እዩ።
ጌጋ ጨሪሽና ክንገብር አይግብአናን ምኽንያቱ ብእምነት ብዙሕ ተዋሂብና አሎና ብዙሕ ከአ ክንሕተት ኢና። መንግስቲ አምላኽ ክንሃንጽ ብመድሕና ዝተዋህበና ዓቢ እምነት እዩ። ብሕወትናን ብስብከትናን መንግስቲ አምላኽ አብ ልቢ ሰባት ክአቱ ከምኡ ነቶም ዘይሰምዕዎ ክነግሮም ተልእኮና እዩ። ስብከተ ወንጌል ንውሑዳት ካህናትን ማሕበራትን ዝሕደግ አይ ኮነን ኩልና ብጸጋ ጥምቀት አብ ማኅበር ክርስቶስ ዝአቶና እንለብሶ ሓላፍነት እዩ። እዚ ዝበለጸን ዓቢ ሓላፍነትን እዩ።
ቃል አምላኽ አብ ኩሉ ልቢ ክአቱን ክስምዓን ክንገብር፥ ምስጢር አምላኽን ፍቁርን ክነግር እዋኑ ይሕግዘና እዩ። አብ ቅዱስ መጽሓፍን አብ ሕይወት ቅዱሳንን ከም እንርእዮ ጉዕዞ እምነት ነውሕን ተጻብኦ ዝበዝሖን እዩ፥ ነቲ ምስ አምላኽ ዘሎና ርክብ ክነቋርጽ ከም ፈተናን ጸላእትን ኮይኖም ዝቐርቡና ብዙሓት እዮም። መድኃኒና ኩሉ ጊዜ ንቝሓት ኮና ክንጽበ ይነግረና። “ሰራቒ ዝመጽአላ መዓልቲ አይትፍለጥን እያ እሞ ንቕሑ” ይብለና።
ሓደ ሃብታም አመሪካዊ አብ ቫቲካን ክዛወር ዕድል ረኺቡ ከምኡ አብቲ ጳጳስ አብ ጊዜ ሓጋይ ዘዕርፉሉ አብ ካስትል ጋንደልፎ እውን ወሲዶሞ አብኡ ፍሉይ ቤት ጽሕፈት ጳጳስ እውን ክአቱ ክኢሉ። አብቲ ናይ ጳጳስ ቤት ጽሕፈት ሓንቲ ወርቃዊት ተለፎን ርእዩ ከምኡ በዛ ተለፎን አብ አምላኽ ብቐጥጣ ክድውል ትኽእል ኢሎሞ። ክጥቀመላ ዝኽእል እንተ ኾነ ምስ ሓተተ ግን ፍርቂ ምልዮን ክከፍል ከምዘልኦ ተነጊሩ ስለዚ አይደወለን። ሽዑ ንእግረ መገዱ ብአየርላንድ ካብቲ አብሓጎታቱ ዝመጽእዎ ክርኢ ብእኡ ሓሊፉ አብ ሓንቲ ቍምስና አላጊሱ ነቲ ቆመስ መዝገብ ከርእዮ እና ሓተተ አብ ቅድሚኡ አብ ቤት ጽሕፈት ቆመስ እንደገና ወርቃዊት ተለፎን ርእዩ። ልክዕ ከምታ ናይ ርእሰ ሊቃነ ጳጳሳት ብቐጥታ ናብ አምላኽ ክድውል ከምዝኽእል ነጊሮሞ። ክንደይ ከም ዝኸፍል ምስ ሓተቶም 12 ሰናቲም ንሰለስተ ደቒቕ ኢሎሞ። ብምግራም አብ ቫቲካን ፍርቂ ምልዮን ከኽፍሉኒ ደልዮም ነሮም ከመይ ኢሉ አብዚ ሓሲሩ እናበለ ብምግራም ንቆመስ ሓቲቱ። ቆሞስ እወ ከምእዩ እዩ ግን አብዚ አብ ውሽጢ ሃገር ኢኻ ትድውል ዘሎኻ ኢልዎ ይብሃል።
ምስ አምላኽ ምርኻብ ከም ሓደ ተለፎን እንድውሎ ክሳብ ክንድኡ ቀሊል ድዩ? አምላኽ ክራኸበካ/ኪ ፈቲኑዶ ይፈልጥ? አምላኽ ተለፎን ገሩልካዶ/ኪዶ ይፈልጥ? እወ አምላኽ መዓልቲ መዓልቲ ይራኸበና። እቲ ሕቶ ንሰምዕዶ እዩ። መደበር ራድዮታት 24 ሰዓት ይዛረባ እየን እንተ ሰማዕናየን ጥራሕ እዩ ከምዚ ተባሂሉ ክንብል እንኽእል እምበር ብስም አብ አየር ፈነውኦ ተሰሚዑ ማለት አይኮነን። አምላኽ ዕለት ዕለት ይዛረበና እዩ ግን ንሕና እንተ ሰማዕናዮ እዩ እቲ ቁምነገር። አብ ወንጌል “ሓቛቝኹም ዕጡቕ መብራህትኹም ብሩህ ይኹን” (ሉቃ 12፡35) ይብለና።
አብ ገለ እዋን ብዘይተጸበናዮ መገዲ ገሩ ይራኸበና። “ወዲ ሰብ ብዘይሓሰብክምዋ ጊዜ ኪመጽእ እዩ እሞ ዝተዳለኹም ኩኑ” (ሉቃ 12፡40) ይብለና። አምላኽ ብዘይ ተሓስበ ጊዜን ብዘይተጸበናዮ መገድን ይጽውዓና። ነፍስወከፍን አምላኽ ዝዛረቦ አሎና ገሊኡ እዋን ክንርእዮ የጸግመና እና አንጸርጸና አምላኽ ካባይ እንታይ ይደሊ አሎ ኢልና አምሪርና ንሓትት። ብጸሎትን ብትዕግስትን ንነገራት አብ አምላኽ እንተ አንበርና ዘይፍታሕ ጸገም ዘይስገር ፈተና የለን ሓንትስ ትዕግስትን ጸሎትን ንግበር።
ሓደ ካብቲ ዓመት ክውዳእ እንከሎ ክንገብሮ ዝግብአና ንርእስና ዝኸውን ጊዜ ወሲድና ምስ ነፍስና ክንዛረብ ከመሎኹ ዘጉደልክዎ እንታይ አሎ? ክገብሮ ዝግብአኒ እሞ ብሕመቐይን ብኽፍአተይን ዘይገበርክዎ እንታይ አሎኒ ኢልና እንሓተሉ እዋን እዩ። ምሕታት ጥራሕ ዘይኮነ መልሲ ሂብና ክንክእል እሞ ክንገብሮ ዘሎና ክንገብር አሎና። አፍደገ ዓመት ክትዕጾ ቀሪባ አላ ምስ ዕዳና ኸሎና ንሓዲስ ዓመት አይንእተዎ። ዓመትና አምላኽ ሒዝና ተሓዲስና ምስ ሓዲስ መንፈስን ተስፋን ንጀምር።
አብ ታሪክ ሓዲስ ዓመት ክአቱ እንከሎ እሱራት ይፍትሑ ብኡሳት ይዕረቑ ብዙሕ ነገራት አብ ጽቡቕን ዘሓጉስን ነገራት ይልወጡ ብሓቂ ጽቡቕ ባህሊ እዩ። ሎሚ ከምትማሊ ንሕና እውን ካልኦት ክገብርዎ ዘለዎም ክንርኢ ዘይኮነ ንሕና እውን ሕይወትናን ሕይወት ካልኦት ክልወጥ ጽቡቅ ንግበር። ልዕሊ ኹሉ ሰላም ዝሰፈኖ ልቢ ሒዝና ሓዲስ ዓመትና ንእተዎ።
አምላኽ ክንሰምዖ ብዝተፈላለየ መገዲ ክንገብሮ ዘሎና ክሕብረና ኢሉ ይዛረበና አሎ። ንገለና ምስ መባእስትና ክንዕረቕ፥ ንገለና ተቐይምናዮ ንዘሎና ክንሓድግን ክንዕረቅን፥ ንገለና ብኃጢአትና ክንሳሕ፥ ንገለና ካብ ክፍአት ግብሪ ክንወጽእ፥ ንገለና ኽአ ካብ ዘራእቲ ጽልኢ ዘራእቲ ፍቕሪ ክንከውን ይዛረበና አሎ።
ዘስተውዕል ልቢ ሃበኒ ጎይታይ፥ ዝሰምዕ እዝኒ ሃበኒ ጎይታይ ክንብል እዋኑ እዩ። አእዛና ቃል አምላኽ ካብ ምስማዕ ዘንጊዐን እንተ አለዋ ሎሚ ወደይ/ጓለይ ስምዑኒ እናበለ ቃል ወላዲ የስምዓና አሎ። ልብና ተሪሩ እንተሎ ከለስልሰልና ንጸሊ ደረቕ ልቢ ሒዝና እንተ ተጎዓዝና ክንሳቐ ኢና። ሕማምና ሎሚ ሕክምና ንርከበሉ ሽዑ ክንሓዊ እሞ ደቂ ብርሃን ኮና ብሩኽ መስቀል ክበርቀልና።
አብ ናይ ሎሚ ወንጌል ንቤተ ክርስትያን ሰማዕቲ ክንከውን ይነግረና። “ዲያብሎስ እቲ መጻርርትኹም ዝውሕጦ ደልዩ ከም ዚጓዝም አንበሳ ይዘውር አሎ እሞ ተጠንቐቑ ንቕሑ” (1ጴጥ 5፡8)። ጸላኢ ዘለዎ ሰብ ኵሉ ጊዜ ይጥንቀቅ እዩ ምኽንያቱ ጸላኢኡ እንታይ ከም ዝገብሮ ይፈልጥ እዩ። ንሕና እውን ሰይጣን ጸላኢና ከይዕወተልና ነቒሕና መገዲ አምላኽ ንሓዝ።
አምላኽ ብቤተ ክርስትያኑ ገሩ ዕለት ዕለት ድላዩ ይነግረና አሎ፥ ንአኹም ዝሰምዐ ንአይ ሰምዐ” እናበለ ቤተ ክርስትያን እትብለና ክንሰምዕ ድላይ አምላኽ ከም ዝኾነን እቲ ሓቂ ንሱ ስለ ዝኾነ ክንአምን ይግብአና።
ኦ ክርስቶስ መድኃኒና ንቝሓትን ዕጡቓትን ኮና ክንጸንሕ ብአፍ ቤተ ክርስትያንካ ገርካ እትምህሮ ኩሉ ጊዜ ሰምዕቲ ክነክውን ሓግዘና፥ ብአአ ገርካ እትህበና ጸጋ ነመስግነካ አሎና ንበሎ። ዕለት ዕለት ጸሎት እናገበርና ስንድዋት ክንከውን፥ ሰንበት ሰንበት ቅዳሴ እናሰማዕና ካብ ሥጋኻን ደምካን እናተሳተፍና ማኅደርካ ክንከውን ብኃጢአትና እናተነሳሕና ናይ ፍቕሪ ስራሕ እና አዘውተርና ከም እንነብር ግበረና። አብ ጽንኩር እዋን ከይተረፈ ካብ ፍቕርኻ ከይንፍለ ጸጋኻ ሃበና።
ኣባ ንጉሠ ፍሥሓ


text:
ኤሪትራዊት ጓል-ኣንስተይቲ፡-
ሓደ ካብቲ ዘሕፍር ሃለዋት ህ.ግ.ደ.ፋዊት ኤሪትራ፡ ብሓፈሻ ሕቶ ኤሪትራዊት-ስድሬቤትን ብፍላይ ድማ ሕቶ ደቂ ኣንስትዮ’ዩ። ደቂ- ኣንስትዮ ማዕረ ኣሕዋተን ደቂ-ተባዕትዮ ኤሪትራዊያን፡ ኣብ ሰላማዊ-ፖሎቲካዊን ዕጥቃዊ ቃልሲ ብንጡፍ ተሳቲፌን፡ ብተግባር ማዕርነተን ብተሳታፍነተን ዘራጋገጻ ከንስን፡ ነዚ ዓጽመንን ደመንን ከስኪሰን ዘራጋገጽኦ፡ ጸወታዊን ሕብረተሰብኣዊ ማዕርነት፡ ዳግም በቶም ትማሊ ምስኣተን ተላፊኖም ዝተቃለሱ ኣሕዋተን፡ ተመንዚዔን ኣብ ሓደጋ ተሳጢሔን ይርክባ ኣለዋ።
ደቂ-ኣንስትዮ ኤሪትራ ብዲሞግራፊያዊ ብዝሔን 57% ዝግምገማ፡ ብተሳትፍኦንን ዲሞግራፊያዊ ጸጋታተን ሙዑሩይን ዑዙዙን ግደ ክህልወን ኣንዳተገበኤ ከንሱ፡ ተራኣን ግን ባይታ ዝዘበጠ ጨፍሉቕ ኢዩ። ኣብ ልዕሊ’ቲ ከም ሰበን ዘጓንፈን ደርባዉን መግዛእታዊ ጭቆናን ሕሰምን፡ ኣባታዊ ሕብረተሰብኣዊን በጋሚዳዊ ባህርያት ገባቲ ስርዓት ህ.ግ.ደ.ፍ ኣብ ንዝኸፍኤ ሓደጋታት ኣቃሊዕወን ይርከብ ኣሎ።
- ኤሪትራዊት መንእሰይ ጉብዝንኣን ባህርያዊ ጽባቔን ኣብ ክንዲ ተዉህቦ፡ መከራ ዝዕድም ክብራ ዘግህስ ዕዳ ኮይንዋ ዘላ ጊዚ’ዩ።
- ኤሪትራዊት ተጋዳሊት፡ ጎደናታት ኣብ ምጽራይ፡ ፓርኪን-መካይን ቲኬት ኣብ ሙቕራጽ፡ ምልማን፡ ስደት…ወ.ዘ.ተ ተዋፊራ ኣብ ሓሳረ መከራ ትሕልፈሉ ዘላ ጊዚ’ዩ።
- ኤሪትራዊት ኣደ፡ ኣደዳ ሕሰም፡ጥምይት፡ ስደት፡ ጓሂን፡ ደቓ ብመከራ ኣዕብያ፡ ደድወለደቶምን ዘዕበየቶሙን ደቃ፡ ንህ.ግ.ደ.ፍ እተረክብ ናይ ሰብኣዊ መፍረ-ፋብሪካ ኮይና ኣላ። ኣቦታቶም ዝተኣስሩ፡ ኣብ ኣገልግሎት ዝተጸምዱ፡ ዝተሸርቡ፡ ዝተሰዱ፡ ዝሞቱ….ወ.ዘ.ተ ዘኽታማት በይና ከተዕቢ፡ ተሕልፎ ዘላ መከራ እዚ ኢልካ ክትዛረበሉን ክትጽብጾቦን ኣዝዩ ኣጸጋሚ ኮይንሉ ዘሎ ህሞት’ዩ።
ዋላ እዉን ኣንጻር ገባቲ ስርዓት ህ.ግ.ደ.ፍ ዝተሰለፉ ሓይልታት እንተኾኑ’ዉን፡ ብተግባር ውሑዳት ሓዲካ መብዛሕትኦም፡ ካብቲ ኣባታዊ ኣታሓሳስባ ሓራ ዝወጹ ስለዘይኮኑ፡ ንደቂ-ኣንስትዮ ከምዚ ንዕዳጋ ዝተቀረባ ሃለኽቲ ነገራት ገይሮም ስለዝወስድወን፡ ከም መሳርሒ ንዋት ክጥቀሙለን ዘይፍሕርዎ ጉድጓድን ዘይፍትንዎ ነገራት የሎን።
ጓል-ኣንስተይቲ ዓለባ ሕሰም ክትርብዕ፡ ሞቕሕ ኣባታዊ ኣታሓሳስባ ክትበትኽ፡ ጸወታዊን ደርባዊን ማዕርነታ ከተራጋግጽ….ወ.ዘ.ተ እንተኮይና ሱሉስ ተናጻጺሉ ዘይከይድ ቃልስታት ከተሳላስል ኣለዋ። ንሳተን፡-
- ጸወታዊ ኣድልዎን ዓመጽን ከተወግድ ፡
- ገባቲ ፖሎቲካዊ ስርርዕ ክትኣሊ፡
- ኣባታዊ ሕብረተሰብ ክትቅይር፡ ተሪር ቃልሲ ከድልያ’ዩ።
መታን ቃልስታታ ብግቡኡ ከተሳልስል፡-
ቀዳማይን ቀንዲን፡ ናጻ ዝኾነ ናይ ገዛእ-ርእሳ ማሕበር ክህልዋ ኣለዎ።
ካልኣይ፡ ድማ ምስ ዜጋታት ትቃለሰሉ ናይ ሓባር-ዋላ ከድልያ’ዩ።
ኮይኑ ግን ናጻ ዝኾነ ናይ ገዛእ-ርእሳ ማሕበር፡ ከም ዋልታን ጭማራን ኮይኑ፡ ዉሑስነት ዝኾና፡ ቅድሚ ዝኾነ ይኹን ናይ ሓባር ስራሓት፡ ጓል-ኣንስተይቲ ነዚ ናይ ገዛእ-ርእሳ ናጻ ማሕበር ኣብ ምዱካን ክትጽመድ ኣለዋ።
ከምኡ ስለዝኾነ ኢና ሲቪክ ዲሞክራስያዊ ምንቅስቓስ ኤሪትራ “ቀንዲ ሲቪክ መትከላትና ኣብ ፖሎቲካዊ ራእይና፣ ማሕበራዊ ፈልስታት ናይ ሲቪክ ሃገርን ሕብረተሰብን ኤርትራ ካብ ሕጂ ኣትሒዘን ክቦቕላን ክነጥፋን እዩ። እዘን ናጻ ደሞክራስያውያን ሃገራውያን ማሕበራት፣ ማሕበር ሰራሕተኛታት፣ ማሕበር መንእሰያት፣ ማሕበር ደቂ- ኣንስትዮ፣ ማሕበር ሓረስቶት፣ ማሕበር ስንኩላን፣ ማሕበር ሓርበኛታት … ወዘተ ይጠቓልል። ናጻ ሲቪላዊ ትካላትን ኣካላትን፣ ማሕበር ኩሉ ዓይነት ሞያ፣ ማሕበር ጋዜጠኛታት፣ ማሕበር ተጣበቕቲ ሰብኣዊ መሰላት፣ ማሕበር ሓካይም፣ ማሕበር ናይ ሕጊ ኪኢላታት/ ጠበቓታት/ ማሕበር መማህራን፣ ማሕበር ነጋዶ፣ ፣ ማሕበር ስነ-ጥበባውያን፣ ማሕበር ድሕነት/ኣንጻር/ ብከላን ልምዓትን፣ ማሕበር ተጣበቕቲ ህጻናት፣ ማሕበር ረድኤትን ምትሕግጋዝን….ወዘተ ናጻን ርእሰን ኪኢለን ክነጥፋን ክዕንብባን ካብቲ ቀንዲ ዕላማና እዩ። ናጽነተን ንምሕላዉ ድማ ኣብ ክንዲ ኣብ ትሕቲ ፖሎቲካዊ ምንቅስቃስ፣ ዉድብን ሰልፍን ተቆሪነን ዝሰርሓ ወይ መሳሪሒ ፖሎቲካዊ ምንቅስቃስ፣ ዉድብን ሰልፍን ዝኾና፣ ርእስን ኪኢለን ብነጻ ብዉሽጣዊ መደብ ዕዮን ሕግታተን መሪሒነታተን ክግዝኣ ስለዝግባእ ኣብ ክንዲ ቱኹላዊ ዝምድናታት ጋድማዊ ዝምድናታት ክህልወና ብመትከል ንኣምን”። እንብል።
ወድሓንኩም!
መርእድ ዘርኡ
m.zerut@gmail.com
17/03/2018
http://snitna.com/ECDM%20Dialogue%20papers%20for%20our%20common%20strategy%20and%20future.pdf
“ናጻ” ካብ ምንታይ: ከመይ ዝኣመሰለ “ናጽነት”:
ኣብ ፖሎቲካዊ ባይታታት ኤርትራ፡ ቡዙሕ ጊዚየ ንሕና “ናጻ” ኢና ተባሂሉ ክዝረብን ክጽዓድን ይሰምዕ’የ፡ የግዳስ ከም ዑቱብ-ሓቂነት ዘለዎ ጽዕዶ ወሲደዮ ኣይፈልጥን። እቲ ምንታይስ “ናጻ” ካብ ምንታይ ሙኻኖም፡ ንጹር መግለጺ ስለዘይህቡሉን፡ ብተግባር እዉን “ናጻ” ሙኻኖም ብርግጽ ከእሙኑ ስለዘይኽእሉ ብሙኻኖም እዮ። “ናጻ” ኢና ክብሉ ይጸንሑ እሞ፡ ብድሕሪ መጋረጃ ድማ ኣእዳዉ ናይ ህቡኣን (ghost)፡ ብሩኡይ ኣጻብዕቶም ከንቃሳቑሱ ስለዝርኣዩን ሓሳባቶም ከንሂ ስለዝስሙዑን’ዩ።
ካብዚ ቀጻሊ ዝዳጋገም ተርእዮታትን ዳይነሚክስን ብምንቃል፡ “ናጻ” የ ወይ “ናጽነት” ኣሎኒ ኢልካ ክትጽዕድ እንተኼንካ፡ ብቀዳምነት ምጣኔ-ሃብቲ ንፖሎቲካ ስለዝመርሕ፡ ንጹርን ጽኑዑን መትከላትን ፖሊሲታት ኣብ ምጣኔ-ሃብታዊ ኣካናዉናኻ ክህልወካ ኣለዎ። ብዝኾነ ኣምር ናጻ ን ናጽነት ኣብ ገብረ-ገብነት፡ ሰብኣዉነትን ጉቡኣት ዝቶሞርኮሰ ኮይኑ ፡ እንታይ ክገብር ኣለኒ? እንታይ’ዩ ኸ እቲ ቁኑዕ ክኸዉን ዝግብኦ? ንዝብል ሕቶታት ኣቀዲሙ ብምልኣት ብሓሳብን ተግባራትን ዝመለሰ ምስ ዝኸዉን’ዩ። ናጻን ናጽነት ካብ ጽቡቕ ድሌታትካን መርትዖ ዘለዎ ምኽንያት ነቂሉ፡ ብዘይ ግዳማዊ ጸቕጥታት፡ ጽልዋታት፡ ምወላታት፡ ሓሳባት …ወ.ዘ.ተ፡ ብናይ ገዛእ-ርእስኻ ሰናይ ድሌታትካን ዉሳኔታትካን ትሓስቦምን ተተግብሮሙን ነገራት ፡ በቶም ባዕልኻ ንነብስኻ ዝገበርካላ-መግቲኢታት ተቀይድካን ሓሲብካ ተትግብሮም ወይ ትብሎም (conscious free will )እዮም።
ኣብ ፖሎቲካዊን ማሕበራዊን ንጥፈታት ሙሉእ ብሙሉኡ “ናጻን ናጽነትን” ዝብሃል ጉዳይ ብተግባር ኣሎ ድዩ (does free will exist) ዝብሉ ሕቶ ብገለ ግራቜናት፡ ዉልቃዊ ናጽነቶም ንካልኦት ዝመጠዉ: ነቲ ሓቂ ንምዝንባዕ ተባሂሉ ይልዓል’ዩ። እወ “ናጻን ናጽነትን” ካብ ገዛእ ርእስኻን ካብቲ ትነብረሉ ማሕበረ-ኮም ስለዝሙንጩ ህሉዉ’ዩ። ኣብ ዓለም ደቂ ሰባት ተሓጋጊዞም ስለዝነብሩ፡ ሓገዝ ምንዳይን ሓገዝ ምርካብን ነዉሪ ኣይኮነን። ከምኡ እዉን እቲ ዛዕባን ዕላማ ጽሑፈይን ኣይትታሓገዝ ወይ ኣይትሓግዝ ንምባል ኣይኮነን። እንታይድኣ መን ይሕግዘካ፡ ስለምንታይ ይሕግዘካ፡ ካብ መን ትቕበል፡ ንመን ሓገዝ ትሓትት…ወ.ዘ.ተ ብንጹር ዝፈለጥካን “ንናጻ”ን ናጽነትካን” ኣብ ዋጋ-ዕዳጋ ዘየሳጣሕካ ክትከዉን ኣሎካ፡ ናብ ዝብል ምኽሪ ዝዛዘወ እዩ።
“ናጻ”ን ናጽነትን” ክህልወካ ከም ቀዳማይ ምርጫኻ ምስትወስዶ ፡ ብተኻእለ መጠን፡ ኣብ ምጣኔ-ሃብታዊ ዓቕምታትካን ሃልክታትካን፡ ብቀጥታ ካብ ኣባላትካ፡ ዘካየድካዮም ወፍሪታት፡ ዝተወፈየልካ-ዉርስታት፡ ምእካብ ወፈያታት ገንዘብ (fund raising)…ወ.ዘ.ተ ብዝተረኽበ ኣብ ርእሰ-ምኽኣል (self-reliance) ዝተሞርኮሰ ወይ ድማ ምስ ንስኻ ትነጥፈሉን ዕላማታት ቀጥታዊ (ቱኹላዊ) ርኽክብን ናይ ረብሓታትር-ግርጭት (conflict of interest) ዘይብሎም፡ ኣካላት ዉሽጣዊን ግዳማዊ ሓይልታት፡ ተማጻደቕቲ ናይ ቃልስታትካን ሽግራትካን ዝኾኑ፡ መወልቲ ኣናዲኻ ክትረክብ ኣሎካ። ካብዚ ወጻኢ ጉሉጽነት ዝጎደሎን ኣብ ኣዝዩ ረቂቕ-ስልቲ ዝተሞርኮሰ ምወላ ምስ ዝኸዉን “ናጻ”ን ናጽነትን” ዘሎካ ዘይኮንካ፡ መሳሪሒ ናይቶም ዝምዉልኻ ኢኻ። እቲ ምንታይስ እቶም ዝሙዉሉኻ፡ ከምዚ ሓለይትን ደገፍትን ኮይኖም ይቐርቡኻ፡ ብተግባር ግን ንምጽላዉካን ንሙቑጽጻርካን ዝዓለሙ እዮም። ብርግጽ ንስኻ እዉን እንተኾነ ትፈልጦ ሓቂ ‘ዩ ፖሎቲካዊ ዉድባት፡ ምንቅስቓሳት፡ ግንባራት…ወ.ዘ.ተ ናይ “ግብረ-ሰናይ ማሕበራት” ከምዘይኮና ኩሉ ዝገብርኦ ወፈያታት ፖሎቲካዊ ሕሳባት ከምዘለዎ’ዩ።
ፈቲኻ-ጸሊእካ፡ ወትርግ መወልቲ ኣብ ፖሎቲካዊ፡ ማሕበራዊ ዉሳኔታትካ ኣዝዩ ጽኑዕ ጽልዋ ክህልዎም’ዩ። እቲ ዝብሉኻን ዝደልይዎ እንተዘይጌርካ ድማ ምጣኔ-ሃብታዊ ምወልኦም ደዉ ኣቢሎም፡ ከም ዓጽሚ ኣብ ጎሮሮ ኮይኖም: ኣይንላዕሊ ኣይንታሕቲ ተሓኒቕካ ከምትወድቕ ይገብሩኻ።
ፖሎቲካዊን ምጣኔ-ሃብታዊ ዕላማ ዘለዎም፡ ናይ ግዳም ይኹን ናይዉሽጢ መወልቲ ሓይልታት፡ ስለዝደለኻዮም፡ ስለዝዓደምካዮምን ስለዝለመንካዮም ኣይኮኑን ዝሙዉልኻ፡ እንታይ ድኣ፡ ነቲ ዝደልይዎ ፖሎቲካዊ ወይ ምጣኔ-ሃብታዊ ዕላማ ንምዕዋት ኣገዳሲ ንዋት ኴንካ ምስዝረኽቡኻ’ዩ። ኣገዳሲ ንዋት ክትከዉን ባዕሎም ይፈጥሩኻ ወይ ድማ ብግርህና ዝጀመርካዮ ምንቅስቓስ ኣብ ከርስኻ ናቶም ሰባት ይጸፍዩልካ። ብመንገዲ ዝተጸፍዮ ሰባቶሙን፡ በቲ ዝምዉልኻ ገንዘብን ገይሮም ድማ፡ ናብ ዝደለይዎ መዓላታት ወይ ማኣዝን ንምንቅስቓስካ ይመርሕኻ። እቲ ዘንቀልካሉ ድንግል ሓሳብን ዕላማን ድማ ብኸምዚ ብልሓት ተጨዉዩ፡ መኻዕበቲ ፋይናንሳዊ ትሕዝትኦሙን ፖሎቲካዊ ጡማሓቶሙን ኬንካ ትተርፍ።
ብኸመይ ብልሓታት እዮም፡ እቶም ተመወልቲ ከንሶም፡ ንካልኦት ዝሙዉሉ ገንዘብ ዝረኽቡ? ኣብ ዘመነ ዓዉላማን (globalization) ኣብ ናይ ምዕራብ ሃገራት፡ ኣንካይዶ ዝተወደቡ ጉጂለ ሰባት’ሲ፡ ሓደ ዉልቀ-ሰብ እዉን እንተኾነ፡ ሕጋዊ ሲቪላዊ ማሕበር፡ ዘይመንግስታዊ ዉድብ፡…ወዘ.ተ ብምምስራት ኣብ ሰብኣዉነታዊ ሓገዛት፡ ኣብ ምምዕባል ትምህርቲ፡ ኣብ ክንክን-ጥዕና፡ ኣብ ህዝባዊ-ሜላ፡ ሕብረተሰብኣዊ-ጉዳይ፡ ተጣባቂ ንሰብኣዊ መሰል፡ ተጣባቂ ጸረ-ግርዘት፡ ተጣባቂ መሰል ደቂኣንስትዮ፡ መንእሰያት፡ ሃይማኖት፡ ማሕበረኮም፡ …ወ.ዘ.ተ ብምምስራት፡ ኣብቲ ዝነብረሉ ሃገር፡ ብዘፍቕዶ ሕጊ መሰረት ተመዝጊቡ፡ ክንቃሳቐስ ዉሑስ መሰላት ዘለዎ’ዩ። ንኸምዚ ዓይነት ንጥፈታት ተባሂሉ፡ ካብቲ መንግስቲ ዝኣከቦ ቀረጻት ዝሕዛእ፡ ህዝባዊን መንግስታዊን ገንዘብ ስለዝህሉ፡ ቀጥታ ተጠቃሚ ናይ’ዚ ገንዘብ ንክትከዉን ንስኻ፡ ንጥፈታትካን ምትእስሳራትካን ወሳኒ’ዩ ።
ብሕጋዊ ብልሓት ማሕበርካ ምስ ኣመዝገብካ፡ ከም መወከሲ (reference) ዝጥቀሙልካን ትጥቐመሎሙን ፍርዝን ዝበሉ ዓለምለኻዊ ዉድባት፡ ፖሎቲካዊን ማሕበራዊን ክብደታትን ተሳማዕነት ዘለዎም ዉልቀሰባትን ናይ ገበላ ምምኻር ጉጂለታት(Lobby group) ክትረክብ ንዕብየትካን ምንቅስቓስካን ወሳኒ’ዩ። እዚ ክልተ ረቛሒታት ምሰተማልእ፡ ማሕበርካ ርዝነትን ተሰማዕነት (Leverage) ይህልወካ እሞ፡ ድሕሪኡ ሻምቡቆ መስመር ገንዘብ ከም ዋሓዚ ማይ ቦሽቦሽ ይብልን ኣብ ሕጋዊ መጋባእያታት ናይ ዞናዊን ዓለምለኻዊ ዉድባት ድማ ቀጻሊተሳታፊ ትኸዉን።
ድሕሪ ሙሉእ ተቃባልነት ምርካብካ (recognition) መወልቲ ሓይልታት ዘድልየካ ገንዘብ ትም ኢሎም ኣይኮኑን ዝህቡኻ። እንታይድኣ!
- እቲ ዝኸፍኤ መልክዑ፡- መወልትኻ ኣብ ናቶም መርበብ ብቀጥታ ንዝወጠንዎ ዉጥናት ንምትግባርን፡ ንሶም ብድሕሪ-መጋረጃ ኮይኖም፡ ኣብ ቅድሜ ዓለምለኻዊ መጋባእያታት ከም ተጣባቂ፡ ኣቕራቢ ክሲ፡መዳሪ….ወ.ዘ.ተ (speaker, presenter …etc) ኬንካ ንክትቀርብ ከም መጉሉሒ ድምጺ ይጥቀሙልካ (ንመረዳእታ ንስርዓት ሱዳን ኣብ ዓለምለኻዊ መጋባእያታት ከጥቕዑ እንተ ደልዮም፡ ነቲ ክብልዎ ዝደለዩ፡ ኣብ ክንዲ ባዕሎም፡ ብሱዳናዊ ዜጋ ጌሮም ይብልዎ) ።
- እቲ ዝሓሸ መልክዑ ድማ፡ በቲ ዕላማታትካን ንጥፈታት ንስኻ ተካይዶ፡ ከሕጉዙ እንተወሲኖም፡ ኣቀዲምካ ናይቲ ከተካይዶ እትደሊ ንጥፈታት ዉጥን ሓንጺጽካ፡ ነቲ ዉጥን ንምትግባሩ ዘድሊ ሃላኺታት፡ንዋትን መሳለጥያታት፡ ክንድዚ ዝግመት ገንዘብ ባጄት የድሊ ዝብል እማሜ ብጹሑፍ መሰቕረብካ፡ ንከተካይዶ ኣጽዲቆም ኣዉንታ መልሲ (green light) ይህቡኻ እሞ፡ ድሕሪኡ ነቲ ዝተወጠነ ዉጥን ብተግባር ተካይዶ።
ዝምዉልኻ ገንዘብ፡ መብዛሕትኡ ጊዚያት ድሕሪ እቲ ንጥፈታት ምክያዱካ’ዩ። የግዳስ፡ ንኣጣቃቕማ ገንዘብ ኣብ ዝተሓስቦ ማዓላ ዉዒሉ ዶ ኣይዉዓለን ንምፍላጥ፡ ዘካየድካዮ ንጥፈታትን ዘዉጻካዮ ወጻኢታት ብዝምልከት ወይ ዝሕብር፡ ብደረቕን ተንቃሳቓሲ ስእልታትን ቪድዮታትን፡ ጽሑፋትን ናይ ዝተኸፍለሉ ገንዘባዊ ቅብሊታት ከተቕርቦሎም ትሕተት ኢኻ። ከምዚ ኢሉ ድማ፡ እቲ ናይ ምድንጋርን ምሕጋዝን ጉዕዞ ዕንክሊል ይቕጽል። ኣብዚ ሕጂ ክልዓል ዝግብኦ ኣገዳሲ ሕቶ ኣሎ። ንሱ ድማ እንተድኣ ካልኦት ክገብርዎ ዝኽእሉ ኾይኖም፡ ኣብ ክንዲ ንስኻ ብቀጥታ ነታ ሻምብቆ ዋሓዚት ገንዘብ ባዕልኻ ትሓልባ፡ ስለምንታይ ካልኣይ ወይ ሳልሳይ ኣካል፡ ሓሊቡ ዘምጻልካ ትቕለብ ከምዘሎኻ ክትሓስበሉ ዝግባእ ቀንዲ ጉዳይ’ዩ። እንታይ ዝብል ምስላ ኣሎ “ለማናይ’ሲ ንካልእ ለማናይ እንተቶኾበ፡ ዝሓሰቦ ድኣ ኣለዎ እንበር፡ ዝትኮበሉ ዶ ምስ ቶኾበ” ዝባሃል ምስላ’ዩ። ከመይ ገይሩ’ዩ ሓደ ለማናይ ካብተን ዝለመነን ቁሩብቁራቦ ንካልኣይ ለማናይ ዝቶኩብ? ኣብ ክንዲ መሳሪሒ ን ጊዳይ ናይ’ቶም በብቑሩብ ዕላማኻ፡ ዲሞክራሳዉነትካ፡ ሃገራዊ ኒሕካ ዝቐተሉ “መወልቲ” ኰንካ ዕንዝራ ምቕያር፡ ኣስተብህሎን ጽሬትን ዘለዎ ጉዕዞ ምምራጽ ከድልየካ’ዩ።
ኣይፋለይን! ዝሃበ! እጊዚኣብሔር ይሃቦ! እንተኸፈሉልና እሞ እንታይ ኣለዎ፡ ደይ ብሽምናን ዝተማእረረ ገንዘብ’ዩ! በሊዑ ዘብላዓካ እንታይ እሞ ኣለዎ! ዉድብ ፍላን ሰልፊ ፍላን ምንቅስቓስ ፍላን ዶ ኣይሓገዙናን!…ወ.ዘ.ተ እንዳተባህለ ዝኸየድ ጉዑዞ፡ ኣብ ክንዲ መፍትሒ ጸገም: ባዕሉ ክፍታሕ ዘለዎ ጸገም ኮይኑ፡ ነቲ ኩሉ ሃልክታትካ ንኮንቱ ዘባኽንን፡ ኣብ ተካይዶ ቃልስታት፡ ኣብ ክንዲ ነቲ ዝቀየስካዮ ዕላማታት ዘዕዉት፡ እንኮ መመንጨዊ ፖሎቲካዊ ስልጣንን ፋይናንሳዊ ዓቕምታት መወልትኻ ዘራጋግጽን ዘኻዕብትን ጥራይ ኮይኑ ከገልግል’ዩ።
ወድሓንኩም!
መርእድ ዘርኡ
m.zerut@gmail.com
15/03/2018
ስድራቤት ሚራባል (ተርጓሚት ወይዘሮ ዘውዲ ተስፋማሪያም)
ኣብ ዶመኒካን ረፑብሊክ ሓደ ኤንሪኮ ሚራባል ፌርናንደዝ ዝብሃል ማእከላይ መነባብሮ ዝነበሮ ሰብ ምስ በዓልቲቤቱን ምስ ኣርባዕተ ኣዋልድ ደቁን ይነብር ነበረ። እታ በዅሪ ጓሉ ፓትሪያ ኣብ 1924 ክትውለድ ከላ፡ ካልአይቲ ኣዴላ፡ ሳልሰይቲ ሚኔርቫ እታ ሕሳስልደ ድማ ማርያ ተሬዛ ይብሃላ ነበራ። እዘን ኣርባዕተ ኣሕዋት ርኹባትን ፈቃራትን ስድራ ስለ ዝነበሩወን ኣብ ሓደ ጽቡቕ ናይ ካቶሊክ ቤትምህርቲ ክመሃራ ዕድል ረኺበን። ብትምህርተን ኣመና ንፉዓት መልክዐን’ውን ውቁባት ነይረን። ሽዑ አብ ዶመኒካን ረፑቡሊክ ራፋኤል ሌዮኒታስ ትሩሲሆ ኣብ 1930 ንክልተ እብረ ፕረሲደንት ኮይኑ ድሕሪ ምግልጋል፡ ኣብ 1952 ቅዋም ብምጥሓስ ንዕድመኡ ምሉእ ፕረሲደንት ከም ዝኾነ ኣወጀ። እዚ (ኤል ሴፈ) ወይ ድማ እቲ ሓለቓ ኢሉ ንርእሱ ዘጠመቐ ውልቀመላኺ እምብዛ ርጉም፡ ዓመጸኛን ህልኸኛን ኮይኑ ኣዝዩ ግፍዐኛ ሰብ’ዩ ነይሩ። ንህዝቢ ናይታ ሃገር ድማ በቲ ጨካን ምሕደራኡ ፈጥፈጥ ኣበሎ። ንተቓወምቱ ክኣስርን ክቐትልን ከሎ፡ ንዘስግኡዎ በብሓደ ኣብ ርእሲ ምሕቃቕ፡ ብኣባላት ጸጥታኡ ንምሉእ ህዝቢ አርዓዶ። ኣብ ግዜ ምሕደራ ኤል ሴፈ እተን ኣርባዕተ ደቂ ሚራቫል ንኣሽቱ እየን ነይረን። እታ ሳልሰይቲ ሚኔርቫ ጓል 15 ዓመት ምስ ኣኸለት ነቦአ ትምህርታ ክትቅጽል ለመነቶ። ኣብቲ እዋን’ቲ ደቂአንስትዮ ኣብ ትምህርቲ ልዑል ግስጋሰ ከርእያ ዘተባባዕ ሃዋህዉ’ኳ እንተ ዘይነበረ፡ ወላዲኣ ንሕቶኣ ብሕጕስ መንፈስ ተቐቢሉ ትምህርታ ክትቅጽል ኣፍቀደላ።
ሚኔርቫ ትምህርታ ምስ ቀጸለት ብዛዕባ ኵነታት ሃገራ ከተስተውዕል ጀመረት። ፖለቲካ ናይ ሃገራ ክርድኣን ከተሓሳስባን ድማ ጀመረ። ብፍላይ እቲ ብማዕከናት ዜና ወጻኢ ብዛዕባ ኣብ ሃገራ ዘሎ ስርዓት ዝፍኖ ዝነበረ ዜና ይኹን መግለጺ ኣብ ኣእምሮኣ ብዙሕ ሕቶታት አበገሰ። እተን ሬድዮታት “ዲክታተር፡ ውልቀመላኺ፡ ሕጊ አልቦ . . .” ዝብል መግለጽታት’የን ዝህባ ነይረን። አብቲ ሃገር ሰፊኑ ዝነበረ ስርዓት ነቲ ሕብረተሰብ ብምሉኡ ስለ ዝተቘጻጸሮ፡ ናይ ምዝራብ፡ ምጽሓፍ፡ ምእካብ መሰላት ኣይነበረን። ብሓጺሩ እቲ ህዝቢ ተዓፊኑ እዩ ዝነብር ነይሩ። እዘን ናይ ወጻኢ ማዕከናት ዜና ዘቃልሖኦ ዝነበራ ፈነወ ንሚኔርቫን መማህርታን ብዛዕባ ኣብታ ሃገር ዘሎ ኵነታት ካብ ሕጊ ወጻኢ ምዃኑ ክበርሃለን ጀመረ። ሽዑ እያ ድማ ሚኔርቫ ሕጊ ክትመሃር ዝወሰነት። ልክዕ ኣብዚ እዋን’ዚ ምስ ሓደ ፔሪክሌስ ፍራንኮ ዝተባህለ ከምኣ ብዛዕባ ሃገሩ ዝግደስ፡ ኣብ ሳንቶ ዶሚንጎ ዘሎ ግፍዐኛ ስርዓት ክእለ ኣለዎ ዝብል፡ ተስፋ ዘሎዎ መንእሰይ ተላለየት። ካብዚ ዝተበገሰ ፍራንኮ ድሮ ብኣባላት ጸጥታ ኤል ሴፈ ክእሰርን ክፍታሕን ጀሚሩ’ሎ። እዚ ነገር’ዚ ንባዕሉ ንሚኔርቫ ናይ ቃልሲ መንፈሳ ከለዓዕሎ ጀሚሩ ጥራይ ዘይኮነ፡ ነሕዋታ’ውን ብፖለቲካ ሃገረን ከም ዝጽለዋ ገይሩወን። ንውልቀ መላኺ ኤል ሴፌ ድማ ከም ሓደ ደመኛ ጸላኢአን ቈጸሮኦ። ሓደ መዓልቲ፡ ካብ ኤል ሴፈ ነታ ስድራቤት ብምልእታ ናይ ዕድመ ደብዳቤ ተላእከላ። ሽዑ እተን ኣሕዋት መልኣከ ሞት ዝጽውዐን ዘሎ ኮይኑ ተሰምዐን። እቲ ዕድመ ኣብ አደራሽ ቤተመንግስቲ እዩ ነይሩ። እቶም ወለዲ አማራጺ ስለ ዘይነበሮም ነቲ ዕድመ ክቕበሉዎ ነይሩዎም። ዕላማ ናይ ኤል ሴፈ ንጎራዙ ናይቲ ሃገር ዓዲሙ ባህ ዝበለቶ ንምራጽ’ዩ ነይሩ።
ኣብቲ ዕድመ ምስ ዝተረኽባ ቈናጁ ከዕልልን ቀመጽመጽ ክብልን ድማ ኣምሰየ። ሓንሳብ ምስ ሓንቲ ጸኒሑ ምስ ሓንቲ ካልእ ከዕልልን ክተናኸፍን ድሕሪ ምምሳይ ናይ መወዳእታ ምርጫኡ ሚኔርቫ ኮነት። ንሚኔርቫ ክምስጣ ስለ ዝደለየ፡ “ነፋሪተይ ከርእየኪ ትደልዪዶ?” ክብል ምስ ተወከሳ፡ “ደሓን የቐንየለይ፡” ክትብል መለሰትሉ። ቀዳመይቲ ናይ ዕድመ ምሸት ብሰላም ተዛዚማ እታ ስድራ ብሰላም ኣብ መንበሪ ገዛኣ በጽሐት። ናይ ካልአይ መዓልቲ ናብ ሚኔርቫ ጥራይ ዝተላእከ ደብዳቤ ግን ዕድመ ዘይኮነስ ትእዛዝ ነይሩ ክብሃል ይከኣል። ሚኔርቫ ናብ ቤተመንግስቲ ዘይኮነ ናብቲ ኣብ ገምገም ባሕሪ ዝርከብ ናይ ኤል ሴፈ ውልቃዊ መናፈሻ ክትመጽእ ዝጠልብ ነይሩ። ሚኔርቫ ብሕርቃን በግ ኢላ፡ “ኣይከይድን’የ” በለት። አቦአ ግን “እዛ ጓለይ፡ እዚ ርዅስ ሰብኣይ ነገር ከየምጽአልና እንተ ኸድኪ ይሓይሽ” በላ። ወላዲታ ድማ “በቃ ደሓን፡ አነን አቦኽን ምሳኺ ክንከይድ ኢና ኣጆኺ፡” ኢላ ምስ ኣተባብዓታ ግን ቃል ወለዳ ክተኽብር ከይፈተወት ሕራይ በለት። ተተሓሒዞም ድማ ናብቲ ዝተባህሉዎ ዕድመ ተበገሱ። ኤል ሴፈ ነቶም ኣጋይሽ “እንቋዕ ደሓን መጻእኩም” ድሕሪ ምባል ንሚኔርቫ ብኢዳ ሒዙ መሪሑዋ ንውሽጢ ቀጸለ። ሚኔርቫ ነቲ ኣብ መንደቕ ተሰቒሉ ዝነበረ፡ ኤል ሴፈ ዓቢ ጠበንጃ ሒዙ እናሃደነ ከሎ ዘርኢ ዓቢ ስእሊ ትርኢ ነበረት። ኤል ሴፈ ብድሕሪአ ጽግዕ ኢሉ፡ “ገዚፍ መሳርሒ ትፈትዊ ኢኺ” በላ። ሕርቃና ጥርዚ በጺሑ ኣዒንታ በርበረ መሰላ። ድምብርጽ ከይበላ፡ “ሰላም ዘይትህበና! ግደፈና’ስኪ! እንታይ ዝገበርና ሰባት ኢና?” ኸኣ በለቶ ብዓውታ። ነዚ ዝተዓዘቡ አቦን አደን ብራዕዲ ተዋሕጡ። ካልእ ዘረባ ከይወሰኸት ከላ ብኢዳ እናወጠጡ፡ “አኽቢርኩም ዝዓደምኩምና ነመስግን . . .፡” ኢሎም ዘረባኦም ምስ ጀመሩ፡ ሚኔርቫ፡ “ግደፋኒ፡ አይወዳእኩን ዘለኹ፡” ድሕሪ ምባል፡ “ተኣሲሩ ንዘሎ ኣፍቃሪየይ ፔሪክለስ ፍራንኮ ክትፈትሖ ኣለካ፡” በለቶ ብትብዓት። እቲ ዕድመ ብግቡእ ከይተዛዘመ ድማ ሚኔርቫ ምስ ወለዳ ብሰላም ገዛኦም በጽሑ። ኣሕዋታ ንኤል ሴፈ ዝበለቶ ምስ ሰምዓ ክድግፋኣ ከለዋ፡ ኤል ሴፈ ግን ኣይደቀሰላን።
ድሕሪ ገለ መዓልታት ሕነኡ መታን ክፈዲ ነቦ ሚኔርቫ ኣሰሮ። እታ ስድራቤት ብምልእታ ሽዑ እያ ምሉእ ብምሉእ ኣንጻር ኤል ሴፈ ዝተስአት። ኩላተን ኣሕዋት ብመትከል ኣንጻር ኤል ሴፈ ደው በላ። ናይ ሚኔርቫ ድፍረትን ንዕቀትን ዝገረሞ ኤል ሴፈ፡ “ክርእያ እየ!” ኢሉ ብምፍካር አብ ብርቱዕ ህልኽ አተወ። ናይ አቦኣ ምእሳር ጥራይ ስለ ዘየዕገቦ ድማ ንሚኔርቫን ንመሓዙታን’ውን ኣብ ቀይዲ ኣእተወን። መርመርታ፡ “ምስ ማሕበርነታዊ ሰልፊ (ሶሳሊስት ሰልፊ) እንታይ ርክብ ኣሎኪ?” እናበሉ ብዛዕባ መስራቲ ሰልፊ ዝነበረ ኣፍቃሪኣ ፍራንኮ ብምሕታት ኢሰብኣዊ መርመራ ኣካየዱላ። “ንኤል ሴፈ ናይ ጣዕሳ ፎርም እንተ መሊእኪ ናጻ ክንሰደኪ ኢና፡” ብምባል’ውን ከታልሉዋ ፈቲኖም። ብፍላይ ብዛዕባ መስራቲ ማሕበርነታዊ ሰልፊ ዝነበረ ፍራንኮ ደጋጊሞም ሓቲቶማ። ንሳ ግን “እንታይ ገደሰኩም? ምስ ዝደለኹዎ ሰብ ክራኸብ ወይ ክመሓዞ መሰለይ እዩ፡” ኢላ ኣቕበጸቶም። ኣብ መወዳእታ ቀቢጾም ምስ ፈነዉዋ ዳግማይ ኣብ ትምህርታ ተመልሰት። ሽዑ እዋን እያ ድማ ማኖሎ ምስ ዝብሃል መንእሰይ ብምልላይ ብዙሕ ከይደንጐየት ዝተመርዓወቶ። ማኖሎ ካብኣ ብዘይፍለ ጸረ ምልካዊ ምሕደራ ኤል ሴፈ ኮነ። ማኖሎ ንሚኔርቫን ንቓልስን ብማዕረ ቃልኪዳን ኣትዩሎም። እተን ክልተ ኣሕዋት ሚኔርቫ ብወገነን ተቓወምቲ ምልካዊ ምሕደራ ስለ ዝነበራ እታ ስድራቤት ብምልእታ ናብ ደጀን ሰውራ ተቐየረት። ሚኔርቫ ናይ ትምህርታ መዛዘሚ ብዛዕባ መሰል ደቂ ሰባትን አድላይነት ለውጢ ኣብ ምሕደራ መንግስቲ (ለውጢ ናይ ዘሎ ስርዓት) ዝብል’ዩ ነይሩ።
ኣብ 1957 ሚኔርቫ ኣብ ሃገራ፡ ናይ መጀመርያ ብሕጊ ናይ ዶክተርነት መዓርግ ዝረኸበት ጓልኣንስተይቲ ክትከውን በቕዐት። ኣብ ግዜ ምምራቓ ካብ ኢድ ኤል ሴፈ ምስክርነታ ክትቅበል ከላ፡ “እንቋዕ ሓጐሰኪ” ክብል ሓጪጩላ። አስዒቡ “ሓንቲ ነገር ክርደአኪ፡ አነ ብህይወተይ ክሳዕ ዘለኹ ፍቓድ ረኺበ ብሞያይ ክሰርሕ’የ ኢልኪ ከይትሓልሚ። ጕዳይኪ ባዕለይ ክከታተሎ ምዃነይ ፍለጢ” ዝብል ቃላት ኣስምዓ። አብቲ እዋን’ቲ አብ ላቲን አሜሪካ ብርክት ዝበሉ በዓል ባቲስታ ናይ ክዩባ ዝርከቡዎም ውልቀ መለኽቲ ካብ ስልጣን ክእለዩ ጀሚሮም ነይሮም። ስለዝኾነ፡ ህዝቢ ሳንቶ ዶሚንጎን ዓቢ ተስፋ ዘሕደሩሉ ወቕቲ’ዩ ነይሩ። በዓል ሚኔርቫን መቓልስታን ድማ ደገፍ ናይ ተቓለስቲ ክዩባ ክረኽቡ ሃንቀው በሉ። ንመንግስቲ ኤል ሴፈ ንምእላይ ብዕለት 14 ሰነ ምንቅስቓስ 14 ሰነ ዝብል ስም ዝሓዘ ሰልፊ ተመስሪሩ ለውጢ ከምጽእ ተበገሰ። ሚኔርቫ ምስ ብጾታ’ውን ተጸንበረቶ። ንሳን ክልተ ኣሕዋታን ድማ ጽምብላሊዕ ዝብል ምስጢራዊ መጸውዒ ተዋህበን። እቶም ኣባላት ምስጢራዊ ውድብ ናይቲ ሰልፊ ኵሉ ጊዜ’ዮም ዝእሰሩን ዝፍትሑን ነይሮም። ሚኔርቫን ኣሕዋታን ምስ ሰብኡተን ዝበዝሐ ግዜኦም አብ ኣብያተ ማእሰርቲ እየን ዝሕልፎኦ ነይረን።ሚኔርቫ ምስ ክልተ ኣሕዋታ አብ ካራንታ ዝብሃል ውሩይ፡ ዝኸፈአን ዝጸንዐን ቤትማእሰርቲ ብመግረፍቲ ተሳቕየን። ካብዚ ዝተበገሰ እዘን ሰለስተ ኣሕዋት ብህዝቢ ተፈላጥነት ክረኽባ ጀመራ። ብፍላይ ካቶሊካዊት ቤተክርስትያን ዓገብ ክትብል ብምጅማር ደገፋ ለገሰትለን። ድሕር’ዚ ኣህጉራዊ አቓልቦ ክረኽባን ተፈላጥነተን ክዓዝዝን ምስ ጀመረ፡ ጸቕጢ ማሕበረ ሰብ ዓለም ዝበርትዖ ኤል ሴፈ ክሲ ክምስርተለን ተገደደ። ስለዚ፡ ንሃገራዊ ድሕነት ኣስጋእቲ እየን፡ ክድዓት ፈጺመን ብዝብል ክሲ ንሓሙሽተ ዓመታት ከም ዝፍረዳ ገበረ። ንሳተን ፍርደን ወዲኤን ከወጽኣ ከለዋ፡ ሰብኡተን ግን አብ ቤትማእሰርቲ ከም ዝጸንሑ ተገይሩ። ህዝቢ ሳንቶ ዶሚንጎ ነዘን ተቓለስቲ ኣሕዋት ከም ምልክት ተስፋ ናይ ናጽነት ክስእለንን ከለልየንን ጀመረ። እዚ ድማ ንኤል ሴፈ ብሓቂ ዝስግእ ጕዳይ ነይሩ። ሚኔርቫን ኣሕዋታን፡ ናይ ህዝቢ ደገፍ ምርካበን ንኤል ሴፈ ሻቕሎት ከም ዝፈጠረሉ ስለ ዝፈለጣ ብመጠኑ ስክፍታ ሓደረን። ኣብዚ ዝጥቀስ ዘሎ እዋን ንተቓወምቲ ብሓደጋ መኪና ዝተሃርሙ ኣምሲልካ ምቕንጻልን ምጭዋይን ገኒኑ ስለ ዝነበረ ክጥንቀቓ ግድነት ኮነን። ካብታ ዝፈረሖኦ አይወጽኣን ዕለት 25 ሕዳር 1960 ንሰብኡተን ክበጽሓ ናብ ቤት ማእሰርቲ ክኸዳ ከለዋ ተጸናጺኖም፡ አብ ጽምዋ መንገዲ ክጽበዩወን ድሕሪ ምጽናሕ ብሓንቲ መኪና ዓገቱወን። ንሰለስቲአን ብጎዘሞ ጨፍጪፎም ብምቕታል ድማ አብ መኪናአን ኣእትዮም ንገደል አጽዲፎም ቀተሉወን። ኤል ሴፈ ኣቐዲሙ ከም ዝተገልጸ፡ “ካብ ቤተመንግስቲ ብቃሬዛ’ምበር ህይወት ኣይወጽእን’የ፡ ካብ ስልጣነይ ዘውርደኒ የሎን፡” እናበለ ይፍክር ስለ ዝነበረ፡ መዓልቱ ይቃረብ ከም ዘሎ ዝፈለጠ ይመስል ነይሩ። ካብ ዝፈርሖ ኣይወጽአን
ዕለት 30 ግንቦት 1961 ንኤል ሴፈ ሒዛ ዝነበረት መኪና ብዕጡቓት ምስ ተዓግተት ካብ ስሳ ጥይት ንላዕሊ ተተኵሱዋ መንፊት ኮነት። ኤል ሴፈ ድማ ብኡንብኡ ሞተ። ኤል ሴፈ ብድምር ኣብ ናይ ሰላሳን ሓደን ዓመት ናይ ስልጣን ዕድመኡ ልዕሊ ሓምሳ ሽሕ ንጹሃት ዜጋታት ቀንጺሉ። ድሕሪ ሞቱ ግን ህዝቢ ዶመኒካን ረፑብሊክ ካብ ናይ ሰላሳ ዓመታት ናይ ጸልማት ዘመን ተገላጊሉ። እቶም ነዚ መጥቃዕቲ ዝፈጸሙ ጀጋኑ ሓርበኛታት ተባህሉን ተሸለሙን። ኣብ ልዕሊ’ዘን ሰለስተ ተቓለስቲ ኣሕዋት ዝተፈጸመ ኣረሜናዊ ግፍዒ ንኸይርሳዕን ከይድገምን ተባሂሉ፡ 25 ሕዳር 1960 ኣብ ልዕሊ ደቂኣንስትዮ ንዝተፈጸመ ግፍዒ ብደረጃ ዓለም ዝዝክረላ መዓልቲ ኮይና ክትውዕል ብውድብ ሕቡራት ሃገራት ተወሲኑ። ኣብ ዶመኒካን ረፑብሊክ ድማ እዘን ሰለስተ ኣሕዋት ዝተወልዳላ ኣውራጃ፡ ብስመን ማለት ሄርማናስ ሚራባል ተባሂላ ትጽዋዕ ኣላ። ንክብሪ ናይዘን ሰለስተ ኣሕዋት ተባሂሉ፡ ዝፍለጣሉ ዝነበራ ምስጢራዊ መጸውዒ ሮዛ ጽምብላሊዕን ናይ ሰለስቲአን ስእልን አብ ናይቲ ሃገር ገንዘብ 200 ፔዞ ገንዘብ ከም ዝሕተም ተገይሩ።
ደራሲት
( Pénélope Bagieu ፔኖሎፕ ባጂዎ )
ምንጪ ካብ ‘Les culottées’ ሰብ ስረ ወይ ሰብ ዝና ማለት እዩ፡ ዘርእስታ ናይ ፈረንሳይ መጽሓፍ፡
ብ ዘውዲ ተስፋማሪያም፡ ጥሪ 2018 ዝተተርጎመ።
ምስጋና፥-
– ነዛ ንእሽቶይ ዛንታ ክትርጉማ ብሞራልን ብሓሳብን፡ ዘተባባዕኩምኒ፡ ምስጋናይ ይብጻሕኩም።
– ጽሑፈይ ተነባቢ ንክኸውን ተገዲስካ እርማትን ደገፍን ዝገበርካለይ፡ ኣቶ እስቲፋኖስ ተመልሶ፡ ኣዝየ አመስግነካ።
– ነዛ ሓጻር ዛንታ፡ ንክትንበብን ናብ ሰማዕቲ ንኽትበጽሕን ዝተሓባበርኩምኒ፡ ምስጋናይ ልዑል ኢዩ።
2018-03-06
ባህልን ልምድን ዘይሕጋዊ ንግዲ (ኮንትሮባንዳ) ኣብ ኤርትራ:-
ኣቀዲመ ክገልጾ ዝደሊ ሓቂታት ኣሎ፡ ንሱ ድማ ካብ መርፍእ ክሳብ መድፍዕ: ኣቶ ኢሰያስ ኣፍወርቂ ዘይፈልጦ ንጥፈታት ኣብ ዉሽጥን ኣከባቢ ኤርትራን ኣይካየድን’ዩ። ኣንካይዶ ብሚልዮናት ዝግምገም ንግዳዊ ንጥፈታት’ሲ፡ ሓንቲ ደቓቕ ዑፍ ካብ ኤርትራ ዶብ ሱዳን ኤርትራ፡ ዶብ ኢትዮጵያ ኤርትራን ዶብ ጁቡቲን ኤርትራን ኣቓሪጻ እንተኣትያ’ዉን እንተኾነ፡ ብደቂቑ ከምዝፈልጥ ክትፈልጡ ኣለኩም። ኣቶ ኢሰያስ ኣፍወርቂ ካብ ታሕቲ ክሳብ ዝላዓለ ደረጃ እቲ ስርዓትን ህዝብን ብመገዲ ስለያዊ ትካላቱን ብዉልቑን ኣዝዩ ስጡም ጋድማዊን ትኹላዊን ሰንሰለታዊ ርኽክብ ዘለዎ መራሒ’ዩ። ኣንካይዶ ዝካየድ ዘይሕጋዊ ንግድታት፡ ኣብ መንጎ ሱዳንን ኤርትራን ዝካየድ፡ ኣብ ገዛኹም ኬንኩም ተዕልሉዎን ተሓምዩዎን ተራ ዕላል እዉን እንተኾነ ዝፈልጥ ሰብ’ዩ። ስለዚ እቲ “ኣቶ ኢሰያስ ኣፍወርቂ ዘይፈለጦ ኮይኑ ድዩ” ዝብል ኣዝራራርባ፡ ናይ ጉራሃት ዝመስል ተንኮለኛታት ንህዝቢ ንምድንጋር ዝዛረብዎ ዘረባ ሙኻኑ ብቀዳምነት ክግራሕ ዘለዎ ምህዞ-ምድንጋራት’ዩ።
ባህሊን ልምድን ከተጥርዮ ኣዝዩ ቀሊል፡ ጨሪስካ ከተጥፍኦ ግን፡ ኣዝዩ ኣጸጋሚ ዝኾነ ነገር’ዩ። ኣብ ሃገራዊ ተጋድሎ ንናጽነት ኤርትራን ንሓርነት ዜጋታትን እንዳተቃለስና እንኮለና፡ ዉድብ ህ.ግ.ሓ.ኤ ምጣኔ-ሃብታዊ ትሕዝቶታቱ ንምኽዕባትን ነቲ ዝነበረ ሕጽረታት ጠለባትን ቀረባትን ህዝቢ ንምጽባብን ርእሰ-ምኽኣል ተባሂሉ ዳርጋ ድሕሪ ቀዳማይ ዉድባዊ ጉባኤና (1977) ኣብ ትሕቲ ክፍሊ ቁጠባ ዝማሓደር ሓደ ጨንፈር ንግድንሸቐጥን ዝብል ብምቛም፡ ኣብ ካብ መግዛእታዊ ሰራዊት ኢትዮጵያ ሓራ ዝወጸ ቦታታትን ንዝነብር ህዝቢ፡ ካብ ሱዳን ኣድለይትን ሃለኽትን ኣቑሑታት ብምቕራብ ይናጣጥጠፍ ከምዝነበረን፡ ስግሩ እዉን ኣብ ሱዳን ብሸሪከት ኣፍሮ ዝፍለጥ ናይ መጓዓዝያን ጽርበት ሓጺን ትካላት ኣገልግሎት ንሱዳናዉያን እንዳሃባ ርእሰማል ህ.ግ.ሓ.ኤ ንምዕባይን ርእስና እንኽእለሉ ህሞት ንምፍጣር ተባሂሉ ዝተጀመረ ሙኻኑ ኣዳዕዲዔ ይፈልጥ። ብልክዕ ኣብቲ እዋን’ቲ፡ ነቲ ንዘንቐሎ ዕላማን ስትራተጂን ከምዝወቕዔን፡ ጽቡቕ ዉጽኢት ከም ዘበርከተን ኣብ ተዘክሮታተይ ይጥሕምስ እየ።
ካብ ዝተረኽበ ኣድማዒ ዉጽኢታቱ ብምንቃል ድማ፡ ብዉዱቡን ዝላዓለ መልክዓቱ ብ 09 ዝባሃል ኣሃዱ ንግድን ገለ ክፋል ሓይሊ ባሕሪ ነቲ ዘይሕጋዊ ስራሓት ንግዲ ስራሕና ኢሎም ስለዝተታሓዝዎ፡ ኣኻሊ ቀረባት ነቲ ኣብ ሓራ መሬት ዝነብር ዝነበረ ህዝቢ ካብ ምቕራብ ሓሊፎም፡ ን ኣብ ዉሽጢ ኣብ ትሕቲ መስመር ጸላኢ ዝነብር ዝነበረ ህዝቢ፡ ከም ቢራ ሄኒከን፡ ሽኮር፡ ሽጋራ…..ወ.ዘ.ተ ኣስሊኾም ብምእታዉ እዉን ይነግዱ ከምዝነበሩ ይዝክረኒ። ከምዚ ኢሉ እዩ እቲ ናይ ዘይሕጋዊ ንግዳዊ ንጥፈታት ኣብ ህ.ግ.ሓ.ኤ ተኣታትዩ። እዚ ባህሊ’ዚ ካብ 1977 ጀሚሩ ክሳብ እዛ ካልኢት፡ ደቂቕ፡ ስዓት ናይ ጊዚየ ዝጽሕፈላ ዘለኹ፡ ከም ባህሊን ልምድን ዉድብ ኮይኑ ይሰርሕ ከምዘሎ ይፈልጥ እየ።
ሰባት ብመኽሰብን ክሳራን ክጥምትዎ ከምዝኽእሉ ዘጣራጥር ኣይኮነን፡ የግዳስ እቲ ቀደም ሕራይ ኣብ ቃልሲ ስለዝነበርና ብዘይሕጋዊ ብልሓታት ጸገማትና ክንፈትሕ ንህቕን ኔርና፡ ሕጂ ግን ልዑላዊ ሃገር፡ ህዝቢን መንግስትን እንተሃልዩ ሕጋዊን ትካላዊን ኣሳራርሓ ክስራሕ ግድነታዊ ጉዳይ’ዩ። የግዳስ ዘይሕጋዊ ባህሊን ልምድን፡ ንኣታሓሳስባ መራሕቲ እዚ ፖሎቲካዊ ስርዓት ህ.ግ.ደ.ፍ ይገዝእዎን ይደግሶምን ስለዘሎ፡ ነዚ ኣብ 50 ዓመታት ዘጥረይዎ ባህሊን ልምድን’ዚ ራሕሪሖም፡ ናብ ሕጋዊ ስርሓት ክኣትዉ ባህልታቶሙን ልምድታቶሙን ኣየፍቕደሎሙን’ዩ። እቲምንታይስ ርስሓት ካምሻ ብሓንቲ ሕቃቅ ሳቡና ሓጺብካያ ክትጸሪ ትኽእል እያ፡ ብመንጹሩ! ወዲ ሰብ ኣብ ነዊሕ ሂወቱ ዝለመዶ ባህልታትን ልምድታትን ብቀሊሉ ክሓድጎን ከጽሩዮን ኣጸጋሚን ፈጺሙ ዘይክኣልን እዩ። ከምኡ ስለዝኾነ’ዩ ድማ ኣብ ባህላዊ ምስላና ”ኣመል ምስ መግነዝ” ተባሂሉ ዝምሰል እዩ።
ስለዚ ገባቲ ስርዓት ህ.ግ.ደ.ፍ፡ ኤርትራ ናይ ባሕሪ ወደባት፡ ማርሳታት፡ ውሽመጣት….ወ.ዘ.ተ ያሃልዋ ኣይሃልዋ ብዘየገድስ፡ ኣብ ዘይሕጋዊ ንግዳዊ ንጥፈታት ክስህር ሙኻኑ ዘጣራጥር ኣይኮነን። ከምዚ ሓደ ብወልፊ ዕጸ-ፋርስ ዝተለኽፈ ሰብ ዕጸ-ፋርስ ካይወሰደ ዘይረግእ፡ መራሕቲ ስርዓት ህ.ግ.ደ.ፍ ድማ ዘይሕጋዊ ስርሓት እንተዘይሰሪሖም ቀሲኖም ክድቑሱ ስለዘይክእሉ: ክቕጽልዎ ሙኻኖም ዘጣራጥር ኣይኮነን። ስለዚ እቲ ፍታሕ ብሱሩ ነዚ ብሕማቕ ባህልታትን ልምድታትን ዝመሽመሸ ስርዓት ካብ ሱሩ ቦርቒካ ምእላዩን ኣብ ዕኑኡ ሕጋዊ ፖሎቲካዊ ስርርዕን ጥዕና ዘለዎ ባህልታትን ልምድናታትን ሙኹስኻስ ጥራ’ዩ።
ወድሓንኩም!
መርእድ ዘርኡ
27/02/2018


text:
ናይ ኢትዮጵያ ተቓወምቲ ፓርትታት ሓድነት መላእ ኢትዮጵያን ሰማያዊ ፓርትን ኣብ ክልላት ኦሮሚያን ሶማልያን ዝተፈጥረ ግጭት ከፃሪ ዝለኣኽዎ ኮሚቴ ሪፖርቱ ኣቕሪቡ።ብርክት ዝበሉ ተወለድቲ ኦሮሞ ከምዝተቐትሉን ብኣማኢት ዝቑፀሩ ሎሚ እውን ሃለዋቶም ከምዘይፍልጥን እቲ ሪፖርት ይሕብር።
እቶም ፓርትታት ሎሚ ሓሙስ ነቲ ፀብፃብ ኣብ ዘቕረብሉ እዋን ኣብዝሃብዎ ጋዜጣዊ መግለፂ መንግስቲ ንዜጋታቱ እኹል ሓለዋ ኣይገበረን ክብሉ ወቒሶም ኣለው ።
እቲ ፀብፃብ እቲ ግጭት ቅድም ክብል ከምዝተለዓለ ብምሕባር እቲ ኩነታት ዝበዓሰ ግን 2 መስከረም 2010 ዓ.ም. ኣብ ምብራቕ ሃረርጌ ከተማ ኣወዳይ ሓደ በዓል ሶማልያዊ በዓል ሃብቲ ምስተቐትሉ ነዚ ስዒቡ ኣብ ውሽጢ ሶማልያ ኣብ ልዕሊ ዝነብሩ ተወለድቲ ኦሮሞ መንበሪ ገዛውቶም ናይ ምቅፃልን ንብረቶም ናይ ምውራርን መቕተልቲ ድሕሪ ምፍፃሙ ከምዝነበረ የዘኻኽር።ብግምት ልዕሊ 170 ዝኾኑ ተወለድቲ ኦሮሞ ካብ ከተማ ጂጂጋ ተወሲዶም ኣበይ ከምዝኣተው ከምዘይፍለጥ ኣብ ሓንቲ ብግምት ጓል 17 ዓመት መንእሰይ ዝተፈፀመ ግፍዒ ዘስካሕክሕ ምዃኑ ይሕብር።
እዚ ኹሉ ጥፍኣት ክወርድ ከሎ መንግስቲ ስጉምቲ ዘይምውሳዱ እውን እተን ፓርቲታት ይኸሱ።እቲ መግለፂ ከምዝሕብሮ ካብ መንበሪኦም ተመዛቢሎም ኣብ ክልል ሃረሪ መዕቖቢ ማእኸል ኣማሬሳ ዘተዓቖቡ ልዕሊ ሰለስተ ሽሕን ሓሙሽተ ሚእትን ዜጋታት እኹል መግብን መፅለልን ፀገም ከምዘለዎም ይሕብር።ብፀገም መግብን ዝስተ ፅሩይ ማይን ህፃናት ንሕማም ውፅኣት ከምዝተቓልዑ ይገልፅ።
እቶም ፓርታት ንመንግስቲ ኸሲሶም ኣለው።ናይ መኢኣድ ዋና ፀሓፊ ኣቶ ኣዳነ ጥላሁን ከምዚ ይብሉ።
“መንግስቲ የመሓድሮ ናይ ዘሎ ህዝቢ ሰላምን ድሕነትን ናይ ምሕላው ሓላፍነት እናሃለዎ እዚ ዘይምፍፃሙ ኣብ ልዕሊ ተወላዶ ኦሮሞ ወገናትና ንዝበፅሐ ሰብኣዊ ዕንወት ተሓታቲ ስለዝኾነ ጌግኡ ብግልፂ ኣሚኑ ጉድኣት ንዝበፅሖም ወገናት ብዕሊ ይቕሬታ ክሓትት ኣጥቢቕና ንሓትት ኣለና።”
ስለምንታይ ብወገን ሶማልያ ዝበፅሐ ኣብቲ ሪፖርት ዘይተጠቐሰ ዝብል ናይቲ ኮሚቴ መራሒ ኣቶ ኣስናቀ ሸንገማ "ንሕና መጀመሪያ ዝኸድና ኣብ ኦሮሚያ ዝተፈጥረ ንምርኣይ እዩ፤ናብ ክልል ሶማልያ ናይ ምእታው ዕድል እውን ስለዘይነበረና እምበር ኣብ ልዕሊ ሶማልያ ሽግር ኣይበፅሐን ወይ ተወላዲ ሶማልያ ኣይሞተን ዝብል ደምዳም ኣብ ፀብፃብና ኣይቐረበን’’ኢሎም።


text:
ኣውስትራልያ ዘይተኸተቡ ህፃናት ክትኽልኽል’ያ
መንግስቲ ኣውስትራልያ ዘይተኸተቡ ህፃናት ካብ ማእኸላት ምሕብሓብ ህፃናትን ኣብያተ ትምህርትን ዝኽልኽል ሕጊ ተግባራዊ ንምግባር ከምዝተለመ ኣፍሊጡ።
ህፃናት ካብ ዝተፈላለዩ ሕማማት ንምክልኻል ዘይተኸተቡ ህፃናት ካብዞም ከባብታት ክኽልኸሉ ኣለዎም ዝብል ሕጊ ቀዳማይ ሚኒስትር እታ ሃገር ማልኮም ተርንቡል ጉጅለታት ጥዕና ከምዝደገፍዎ ተገሊፁ።
ሓለዋ ጥዕና ህፃናት እታ ሃገር ዘካየዶ መፅናዕቲ ካብ 2ሽሕ ስድራ እቶም 5ሚኢታዊ ደቆም ብዝግባእ ከምዘየኽተቡ የመላኽት።
እዚ ጉዳይ ህይወትን ሞትን ስለዝኾነ ድማ ትኩረት ክንገብረሉ ኣለና ይብሉ ቐዳማይ ሚኒስትር እታ ሃገር።
ሓደ ስድራ ደቀይ ክኽተቡ ኣይፈቅድን ዝብል እንተኾይኑ ጥዕና እቲ ህፃን ጥራይ ዘይኮነ ጥዕና ብዙሓት ኣብ ሓደጋ ክወድቕ ምኽንያት ስለዝኸውን ኣብ ትካላት መሐብሐቢ ህፃናትን ህፃናት ኣብ ዝርከቡሎም ከባብታትን ዘይተኸተቡ ህፃናት ከይሕወሱ ዝኽልኽል ሕጊ ተግባራዊ ከምዝኸውን ገሊፆም።


text:
ሪፈራል ሆስፒታል ኣክሱም ሕክምና ሙልቆ ማህፀን ክህብ’ዩ
መቐለ ሕዳር 02/2009(ድወት) ብስፔሻሊስታት ሕክምና ማህፀን ውሽጢ ዓድን ወፃእን ተሓጊዙ ግልጋሎት ሕክምና ሙልቆ ማህፀን ንዘለወን ኣደታት ከምዝህብ ሪፈራል ሆስፒታል ዩኒቨርሲቲ ኣኽሱም ኣፍሊጡ።
ሓላፊ ኮሌጅ ጥዕና ሳይንስ ሪፈራል ሆስፒታል ዩኒቨርሲቲ ኣክሱም ዶክተር ተወልደ ወጋየሁ ከምዝገለፁዎ ካብ 5 ክሳብ 15ሕዳር 2009ዓ.ም ኣብ ዘለው መዓልታት ሙልቆ ማህፀን ንዘለወን ኣደታት ግልጋሎት ሕክምና ንምሃብ ምድላው ተገይሩ ኣሎ።
ላዕለዎት ክኢላታት ሕክምና ማህፀን ውሽጢ ዓድን ወፃእን ካብ ኢንግሊዝ ዝመፁ ሓካይምን ብሓባር ብዝወሃብ ግልጋሎት ሕክምና ግዳይ እዚ ሕማም ዝኾና ኣደታት ክግልገላ ፀዊዖም።
ሙልቆ ማህፀን ንማህፀን ዝድግፍ ኣካል እንትደክም ብዘይ ክኢላ ጥዕና ብዝግበር ወሊድ ኣብ እዋን ወሊድ ኣብ ገዛ ብምድንጓይ ከምኡ’ውን ድሕሪ ብዙሕ ወሊድን ብዘየቋርፅ ኡሕታ (ሰዓል) ዝፍጠር ማህፀን ካብ ቦትኡ ንደገ ምውፃእ ብምዃኑ ነዚ መፍትሒ ዝህብ ግልጋሎት ምዃኑ ዝገለፁ ሓኪም ሪፈራል ሆስፒታል ድማ ዶክተር ገብረመድህን ገብረወባት’ዮም።


text:
እቲ ንሓያሎ መንእሰያት ዘጋገየን ኣብ ዘይፍልጥዋ ዕላማ ዝሸከለን ንሓያሎ ገርሄኛታት መንእሰያት ብሓሶት ግዚኦምን ዕድላቶምን ዘባከነ ኣዉያት ካብ ሲናይ እናበለ ገንዘባዊ ጠለባት ጨወይቲ ገበነኛታት ዘሳለጠ፤ ኣብ ፍቆዶ ጐደናታትን ኣብያተ ጽሕፍትን ንመንእሰያት ክንዲ ሓደ ማይ ቤት ዝከድን ሰሜያዊ ባንዴራ ኣሰኪሙ ንዓመታት ክነብሕ ዝጸንሓን ኣቀዲሙ ባንዴራ ጥራይ ዘይኮነ ቡዙሕ ክምሃሩን ክሰርሑን ዝግብኦም መንእሰያትን ከምኡ ዉን ሃገር ብምልእታ ብሓሶት ኣቀዲሙ ዘቃጸለ “ኣሰና” ክንዲ ገለ ኣርእስቲ ሞሊቁዎ ሓቂ ተዛሪቡሎ።።
በቶም ስመር ዉድብ እናተባሕሉ ዝተመልመሉ ሓሹላት ምልክት ክብረትን ታሪክን ሕዝቢ ኤርትራ ባንዴራ ክትቃጸል ብምርኣዩ ነቲ ተደጉኑ ዝጸንሓ ዉዲትን እንታይነት ፤ስመር፤ ዉድብ፤ ተጣበቂቲ መሰል ፤ደለይቲ ፍትሕን ዲሞክራስን ኢሎም ነብሶም ዘጠመቁ ዝያዳ እንታይነቶምን ሰጣናዊ ተልእክኦም ብምቅጻል ባንዴራ ምስ ተጋሕደ እዚ ዝተገንዘበ ሓሶትን ልክበጣን ዘየሕፍሮ “ኣሰና” ተደናጋጺ ክመስል ባንዴራ ምቅጻል ነዉሪዩ ክብልን ንብዓት ሓርገጽ ክነብዕ ኣዒንትና ሪኢየን የእዛና ሰሚዒን።
ኣሰና ባዕሉ ዝተሳተፍሉ ኣብ ቤትጽሕፍት ኢንባሲ ኤርትራ “ለንደን” ብምእታዉ ባንዴራ ሃገርና ዘዉረደን ሰመያዊት ባንዴራ ኣብ መናድቅ እቲ ቤት ጽሕፍት ዝለጠፍ ዶ ኣይኮነን? ብምረሻ ጋማን መሪሑ ስማያዊ ባንዴራ ኣቀድሙ መንእስያት ኣጋጊኡ ዶ ኣይኮነን ኣብ ሰልፊ ጅኔቫ 23 ሰነ 2016 ዝተርክበ?
ሎሚ ንመን ንምድንጋር’ዩ ብዛባዕባ’ታ ሌትን ቀትርን ከይደቀስና ከም ብሌን ዓይንና እንሕልዋ ናጽነትናን ባንዴራናን ክነግር ዝሕቅን?
ኣሰና ንዝበሎ ክንደግም ዘይኮና ነቶም ትማሊ “ኣሰናን” መሰልቱን ዘጋገይዎም መንእሰያትን ኣብ ዘይፍልጥዎ ዕላማ ዘጥሓልዎም ከም ሓርጭ ለዊሶም ኣይ ቅጫ ኣይ ላፋጌሮም ዝገደፍዎም መንእሰያት ናይ መወዳእታ መጻኢ ዕድሎም ኣብ ዘለዉዎ ስደት “ብዘይ ቁም ነገር ግዜ ንእስነቶም ኣባኪኖም ኣብ ሕልፍት ሂይወቶም ናብ ሃገሮም ከይተመልሱ ብሰማያዊ ባንዴራ ተጠቅሊሎም ኣብ ዘለዉዎ ክቅበሩ ሙኳኖም ነጊሮሞም ኣለዉ”
ኩሉኩም ጉጉያት መንእሰያት ካብ’ዚ የድሕንኩም ካብ’ዚ ዝዓቢ ትምህርትን ንቅሓትን ስለ ዘየለ እዞም ዕሉላት ከዳዓት መናብርቲ ከርተቶም ከይገብርኩም ልቢ ግበሩ ድሕሪ ደጊም ዝሓለፍ ሓሊፉ ዩ እሞ ኣብ ማሕበረ ኮማትኩም ዕሰሉ ኣብ ጉኒ መንግስትኩምን ሕዝብኩምን ህግደፍን ደወ በሉ ሕዝብን መንግስትን ህግደፍን ግዳያት ዕሉላት ከድዓት ምካንኩም ይፍልጥ’ዩ ስክፍ ኣይበልኩም ወትሩ ኣብ ጎንክም ኣሎ በዚ ኣይትጠራጠሩ እቲ ዝከፍኤ ነዚ እና ሰማዕካ ምግጋይ’ዩ።
ተመሃሩ ስርሑ ግዜ ንእስነትኩም ተጠቀሙሉ ንእስነትኩም ኣብሊዬም ከም ትምኒቶም ብሰሚያዊ ጨርቂ ጠቅሊሎም ከይቀብርኩም እዚ ወድሓንኩም።
እንተ ኣሰና ድሮ ባይታ ዘቢጡ ሰክራማት ኣብ ፖልቶክ “Paltalk” ክልፍልፍዎ ዝሓድሩ ትፍኦም ቀትሪ ኣብ ምዝርጋሕን ገለ ናይ ኣእምሮ ጭንቀት ዘለዎም ዶክተራት በለስ ኣብ ምዝርራብን ምድዕዓስን’ዩ ተዋፊሩ ዝርከብ።


text:
Erena on Facebook
Welcome to Radio Erena!
ስዑዲ ዓረብ፣ ኣስታት 400 ሽሕ ኢትዮጵያውያን ኣብ ኣብያተ ማእሰርቲ ይርከቡ
Radio Erena: 24 May 2018
ኣብ ስዑዲ ዓረብ፣ ኣስታት 400 ሽሕ ኢትዮጵያውያን ኣብ ዝተፈላለየ ኣብያተ ማእሰርቲ ከምዝርከቡ ሓድሽ ጸብጻብ ሕቡራት ሃገራት ኣፍሊጡ።
ኣካል ሕቡራት ሃገራት ዝኾነ ትካል ምውህሃድ ኣብ ሰብኣዊ ጉዳያት፣ ኣብ ዝዘርግሖ ናይ ወርሒ ግንቦት ቡለቲን፣ ካብ 18 ክሳብ 22 ሚያዝያ ኣብ ዝነበራ መዓልታት ጥራይ ስዑዲ ዓረብ ኣስታት ሓደ ሚልዮን ናይ ወጻኣኢ ዜጋታት ከምዝኣሰረት ንሰበ ስልጣን እታ ሃገር ብምጥቃስ ገሊጹ።
ካብዞም ሕጋዊ መንበሪ ፍቓድ ዘይጸንሖም ኣስታት ሓደ ሚልዮን ናይ ወጻኢ ዜጋታት እቶም 39% ኢትዮጵያን ምዃኖም ዘመልከተ እቲ ሓበሬታ፣ ቀዳማይ ሚኒስተር ኢትዮጵያ ብ18 ግንቦት፣ ኣብ ሪያድ ድሕሪ ዘካየዶ ምብጻሕ፣ 1,450 ካብ ማእሰርቲ ክፍትሑ ከምዝኸኣሉ ኣረጋጊጹ።
ባይቶ ጸጥታ፣ ኣብ ዘይሕጋዊ ምስግጋር ደቂ ሰብ ንዝተዋፈሩ ክልተ ኤርትራውያንን ኣርባዕተ ሊብያውያንን እገዳ ንምሕላፍ ይሕልን
Radio Erena: 23 May 2018
ባይቶ ጸጥታ ሕቡራት ሃገራት፣ ክልተ ኤርትራውያን ንዝርከብዎም ሽዱሽተ ኣሰጋገርቲ ደቂ ሰብ እገዳ ንምሕላፍ ሓሳብ ከምዘቕረበ ኣገልግልት ዜና ፈረንሳ ትማሊ ኣብ ዘርግሖ ሓበሬታ ኣፍሊጡ።
ብመሰረት እቲ ናይቲ ኣገልግሎት ዜና ሓበሬታ፣ እቶም ብባይቶ ጸጥታ እገዳ ክግበረሎም ኣስማቶም ሰፊሩ ዘሎ ክልተ ኤርትራውያን ኤርምያስ ግርማይን ፍትዊ ዓብደልርዛቕን ክኾኑ እንከለዉ ምስ ሊብያውያን ዕጡቓት ሚሊሻ ብምትሕብባር ዝሰርሑ ምዃኖም'ዩ ጠቒስዎም ዘሎ።
እቲ ጸብጻብ ብተወሳኺ፣ ሓደ ካብ ወደብቲ መርበባት ዘይሕጋዊ ምስግጋር ስደተኛታት'ዩ ንዝበሎ ኤርምያስ ግርማይ ካብ ሊብያ ናብ ኤውሮጳ ኣሽሓት ስደተኛታት ከምዘሰጋገረ የመልክት።
ሱዳን፣ ካብ ስዑዲ ዓረብ ዓመታዊ 1.8 ሚልዮን ቶን ነዳዲ ንምልቃሕ ትዘራረብ
Radio Erena: 23 May 2018
ኣብ ከቢድ ቁጠባዊ ቅልውላው ተሸሚማ እትርከብ ሱዳን፣ ካብ ስዑዲ ዓረብ ዓመታዊ 1.8 ሚልዮን ቶን ነዳዲ ንምልቃሕ ትዘራረብ ከምዘላ ሮይተርስ ሓቢሩ።
ዋሕዲ ናይ ወጻኢ ባጤራ፣ ንቁጠባዊ መሓውራታ ኣሰናኺልዎ ዝርከብ ሱዳን፣ ሃገራት ዓረብ ናብ ሃገራዊ ባንክ ዝልእኽኦ ኡልዮናት ዶላራት ለውጢ ከምዝጽኣሉ ከምዘይክኣለ ኣብ ዝግለጸሉ ዘሎ እዋን'ዩ፣ ካብ ስዑዲ ዓረብ ነዳዲ ንምልቃሕ ትሓትት ዘላ።
ስዑዲ ዓረብ፣ ሱዳን ንእንተቕርቦ ዘላ ሕቶ ልቃሕ ነዳዲ እወታዊ ምላሽ እንተደኣ ሂባ፣ እታ ኣብ ዞባ ቀርኒ ኣፍሪቃ እትርከብ ሃገር ንሓሙሽተ ዓመታት ናይ ነዳዲ ጸገማታ ክትፈትሕ'ያ።
ሱዳንን ግብጽን ብተኸታታሊ ፊልም (ሙሰልሰል) ይሰሓሓባ
Radio Erena: 22 May 2018
ሱዳን፣ ካብ ግብጺ ዝመሓላለፍ ዘሎ ተኸታታሊ ፊልም (ሙሰልሰል) ንዝምድና ክልቲኡ ህዝብታት ዘዕንዩ ክትብል ኮኒናቶ።
እታ "ኣቡ ዓምር ኣል ማስሪ” ዝተሰምየት ብምኽንያት ጾመ ሮሞዳን ክትመሓላለፍ ጀሚራ ዘላ ናይ ግብጺ ሙሰልሰላ፣ ኣብ ሱዳን ንዝነበሩ ግብጻውያን ሕማቕ ምስሊ ተንጸባርቕ ከምዘላ ዝወቐሰ መግለጺ ሚኒስትሪ ጉዳያት ወጻኢ ሱዳን፣ መንግስቲ ግብጺ ካብ ከምዚ ዓይነት ተግባራት ክቑጠብ ሓቲቱ ኣሎ።
ኣብታ ሙሰልሰላ ቀሪቦም ካብ ዘለዉ ገጸ ባህርያት፣ ኣብ ሱዳን ዝርከቡ ዕጡቓት ተቓወምቲ ምዃኖም፣ ግብጺ፣ ከምዚ ዓይነት ተዅታዅ መደባት ደው ከተብሎ እቲ ሚኒስትሪ ተማሕጺኑ።
መራሕቲ ኢትዮጵያን ሕቡራት ኢማራት ዓረብን ኣብ ህሉው ኩነታት ዞባና ዘትዮም
Radio Erena: 22 May 2018
መራሕቲ ኢትዮጵያን ሕቡራት ኢማራት ዓረብን ኣብ ህሉው ኩነታት ዞባና ዘትዮም ኣገልግሎት ዜና ኢማራት ሓቢሩ።
ናይ ስዑዲ ዓረብ ዑደቱ ዛዚሙ ናብ ሕቡራት ኢማራት ዓረብ ዘቕንዐ ቀዳማይ ሚኒስተር ኢትዮጵያ፣ ብ19 ግንቦት ምስ ወራሲ ኣቡ ዳቢ ሸኽ መሓመድ ቢን ዛይድ ኣል ናህያን ኣብ ዝተራኸበሉ እዋን'ዩ፣ ኣብ ክልትኣዊ ዝምድናን ሓፈሻዊ ኩነታት ዞባናን ዘተኮረ ዝርርብ ዝተኻየደ።
ሕቡራት ኢማራት ዓረብ ኣብ ዞባ ቀርኒ ኣፍሪቃ ብፍላይ ድማ ኣብ ከባቢ ወደብ ዓሰብ እተካይዶ ወትሃደራዊ ምንቅስቓስ ንኢትዮጵያ ስግኣት ከምዝፈጠረላ ምግላጻ ይዝከር።


text:
በስመ አብ ወወልድ ወመንፈስ ቅዱስ አሃዱ አምላክ አሜን!!!
ጸሎት
ብመንጽር ብሂል አበው፡
ጸሎት እንታይ ማለት እዩ፤
ማርቆስ ኤፍሬም፡ “ወዲ ሰብ ካብ ነፍስን ሥጋን እዩ ተፈጢሩ። ሥጋ እንጀራ እንዘይረኸበት ትመውት፡ ከምኡ’ውን ነፍሲ ጸሎትን መንፈሳዊ ሥነምግባር ትሩፋትን እንተዘይረኺባ ትመውት።”
ጸሎት እንታይ ማለት ምዃና ምስ ተሓተ ማር ይስሓቅ፡ “ጸሎት፡ ንሓንጐልና ካብ ኩሉ ዓለማዊ ሓሳብ ተውጽኦ፡ ናብቲ ተዳሊዩልና ዘሎ ተስፋ ሰማያት ድማ ከም ዝጥምት ትገብሮ።”
ከምኡ’ውን፡ ብዛዕባ በረኸት ጸሎት፡ “ጥንቁቅ፡ ዓቓል፡ ተጻዋሪ፡ ጽኑዕ፡ ኅዱእ ትገብረካ።
ልብኻ ብብርሃን ኣምላኽ ምእንቲ ክመልእ፡ ኩሉ ሳዕ ንጸሎት ኣፍቕራ።
ሕስረተይ ብጸሎት ይቕንጠጥ፡ ካልእ በሪ ናይ ንስሓ ከምዘሎ ድማ ይነግረኒ፡ ካብ ፈተና ሰይጣን ከኣ የናግፈኒ።
ጸሎት ዘይየዘውትር ሰብ፡ ካብቲ ዕውር ብርሃን ክርኢ ዘይክእል፡ ኣይፍለን እዩ።
ሕይወት ጸሎት
1. ምምዕታብ (አአትብ ገጽየ ውኲልንታየ ብትእምርተ መስቀል)
ሓደ ቅዱስ አበው ዘጋነፎም ከምዚ ብምባል ኢሎም የዘነትዉልና፡ “ኣብ በረኻ ምስ ሓደ እስማኤላዊ እናተጓዓዝኩ ከለኹ መሬት ይመስየና። ኣብቲ ከባቢና ድማ ክሳዕ ንግሆ ንዕቖበሉ ገዛ ሰኣንና። ጸልማት ስለዘርከበና ፈራኅና። ኣብ መወዳእትኡ ግና ንእሽቶ በዓቲ ረኺብና። ኣብኡ ድማ ኣቶና። ንኹሉ ኣካላተይ ብትእምርተ መስቀል ኣማዕቲበ ድማ ተገምሰስኩ። ፍርቒ ለይቲ ምስ ኮነ ድማ ብርቱዕ ናይ ኣፍራስ ድምጽን ካልእ ዘርዕድ ራእይ ክንርኢ ጀመርና። ኣብቲ ራእይ፡ ሓደ ኣብ መንበሩ ኮፍ ዝበለ ነቲ ደቂስናሉ ዝነበርና ከጽርይዎ ነቶም ሰዓብቱ ክእዝዝ ከሎ ሰማዕኩ። ድሕሪ ቅሩብ፡ ነቲ ምሳይ ዝነበረ እስማኤላዊ ካብ ጐነይ ክወሲዱዎ ከለው ድማ ረኣኹ። ቀጥቒጦም፡ “እቲ ምሳኻ ዝነበረ ኣበይ ኣሎ፤” ክብልዎ ጀመሩ። ንሱ ከኣ፡ “ኣብቲ ደቂሰሉ ዝነበርኩ።” ኢሉ ይምልሰሎም ነበረ። ናብቲ ዝነበርኩዎ ክኣትዉ እንተደለዩ ግና ምልክት ቅዱስ መስቀል ርእዮም ንድሕሪት ተመሊሶም ብገጾም ይወድቁ ነበሩ። ናብቲ በዓል መንበር ምስ ዝምለሱ ሕንሕነ ኣብቲ እስማኤላዊ ይወድቑ ነበሩ። እናቀጥቐጡ፡ “እቲ ምሳኻ ዝኣተወ ኣበይ ኣሎ፤” ኢሎም ይሓቱዎ ነበሩ። ንሱ ግና “ኣብ ውሽጢ ደቂሱ ኣሎ”። ይብሎም ነበረ።
ብክቱር ራዕዲ ንሞት ከምዝተወፈኹ ይስመዓኒ ነበረ። ናባይ ክቐርቡ ምስ ዝደልዩ ድማ ምልክት መስቀል ርእዮም፡ እንደገና ንድሕሪት ተመሊሶም፡ ቁልቁል ኣፎም ይወድቑ ነበሩ። እቲ በዓል መንበር ግና፡ “ንምንታይ ዘይተምጽእዎ፤” ኢሉ የጒባዕብዓሎም ነበረ። ንሶም ድማ፡ “ናብኡ ክንቀርብ ከሎና፡ ምልክት መስቀል ርኢና ጠጠው ክንብል ኣይንኽእልን። ንድሕሪት ተመሊስና ንወድቕ። “እሞ፡ ብላዕሊ ደይብኩም ብርእሱ ሒዝኩም ኣውጽእዎ” ኢሉ ይመኽሮም እሞ፡ ከምኡ ክገብሩ ምልክት ቅዱስ መስቀል ኣብ ርእሰይ ርእዮም ንድሕሪት ተመሊሶም ጻሕ ይብሉ ነበሩ። ከምዚ እናገበሩ ጸልማት ሓሊፉ ጸሐይ ብርሃና ሰደደት እሞ መዓልቲ ኮነ። ንሶም ግና ከይተዓወቱ ነቲ መስኪናይ ኣብ ምድሪ ኣይምውት ኣይህሉው ገዲፎሞ ከዱ። ነዚ ኩሉ ምስ ተዓዘብኩ፡ “ስብሓት ይኹኖ፡ ንኣምላኽናን መድኃኒናን ኢየሱስ ክርስቶስ፡ ዋና እዚ ቅዱስ መስቀል” እናበልኩ ንኣምላኸይ ኣመስጊነ። ናብቲ እስማኤላዊ ዓርከይ ገጸይ ምስ ከድኩ፡ ብምግራም፡ “ንምንታይ ንዓይ ጥራይ ወሲዶም ሃሪሞሙኒ። ንዓኻ ግና ሓንቲ ክገብሩኻ ዘይከኣሉ፤” ኢሉ ሓተተኒ። ኣነ ድማ፡ ብዛዕባ ምልክት መስቀል ክርስቶስ ኣምላኽና ነገርኩዎ” ። እዚ ምስ ፈለጠ ድማ ብኡ ንብኡ ከይዱ ኣሚኑ ተጠምቀ። ዓቢ ኣብነት ንምእመናን ኮይኑ ድማ የገልግል ነበረ። ሓደ ካብቶም ዝዓበዩ ኣጽዋር ቅድስት ቤተ ክርስቲያና ድማ መስቀል ክርስቶስ መድኃኔዓለም ዓጢቑ ይነብር ነበረ። በረኸቶም ምስ ኩልና ይኹን።
ንጉሥ ባሮክ ነጊሱሉ ዝነበረ እዋን ኣማኻሪ ኮይኑ ዝሰርሕ ዝነበረ ሓደ ጠንቋሊ ነበረ። ብጥንቃልኡ ድማ ንብዙሓት የስሕት ነበረ። ፈሪሃ እግዚአብሔር ዝነበሮ ሓደ ዓርኪ ነበሮ። ናይቲ ዓርኩ ስራሕ ድማ ጸሓፊ ነበረ። እቲ ጠንቋሊ ነቲ ዓርኩ ናይ ጥንቁልና ስርሑ ከርእዮ ብለይቲ ኣፍራስ ተወጢሖም ንበረኻ ንክኸዱ መደቡ። ካብታ ከተማ ወጺኦም፡ ኣብ ጭው ዝበለ በረኻ በጽሑ። ኣብቲ በረኻ ኣሰር ናይ ከተማ ዘይኮነስ ሓንቲ ኣጉዶ’ውን ዘይትረኽበሉ እዩ። ዓቢ ማዕጾ ናይ ንጉስ ዝመስል ግና ኣጓነፎም። እቲ ጠንቋሊ ምስ ኳሕኮሐ፡ ማዕጾ ተኸፍተ። ኣብ ውሽጢ ዝነበሩ ሰባት ድማ ጸለምቲ ዝሕብሮም ፍሉያት ነበሩ። ነቲ ጠንቋሊ (ኣማኻሪ ንጉሥ) ድማ ሰላም በሉዎ። ናብ ጽቡቕ መቐበሊ ኣጋይሽ ብብርሃን ዘጌጸ፡ ብዙሕ መናብር ዘለዎ መርሑና። ኣብቲ ቅድሚት ድማ ሓደ ዓቢ ኮፍ መበሊ ነበሮ። ኣብቲ ኮፍ መበሊ ድማ ሓደ ጸሊም ኮፍ ኢሉ ኣዛዚ ሓላፊ ዝመስል ነበረ። ብየማኑን ጸጋሙን ጸለምቲ ደው ዝበሉ ነበሩ። እቲ ጠንቋሊ ኣብ ቅድሚ እቲ ኣብ መንበር ኮፍ ዝበለ ሰገደ። እቲ ጸሊም ከምዚ ኢሉ ድማ ተዛረቦ፡ “ኩሉ ዝደለኻዮ ረኺብካ’ዶ፤ “እወ ክቡር ንጉሥ፡ ንኸመስግነካ ኢለ ድማ መጻእኩ” ኢሉ ይምልሰሉ። ከይዱ ድማ ብየማን እቲ ጸሊም ኮፍ በለ። እቲ ጸሓፊ ግና በቲ ዝረኣዮ ተናዲዱ ብድሕሪ እቲ ጠንቋሊ ገለ ከይበለ ኮፍ በለ። እቲ ጸሊም ግና፡ “መን’ዩ እዚ ምሳኻ ዝመጸ” ኢሉ ሓተቶ። “እዚ ደኣ ባርያኻ እዩ ንጉሥ” በለ። እቲ ጸሊም ግልጽ ኢሉ፡ “ንስኻ ናተይ ባርያ ዲኻ፤” ኢሉ ነቲ ጸሓፊ ሓተቶ። እቲ ጸሓፊ ግና ብትብዓት፡ ነፍሱ ብመስቀል ኣማዕቲቡ፡ “ኣነ ባርያ ኣቦን ወልድን መንፈስ ቅዱስን እየ”። እዚ ምስ በለ እቲ ጽኑዕ ዝመስል ዝነበረ ህንጻ ብርሃኑ ጠፊኡ፡ መናድቑ ተጨዲዱ ናብ ምድሪ ሰጠመ። እቶም ኣብኡ ዝነበሩ ክኃድሙ ኣብ ዝፈተኑሉ፡ እቲ ህንጻ ንታሕቲ ሒዙዎም ስለዝኸደ ክድኅኑ ኣይከኣሉን። ብጀካ እቲ ጸሓፍን እቶም ክልተ ኣፍራስን ዝደኃነ ኣይነበረን። እቲ ጸሓፊ ከኣ ሓደ ካብቶም ኣፍራስ ወሲዱ ናብ ዝነብረላ ከተማኡ ተመልሰ። እቲ ዘጋጠሞ ኩሉ ከኣ ነቶም ደቂ ዓዱ ኣዘንተወሎም።
2. መቕድም ጸሎት
ይቕጽል….. ብሰላም የጽንሓና።
(For those who do not have Geez, please visit this link in PDF) TSELOT 1ST PART
(For those who do not have Geez, please visit this link in PDF) TSELOT 1ST PART
ወስብሓት ለእግዚአብሔር፣
ወለወላዲቱ ድንግል፣
ወለመስቀሉ ክቡር።


text:
ናይ ቅድም ከንቲባ ላፓዱሳ ወ/ሮ ጊዩሲ ኒኮሊኒ፡ ብዩኒቨርስቲ ጀነቫ “ላፓዱሳ ማእከል ቅልውላው ስደተኛታት” ኣብ ትሕቲ ዝብል ኣርእስቲ ኣብ ዝተዳለወ ሰሚና ብ11 ጥቅምቲ 2017 ንልዕሊ 600 ተሳተፍቲ ቃል ኣስሚዐን። ንሰን ኣብቲ ዘስመዐኦ ቃል፡ ነቲ ኣቐንዛውን ኤውሮጳ ስጉምቲ ክትወስድ ዘበራበረን ኣሰቃቒ ተረኽቦ ላምፓዱሳ “ኣይርሰዖን እየ” ኢለን።
ንሰን ኣተሓሒዘን ቤት ጽሕፈተን ንዝኽሪቶ’ም ዳርጋ ኩሎም ኤርትራውያን ዝኾኑ ግዳያት 366 ፈልሲ ኣእዋም ተኺሉ ኢለን። ዕላማ ናይዚ ኣእዋም ምትካል ከኣ ነባሪ እታ ከተማ ነቶም ግዳያት ምእንቲ ክዝክሮም ምዃኑ ጠቒሰን፡ እዚ ካልእ ዝኽሪ ንሰብኣዊ መሰላት ክኸውን ንከኽእል ዘለወን ተስፋ’ውን ጠቒሰን።
ወ/ሮ ኒኮሊኒ ኣብ ኤውሮጳን ካልእ ከባብታትን ይምዕብል ብዘሎ ፍልልይ ኣብ ኣተሓሕዛ ሰብኣዊ መሰላት ስግኣት ከም ዝሓደረን ኣይሓብኣን። ኣተሓሒዘን ነቲ ድሕሪ 2ይ ውግእ ዓለም ዝነበረ ናይ ሓደ ሚልዮን ስደተኛታትን ተመዛበልትን ጽዕነት፡ ምስቲ ኣብዚ እዋንዚ በጺሕዎ ዘሎ ሱሳ ሚልዮን ኣወዳዲረን ጠቒሰን።
እዘን ናይ ቅድም ከንቲባ ላምፓዲሳ ኤውሮጳ ተዘክሮኣ ኣብ ልዕሊ ኣይሁድ ዝወረደን ኣብ ግዜ ናዚ ቅድሚ 70 ዓመታት ኣብ ልዕሊ ውሁዳን ዝተወስደ ስጉምትን ትርስዕ ኣላ ኢለን። ከምኡ’ውን ዝኾነ ስደተኛ ብእኩብ ዘይኮነ ብውልቁ ብሰብኣውነት ክተሓዝ ይግበኦ ኢለን።
እዘን ወይዘሮ ካብ 2012 ጀሚረን ናይታ 6 ሺሕ ነበርቲ ዘለዉዋ ከተማ ላምፓዱሳ ከንቲባ ኮይነን ኣገልጊለን። ኣብ ናይ 2017 ምርጫ ግና ብሰንኪ ኣብ ስደተኛታት ዘርኣየኦ ሓልዮትን ተወፋይነትን ክምረጻ ኣይከኣላን። እንተኾነ ዋላኳ እንተዘይተመርጻ ናይቶም 300 ሺሕ ዝኾኑ ኣብ ማያት ላምፓዱሳ ዝደሓኑ ስደተኛታት ዓርክን ከንቲባን ክኾና ምኽኣለን ከም ዘሕጉሰን ገሊጸን። ንሰን ከም ዝበለኦ ላምፓዱሳ ዘርኣየቶ ሰብኣውነትን ልግስን ካለኦት’ውን ከምኣ ንክኾኑ ጽልዋ ኣሕዲሩ እዩ።
ኣብዚ ዝሓለፈ 20 ዓመት ክሳብ 20 ሺሕ ሰባት ኣብማያት ባሕሪ ሚዲተራንያን ከም ዝጠፍኡ ይግመት። ካብዚኦም ብዙሓት ግና ድማ ቁጽሮም ብትኽክል ዘይተፈልጠ ኤርትራውያን እዮም።
ደድሕሪዚ ዘሕዝን መደረ ከንቲባ ላምፓዱሳ ነበር ኒኮሊኒ፡ ናይቲ ኣኼባ ዘዳለወ ዩኒቨርሲቲ ዲን ፕሮፈሶር ይቨስ ፍሉቺንገርን ኣቶ ሎንግቻምፕ ፕረሲደንት ረፓብሊክን ካንቶንን ጀነቫ ብዛዕባ ህልዊ ጸገማት ስደተኛታትን ኣገዳስነት ምሕላው ሰብኣዊ መሰልን ኣብ ኩሉ መዳያትን ቃል ኣስሚዖም።
ኣብዚ ንሓደ ሰሙን ዝቕጽል ብዩኒቨርሲቲ ጀነቫ ዝተዳለወ ሰሚናር ኣብ 12 ጥቅምቲ 2017 እቶም ሓድሽ ራፖርተር ሰብኣዊ መሰል፡ ስደተኛታትን ተመዛበልትን ኮይኖም ዝተመዘዙ ኣቶ ፈሊፐ ጎንዛለስ ሞራለስ መደረ ከምስምዑ እዮም።


text:
ኢትዮጵያ፣ ኣብ ወደብ ጅቡቲ ብርኪ ንምውናን መደብ ከምዘለዋ ተገሊጹ
Radio Erena: 03 May 2018
ኢትዮጵያ፣ ኣብ ወደብ ጅቡቲ ብርኪ ንምውናን መደብ ከምዘለዋ ተገሊጹ።
እዚ ዝተገልጸ፣ ቀዳማይ ሚኒስተር ኢትዮጵያ ዶ/ር ኣብይ ኣሕመድ፣ ኣብ ጅቡቲ ናይ ሰለስተ መዓልታት ወግዓዊ ምብጻሕ ዛዚሙ ካብታ ሃገር ድሕሪ ምፍናዉ'ዩ።
ኣፈኛ መንግስቲ ኢትዮጵያ፣ ኣብ መንጎ ክልቲኦም መንግስታት ምርድዳእ ከምዝተበጽሐ ብምርግጋጽ፣ ብዝሒ ናይቲ ኢትዮጵያ ኣብ ወደብ ጅቡቲ እትውንኖ ብርኪ፣ ድሕሪ ክልተ ወርሒ ኣብ ዝካየድ ወግዓዊ ስምምዕ ክግለጽ ምዃኑ ኣፍሊጡ።
ጅቡቲ፣ ምስ ናይ ዱባይ ወሃቢ ኣገልግሎታት ወደብ DP World ዝነበራ ናይ 30 ዓመታት ስምምዕ ቅድሚ ክልተ ወርሒ ከምዝሰረዘቶ ይዝከር።
ምስራዝ እዚ ስምምዕ፣ ነታ 95% ናይ ወደብ ኣገልግሎታታ ኣብ ወደብ ጅቡቲ ዝተደረተ ኢትዮጵያ ሻቕሎት ከምዝፈጠረላ ብወግዒ ምግላጻ ኣይርሳዕን።
ጅቡቲ፣ ኣገግሎታት ወደብ ንኸመሓድር ምስ ናይ ሲንጋፖር ኩባንያ ስምምዕ ከምዝኸተመት'ውን ይፍለጥ።
ኢትዮጵያ፣ ነቲ ኣብ ወደብ ጅቡቲ ተሓጺሩ ዘሎ ናይ ወደብ ኣገልግሎታት፣ ካብ ሱዳንን ርእሰ ምምሕዳር ሶማሊላንድን ኣማራጺታት ተናዲ ከምዘላ ብተደጋጋሚ ክጥቀስ ጸኒሑ'ዩ።
ኣብ ዝሓለፈ ወርሒ ድማ ን19% ናይ ወደብ ኣገልግሎት ወደብ በርበራ ናይ ርእሰ ምምሕዳር ሶማሊላንድ ንምውናን ምስ DP World ናይ ዱባይን መንግስቲ ናይታ ርእሰ ምምሕዳርን ስምምዕ ከቲማ።
እንተኾነ እቲ ስምምዕ፣ ብፈደራላዊ መንግስቲ ሶማል ተቓውሞ ገጢምዎ ይርከብ።
======================


text:
በስመ አብ ወወልድ ወመንፈስ ቅዱስ አሐዱ አምላክ!
ቅዱሳን ሓዋርያት
ጐይታናን መድኃኒናን ኢየሱስ ክርስቶስ፡ ኣብ መዋዕለ ስብከቱ ንትምህርቱ ሰሚዖምን ተኣምራቱ ርእዮምን ካብ ዝሰዓብዎ ሕዝቢ መጀመርታ “ንዑ ሰዓቡኒ” ኢሉ ዝጸውዖምን ዝመረጾምን ንዓሠርተው ክልተ ደቀ መዛሙርቱ እዩ። (ማር. 3፡13) እዞም ደቀ መዛሙርቱ ‘ሓዋርያት’ ተባሂሎም ይጽውዑ።
ሓዋርያ ማለት ካብ ‘ሖረ’ ዝብል ግእዛዊ ቓል ዝወፅአ ኾይኑ ከያዲ፡ ልዑኽ ማለት እዩ። ንወንጌለ መንግሥት ድኅነት ዓለም ንዅሉ ዓለም ከበሥሩ ዝተላእኩ ማለት እዩ።
ጐይታናን ኣምላኽናን መድኃኒናን ኢየሱስ ክርስቶስ፡ ንሓዋርያት ካብ ኃሙሽተ ወገን እዩ ዝመረጾም፡ ማለት ካብ ኣለምቲ፡ ካብ ሓነፅቲ፡ ካብ ተቐበልቲ ግብሪ ቐረጽ፡ ካብ ገፈፍቲ ዓሣ፡ ካብ ሓረስቶት መረጾም። ከም በዓል ቅዱስ ጴጥሮን ካብ ምግፋፍ ዓሣ ዝተጸውዑ ኪኾኑ ኸለዉ፡ ከም በዓል ቅዱስ ማቴዎስ ድማ ካብ ምቕራጽ ቀረጽ ዝተጸውዐ እዩ። (ማቴ. 4፡20 ፣ 9፡9።) ከም በዓል ቅዱስ ናትናኤል ከኣ ምሁራነ ኦሪት’ውን ኣለዉ። (ዮሓ. 1፡44-49)
ኵሎም ኣብ ቅድሚ እግዚአብሔር ማዕረ ስለዝኾኑ ጸውዖም፡ ንሳቶም ድማ ኵሉ ዘለዎም ገዲፎም ሰዓብዎ።
ቤተ እስራኤል ዝተመሥረተት ብናይ ዓሠርተው ክልተ ነገድ ኣቦታት ዝኾኑ ዓሠርተው ክልተ ደቂቀ ያዕቆብ እያ። ኣብ ሓዲስ ኪዳን ድማ ናይ እስራኤል ዘነፍስ ማኅበር ቤተ ክርስቲያን ዝተመሥረተት ብዓሠርተው ክልተ ሓዋርያት እያ። ዝርዝር ኣስማቶም ድማ፦
1. ቅዱስ ጴጥሮስ
2. ቅዱስ እንድርያስ
3. ቅዱስ ያዕቆብ
4. ቅዱስ ዮሓንስ
5. ቅዱስ ፊልጶስ
6. ቅዱስ በርተሎሜዎስ
7. ቅዱስ ማቴዎስ
8. ቅዱስ ቶማስ
9. ቅዱስ ያዕቆብ ወልደ እልፍዮስ
10. ቅዱስ ታዴዎስ
11. ቅዱስ ስምዖን ቀነናዊ
12. ይሁዳ ኣስቆሮታዊ ደኃር ግና ብቅዱስ ማትያስ ተተክአ።
ቅዱሳን ሓዋርያት ኣብቲ ጐይታናን ኣምላኽናን መድኃኒናን ኢየሱስ ክርስቶስ ዝወዓሎ እናወዓሉ፡ ኣብ ዝኃደሮ እናኃደሩ ንልዕሊ ሠለስተ ዓመት ተማህሩ። “ኃጢኣቶም ዝኃደግኩምሎም ኪኅደገሎም፡ ንዘይኃደግኩምሎም ግና ኣይኪኅደገሎምን እዩ” በሎም። (ዮሐ. 20፡23) ኣጋንንቲ ከውፅኡ ሕሙማንን ድዉያንን ኪፍውሱ ሥልጣን ሃቦም።(ማቴ. 10፡1)። ኣብ መወዳእታ ድማ “እምበኣርከስ ኪዱ፡ ንዅሎም ኣሕዛብ ብስም ኣብን ወልድን መንፈስ ቅዱስን እናኣጥመቕክምዎም ደቀ መዛሙርተይ ግበሩዎም። ከምኡ’ውን ዝኣዘዝኩኹም ኵሉ ኪሕልዉ መሃርዎም” ኢሉ ኣዘዞም። ማቴ. 28፡19-20። በዚ መሠረት ቅዱሳን ሓዋርያት፡ ጸጋ መንፈስ ቅዱስ ተቐቢሎም ፈራሃት ዚነበሩ ተባዓት ኮይኖም፡ ካብ ብልየት ተሓዲሶም፡ ብኣእምሮ በርቲዖም ምሥጢር ተገሊጽሎም ሓደ ቛንቋ ዝፈልጡ ዝነበሩ 71 ቛንቋ ተዋሂብዎም ነዚ ዓለም ብዕጻ ተኻፊሎም ብርሃን ወንጌል ኣብ ኵሉ ኣብርሁ። ኣምልኮ ጣዖት ኣጥፊኦም ርኩሳን ኣጋንንቲ ገሢጾም፡ ብዕርፊ መስቀል ሓሪሶም፡ ንጹሕ ዘርኢ ወንጌል ዘሪኦም ብደሞም ኃተሙ። ቤተ ክርስቲያን ሓነፁ። መምርሒ ቤተ ክርስቲያን ዝኾነ ወንጌልን፣ ንዝመሃርዎ ሕዝቢ ንእምነቱ መጽንዒ ዝኾኑ መልእኽትታትን ጸሓፉ። ሥርዓተ ቤተ ክርስቲያንን ሠርዑ። ነቲ ካብ ጐይታ ዝተመሃርዎን፡ ዝረኣይዎን ዝሰምዕዎን ብስብከቶምን፡ ብዝተዋህቦም ሥልጣንን ዝተዓደልዎ ጸጋን ብመጻሕፍቶምን ኣውሪሶም ተጋዲሎም ዓረፉ።
ቅድስት ቤተ ክርስቲያንና ሓዋርያዊት እያ። ‘ ጐይታናን ኣምላኽናን መድኃኒናን ኢየሱስ ክርስቶስ ንቅዱሳን ሓዋርያት ብትምህርቱን ተኣምራቱን ኣዳልዩ፡ ‘ንኣኻትኩም ዝሰምዐ ንኣይ ሰምዐ’ ኢሉ ኣብ ልዕሊ ቤተ ክርስቲያን ምሉእ ሥልጣን ሂብዎም እዩ። (ሉቃ. 10፡16) ቅዱሳን ሓዋርያት ድማ ነቲ ካብ ጐይታ ዝተመሃርዎን ዝተኣዘዝዎን ዝተዋህቦምን ሥራሕን ሥልጣነ ክህነትን ንተካእቶ ጳጳሳት ኣመኃላለፍዎ። ጳጳሳት ከኣ ነቲ ካብ ሓዋርያት ዝተቐበልዎ ሥራሕን ሥልጣንን ንተካእቶም ብምምኅልላፍ ክሳዕ ሕጂ በጽሐ። (1ይ ጢሞ. 4፡13-14)
ወስብሐት ለእግዚአብሔር


text:
ስዑዲ ዓረብ ኣብ ዝሓለፈ ኣዋርሕ ዘይሕጋዊያን ሰራሕተኛታት ካብ ሃገራ ክወጹ ዝእዝዝ ውሳኔ ምሕላፋ ስዒቡ ብኣሽሓት ዝቑጸሩ ኢትዮጵያዊያን ናብ ሃገሮም ተመሊሶም አለው። ሰበ ስልጣን ኢትዮጵያ ግን ገና ብዙሓት ዘይተመልሱ ከምዘለውን እዞም ዜጋታት ናይ ምጥራስ ስጉምቲ ወይ ማእሰርቲ ከምዝጽበዮም ይገልጹ።
ስዑዲ ዓረብ አስታት 400,000 ዘይሕጋዊያን ሰራሕተኛታት ኢትዮጵያዊያን ኣብታ ሃገር ከምዘለው ክትገልጽ ከላ ሚንስትሪ ወጻኢ ጉዳያት ኢትዮጵያ ግን ክሳብ ሕጂ ንኣስታት 130,000 ሰባት ጥራይ ክምዝግብ ምኽኣሉ ይገልጽ።
ስዑዲ ዓረብ ዘይሕጋዊያን ሰራሕተኛታት ዜጋታት ወጻኢ ሃገራት ካብ ሃገራ ክወጹ ዝሃበቶ ናይ 90 መዓልታት ናይ ጊዜ ገደብ ሓምለ 25,2017 ዓ.ም ምዝዛሙ ይፍለጥ።
ገለ ካብቶም ብሰላም ናብ ሃገሮም ዝተመልሱ ኢትዮጵያዊያን ናብ ሃገሮም ብምምላሶም ሕጉሳት ምኳኖም ይገልጹ።
ሉባባ ጠጁ ሓንቲ ካብ ተመለስቲ ኮይና ከምዚ ትብል።
“ናብ ሃገረይ ብምምላሳይ ሕጉስቲ እየ። ብስደት ናብ ሃገራት ዓረብ ካብ ዝኸይድ ኣርባዕተ ዓመታት ኣቑጺረ ሕጂ ግን ይአክል ስደት ኢለ ኣብ ሃገራይ ጽዒረ ክነብር እየ።”
ወሃቢ ቃል ሚንስትሪ ወጻኢ ጉዳያት ኢትዮጵያ አቶ መለስ አለም መንግስቲ ነዞም ናብ ሃገሮም ዝምለሱ ዜጋታት ዕድል ስራሕ ኣብ ምድላው ይሰርሕ ምህላዎ ይገልጹ።
“መንግስቲ ነዞም ዜጋታትን ንመንእሰያትን ዕድል ስራሕ ንምፍጣር ዝሰርሓሉ ገለ ናይ ገንዘብ ሓገዝ አሎ። እዞም ካብ ስዑዲ ዓረብ ዝምለሱ ዘለው ዜጋታት ድማ አካል ናይዚ ተበግሶ እዮም።”
ይኹን ደአ እምበር እዚ መስርሕ ምምላስ ስደተኛታት መንግስቲ ዘይተጸበዮ ከምዝኮነ’ውን ወሃቢ ቃል ሚንስትሪ ወጻኢ ጉዳያት ኢትዮጵያ አቶ መልስ አለም ኣይሓብኡን።
“እቲ ውሳኔ ብወገንና ክግበር ዘለው ነገር ኣብ ግምት ከየእተወ’ዩ ተወሲኑ። ብተወሳኺ ንክንዲ’ዚ ዝአኽል ሰብ ኣብዚ ሓጺር ጊዜ ናብ ሃገሩ ክምለስ ከሎ ናቱ ዝኾነ ብድሆ አለዎ። ከምትፈልጥዎ ስዑዲ ዓረብ ዓባይ ሃገር እያ፡ እዞም ዜጋታት ድማ ኣብ ዝተፈላለዩ ኩርናዓት እታ ሃገር ዝነብሩ ዝነበሩ እዮም።”
መብዛሕትኦም ካብዞም ናብ ሃገሮም ዝተመልሱ ዜጋታት ኣብ ስራሕ ኣገልግሎት ገዛን ኣብ ምዕባይ ቆልዑ ዝሰርሑ ዝነበሩ ክኾኑ ከለው ዝበዝሑ’ውን ኣብ አጸጋሚን ከቢድ ኩነታት ዝሰርሑ ዝነበሩ እዮም።
ከም ኣምንስቲ ኢንተርናሽናል ዝአመስሉ ትካላት ተጣበቕቲ ሰብኣዊ መሰላት ስዑዲ ዓረብ ትርኸብን ሃገራት ወሽመጥ ብዝኽተልዎ ዘይግቡእ አተሓሕዛ ሰራሕተኛታት ናይ ወጻኢ ዜጋታት ክንቕፉ ጸኒሖም’ዮም።
ትርሓስ ፍሰሃዬ ድሕሪ ሓሙሽተ ዓመታት ናብ ሃገራ ዝተመልሰት ኮይና ብዛዕባ ኣብ ስዑዲ ዓረብ ዘሎ ኩነታት ከምዚ ትብል።
“ኣብ ኣገልግሎት ስራሕ ገዛ ንዝተዋፈራ ሰራሕተኛታት ድንጋጸ ዝበሃል የብሎምን። ከም ደቂ ሰባት’ውን ኣይቆጽሩናን እዮም። ንደኽም ኮይኑ ኣይስምዖምን።በእዚ ድማ ንህይወትካ ከምትጸልእ ትኸውን፡ እዚ ኮይኑ’ውን ቁሩብ ገንዘብ አዋህሊልካ ናብ ዓዲ ክትሰድድ ብዝብል ንኩሉ ክትጻወር ትፍንት።”
ኢትዮጵያ ዋላ’ኻ ሓንቲ ካብተን ቅልጡፍ ምዕባለ ዘመዝግባ ዘለዋ ሃገራት ኣፍሪቃ ትኹን ደአ እምበር ሓደ ሲሶ ካብቲ 99 ሚልዮን ህዝባ ብትሕቲ 1.90 ዶላር ንመዓልቲ ዝነብር እዩ ክብል ጸብጻብ ባንኪ ዓለም ይገልጽ።
ናብ ሃገራት ዓረብ ካብ ዝስደዱ ዜጋታት እታ ሃገር ብተወሳኺ ኣውሮጳ ንምብጻሕ ብኣሽሓት ዝቑጸሩ ሓደገኛን አሰቃቂን ጉዕዞ ይፍጽሙ።
ኢፍቱ መሓመድ ኣብ 2014 ዓ.ም ናብ ስዑዲ ዓረብ ዝተሰደደት ኮይና አደ ሓሙሽተ ቆልዑ’ያ ብተወሳኺ ንወለዳን አሕዋታን’ውን ከምትድግፍ ትገልጽ።
“ሕጂ’ውን እንተኾነ ናብ ካልእ ሃገር ምኳደይ ዘይተርፍ’ዩ። ከመይ ኢለ ደአ ኣብዚ ኮፍ ክብል? ብጣዕሚ ብዙሕ ወጻኢታት አለኒ፡ ንደቀይ ዘድልይ መግቢ፡ ናይ ትምህርቲ ወጻኢ፡ክዳውንቶም፡ ገዛ ክራይ ነዚ ኩሉ ከመይ ጌረ ክኽእሎ?”
ገለ ካብዞም ናብ ሃገሮም ዝተመልሱ ኢትዮጵያዊያን ብሕጋዊ መንገዲ ናብ ስዑዲ ዓረብ ዝአተው ግን አብታ ሃገር ክጸንሕሉ ዝግባእ ጊዜ ዘሕለፉ ክኾኑ ከለው፡ ገለ’ውን ስራሕ ብምቕያሮም ነቲ ብሕጋዊ መንገዲ ዝአተውሉ ወረቐት ዝሰአኑ ከምኡ’ውን ብዘይሕጋዊያን አሰጋገርቲ ናብታ ሃገር ዝአተው ይርኸብዎም።
ገለ’ውን መንበሪ ፍቓዶምን አተዓራርዮም ኣብ ስዑዲ ክጸንሑ ዝደልዩ’ውን አለው።


text:
ኣብ’ቲ መሪሕነት ህወሓት ኣብ ዕጹው ኣኼባ ዘካይድዎ ዘሎ ገምጋም ድሕሪ ባላሕቲ ምንቕቓፍን ክስተታትን ምትእንጋድ ንምትእትታው ለውጢ ይሰርሕ ከምዘሎን መንነቶም ንጊዚኡ ዘይተፈልጡ ኣባላት እቲ ማእከላይ ኮሚቴ ነቲ ኣኼባ ረጊጾም ከምዝወጹን ዝረኸብናዮ ዜና ይሕብር።
ምንጭታትና ካብ መቐለ ከምዝገለጹልና፣ እቲ ናብ ክትዕ ዝቀረበ ሰነድ ገምጋም 2009 ዓም ‘ምብስባስ ናይ’ቲ ውድብ ውሽጠ ዴሞክራሲያዊ ህይወትን ቃልሲን ዝፈጠሮ ጉድለትን ናይ ኣሰራርሓ ግልጽነትን ክደክም፣ ካብኡ ሓሊፉ ዘይፍትሓዊነትን ጸረ ዴሞክራሲን እናሓየለ ንክመጽእ ከምዘኽአለ’ ዝሓበረ እዩ።
ብዘይካ’ዚ ‘ብቅዓት መሪሕነት ኣዝዩ ዘንቆልቆለሉ፣ ውሽጠ ዴሞክራሲ’ቲ ውድብ ዝደኸመሉን ትግባረ መደብ ምዕባለን ትራንስፎርመሽንን ኣዕጋቢ ዘይኮነሉን ኩነታት ተኸሲቱ’ሎ’ ኣብ ዝብል መበገሲ እቶም ተኣከብቲ ናብ ምርድዳእ ዝበጽሕሉን ብኣብዛሓ ድምጺ ዝሳዓረሉን ከምዝኾነ እቶም ምንጭታት ይገልጹ።
ኣኼባ ማእከላይ ኮሚቴን ፈጻሚት ስራሕን ህወሓት ዝተፈላለዩ ውሳነታት ብምሕላፍ ኣብ’ዚ ሳልስቲ’ዚ ክዛዘም’ዩ ዝብል ትጽቢት ኣሎ።


text:
ብዛዕባ “ኣውራጃዊ ፖለቲካን በሰላታቱን” ማሕሙድ ሳልሕ
“ኣውራጃዊ ፖለቲካን በሰላታቱን” ዝብል ተኸታታሊ ጽሑፍ ኣብ መንጎ ኣርኪበሉ። መበል 12 ክፋል በጺሑ ገና ‘ውን ዝቅጽል ‘ዩ ዝመስል። ንብጻይ ታደሰ እፈልጦ እየ። ገዲም ተጋዳላይ ምዃኑ ድሮ ፈሊጥክም ኣለኹ። ፍርቂ ኣካሉ ንሃገሩ ዘወፈየ ምዃኑ ምጥቃስ እውን ሓጋዚ ይኸውን መስለኒ። ተ/ታደሰ ኣብ ህ.ግ. ኣውራጃዊ ፖለቲካ ከምዝነበረ ውልቃዊ ትዕዝብቱ እና ተወከሰ ከካፍለና ጸኒሑ። ኣብቲ ዝጽሕፎ ዘሎ ትዕዝብትታቱ ሕጽረታት ይረኣየኒ ስለዘሎ፡ ነዛ ሓጻር ጽሕፍቲ ክጽሕፍ እግደድ ኣለኹ። ዕላማይ፡ ነንባባይን ጸሓፋይን ሓጋዚ ሓሳብ ይኸውን ካብ ዝብል ድሌት ዝነቐለ እዩ። ብጻይ ታደሰ ክልተ መልእኽቲ ከመሓላልፍ ይፍትን ኣሎ። ሀ- ኣብ ህ.ግ. ኣውራጃዊ ፖለቲካ ነይሩ ለ- እዚ ኣውራጃዊ ፖለቲካ እዚ በሰላታት ሓዲጉ ( በሰላታቱ ገና ከምዘሎ እዩ ዘስምዕ) ሕጽረታት ናይዚ ሓሳብ ብመጀመርታ ቅድሚ ሕጽረታት ብጻይ ታደሰ ምጥቃስ ሕጽረታተይ ክሕብር እፈቱ፤ ምኽንያቱ ነቲ ከለልዮ ዝኽእል ሕጽረታተይ ተረዲእካ/ኪ ምንባብ ሓጋዚ ‘ዩ እብል። ኣብ ህዝባዊ ግንባር ዝዓበኹ ብምዃነይ ቅሩብ ናይ ይብጸሓኒ ስምዒት ክህልወኒ ይኽእል ( ኣብዚኣ ምስ ታደሰ ሓደ ኢና)። እታ ካልኣይቲ፡ ንኣንባቢ ክሕግዝ ዝኽእል ክረአ ወይ ክድህሰስ ዝኽእል ከም ኣሃዛት ዘመሰለ ሓበሬታ(data) የብለይን። ስለ’ዚ መንጪ ጽሑፈይ ኣብ ኣቀራርባ ታደሰን ናተይ ትዕዝብትን ዝተመርኮሰ እዩ። እዚ ጽሑፍ እዚ ከም መልሲ ናይቲ ታደሰ ከስምረሉ ዝደሊ ዘሎ ማእከላዊ ሓሳብ ከምዘይኮነ ክፍለጠለይ እደሊ። ኣውራጃዊ ፖለቲካ ነይሩ ወይ ኣይነበረን ንምባል ዘኽእል ሓበሬታ የብለይን። ከም ኣንባባይ ጽሑፉ መጠን ግን፡ “እዚ እንተዝማላእስ ጽሑፉ ንዘንብቡ ሚዛናዊ መረዳእታ ምረኸቡ” ከም ማለት ክውሰደለይ እደሊ። በዚ ኣጋጣሚ ንታደሰ፡ ስለ እቲ ልስሉስን ወሓዝን ትረከኡ ከድንቖ እፈቱ። ታደሰ፡ ኣብ ህ.ግ. ኣውራጃዊ ፖለቲካ ነይሩ ንምባል ኣብ በራጊድ 51ን 58ን ክ/ትምህርትን ዝነበረ ኣወዛዝዓ ሓላፍነት ጠቒሱ ኣሎ። እቲ በሰላታት ናይቲ ኣብ ሜዳ ዝነበረ “ኣውራጃዊ ፖለቲካ” ድሕሪ ናጽነት እውን ከም ዝቐጸለ ንምርኣይ ኣብ ሚ/ትምህርትን ምክልኻልን ዝተገብረ ኣወሃህባ ሓላፍነታትን ወተሃደራዊ መዓርግን ከም ኣብነት ኣቐሚጡ ኣሎ። ኣብዚ፡ ብዘይካ ምእራም ብሄር ሮመዳን ኣውልያይ፡ ብወገነይ ኣብ ኣስማትን ቁጽርን ናይቶም ተዘርዚሮም ዘለዉ ሰባት ዝብሎ የብለይን። ኣውልያይ ወዲ ብሄረ ትግረ እዩ መስለኒ። ብዝኾነ፡ ሕጽረት ትረካ ታደሰ፡ ናይቲ ዘቕርቦ ቁጽሪ ዘይኮነስ እቲ ቁጽሪ ንባዕሉ ብከመይ ከምዝመጸ ከርኢ ዘይምኽኣሉ እዩ። ታደሰ ነዘን ዝስዕባ ሰለስተ ነጥብታት ኣብ ግምት ብምእታው መደምደምታታቱ ቅሩብ ዲሲፕሊን እንተዝህልዎ ጽቡቕ ምኾነ። 1- መደምደምታታትካ ካብቲ ኣብተን ሰለስተ ኣሃዱታት ዝረኣካዮ ኣመዳድባ ሓለፍቲ ዝብገስን ኣብኡ ዝምርኮስን ስለዝኾነ፡ እቲ መደምደምታታት ሓቂ ክኸውን እንተኮይኑ፡ እተን ሰለስተ ኣሃዱታት፡ ማለት ብ51ን 58ን ክ/ትምህርትን ብልክዕ ንኣቃውማ ናይ ኩለን ኣሃዱታት ናይቲ ውድብ ይውክላ ከምዝነበራ ንኣንባባይ ክተረጋግጽ ኣሎካ። እዚ ባውራጃን ሃይማኖትን ጥራይ ዘይኮነ ብግድምና እውን ማለት እዩ። ኣብቲ ኣብ ግንባር ናቕፋ ዝነበርካሉ ግዜ ኣስታት 1#$ብራጊድን ዳርጋ መንግስታዊ ቅርጺ ዝሓዘ ብዙሕ ክፍልታትን ነይሩ። ስለ’ዚ፡ እቲ ኣብተን ዝጠቐስካየን ኣሃዱታት ዝነበረ ኣቃውማ ሓለፍቲ ንኩለን እተን ብርጌዳትን ክፍልታትን ዝውክል ከምዝነበረ እንተዘየነጸርካ ከመይ ጌርካ ኢኻ ዓማሚ ሓሳባት ክትስንዝር ትኽእል)$ 2- እንተደኣ ንሳተን ንኩሉ ውድብ ዝውክል ኣቃውማ ነይሮመን ኮይነን፡ ካብቶም ዝተሸሙ ንላዕሊ ብቅዓት ዝነበሮም እሞ ብሰንኪ ኣውራጃዊ ፖለቲካ ዝተረፉ ወይ ዝተሃሰዩ ሰባት ክተቕርብ ኣሎካ። .- እዚ ንምግባር ድማ ቅጥዒ ኣወዛዝዓን ኣሽያይማን ናይቲ ግዜ እንታይ ከምዝነበረ ክተርኢ ኣሎካ። ኣብ ህ.ግ. እታ ሓንቲ ዝዝክራ “ከም ኣድላይነት” ትብል እያ ነይራ። ስለ’ዚ፡ በጋጣሚ ዝበዝሑ ሓካይም ካብ ሓደ ከባቢ ዝመጽኡ እንተነይሮም ንምንታይ ኣብ ክ/ሕ ጽዒቖም ክንብል ንኽእል ‘ዶ2$ወይ ብገለ ተክኒካዊ ብቕዓታት ሓንቲ ኣውራጃ ኣብ ሓደ ክፍሊ ጽዕቕ ዝበለ ውክልና ሓለፍቲ እንተነይሮማ፡ ኣውራጃዊ ምኽንያት ነይርዎ ክንብል ንኽእል ዲና3$ስለ’ዚ ነዚ ማእከላይ ሓሳብ ጌርካ ተሰላስሎ ዘለኻ ኣብ ግምት ክኣቱ እንተኾይኑ፡ ብውሑዱ ኣብተን ዝነበርካየን ኣሃዱታት ነቶም ትብሎም ዘለኻ ሓለፍቲ ዝወዳደሩ ዝነበሩ እሞ ብሰንኪ ኣውራጃዊ ፖለቲካ ዝተረፉ ሰባት ከምዝነበሩ ክትሕብር ኣሎካ። ጸገም ታደሰ፡ ብትዕዝብቲ ጀሚሩ ኣብ ትዝብቲ ዘይምሕጻሩ እዩ። ነቲ ውሱን ትዕዝብቱ ናብ ሓፈሻዊ ትርጉምን ፍርድን ይመጦ ኣሎ። ንኣብነት፡ ካብ ዓስርተ ኣጣል እተን ሽዱሽ ጸዓዱ እየን ምባልትዕዝብቲ እዩ። እተን ሽዱሽተ ኣጣል ጸዓዱ ስለዝኾና እየን ህጣራታት ኮይነን እንተኢልካ ግን ናብ መደምደምታን ፍርድን ኢኻ ትኸይድ ዘለኻ። ናብዚ መደምደምታ ክትበጽሕ ካልእ ኩሉ ከህጥረን ዝኽእል ተኽእሎታት ፈሊኻ ክትውግን ኣሎካ። ብተመሳሳሊ ክንድዚኦም ሓለፍቲ ካብዚ ከባቢ ነይሮም ምባልን እቶም ሰባት ደቂ እቲ ውሱን ከባቢ ብምዃኖም ሓለፋ ብሻርነት ረኺቦም ምባልን በበይኑ እዩ። እቶም ሰባት ሽመቶም ብወገነይ-ወገንካ ከምዝረኸብዎ ክተረጋግጽ እንተኾይኑ፡ እንተወሓደ እተን ኣብ ላዕሊ ተዘርዚረን ዘለዋ ነጥብታት ክምለሳ ኣለወን። ብካልእ ወገን ዴሞግራፍያዊ ኣቃውማ ህዝቢ ናይቲ ህዝባዊ ሓይልታት ዝዓበየሉ ከባቢ ምንጻር ነንባቢ ሓጋዚ ምኾነ። ህ.ሓ. ኣብ ሰምሃርን ከባቢ ካርነሽምን እዩ ዓብዩ። ደሓር ኣብ ሳሕል ሰሪቱ። ዝበዝሐ ቁጽሪ ቀዳሞት ተጋደልቱ ከብዚ ከባቢ ክኽውን እትጽበዮ ነገር እንተኾይኑ፡ ብዙሓት ገዳይም ተጋደልቱ ‘ውን ከብዚ ውሱን ቦታታት ክነብሩ ከም ከምዝኽእሉ ዘካትዕ ኣይከውንን ‘ዩ። ትዕዝብቲ ታደሰ ንጂኦግራፍያዊ ውሱንነት ናይቲ ህዝባዊ ሓይልታት ዝዓበየሉ ከባቢ እዩ ዘንጸባርቕ ‘ምበር እቶም ሓለፍቲ ብኣውራጃዊ ፖለቲካ ስልጣን ከምዝተዋህቦም ዘርኢ ጭብጢ የብሉን። ህ.ሓ. ኣብ ቆላታት ሰራየ ተሓጺሩ ዓብዩ ነይሩ እንተዝኸውን ተመሳሳሊ ግድል መጓነፎ። ጻዕቒ ሓለፍቲ ደቂ ሰራየ ምሃለዎ። ካብቲ ታደሰ ኣተኲሩሉ ዘሎ ክርስታያናዊ ህዝቢ ከይወጻእና ንኣብነት፡ ኣብ ተ.ሓ.ኤ. ብብዝሒ ተወላዶ ሰራየን ዓንሰባን እንኮላይ ሰንሒት ነይሩ ይበሃል። ናይ ጀኦግራፍ ረቋሒ ኢለ እየ ዝሓልፎ። ተመክሮይ እንተደኣ ክኣምን ክኢለ፡ ህ.ግ. ብካልኩሌሽን ኣሃዱ ኣከለ ክንድዚ ድቂ ሰራየ ኣለዋ ‘ሞ ክንድዚ ደቂ ሰምሃር ንወስኸላ … ዝበሃል ዝነበሮ ኣይመስለንን። ግን ኣብ ቦታ ቁጽጽር ሰብኣዊ ዓቕሚ ከምዘይነበርኩ ክሕብር እፈቱ። እቲ ጸገም ምብዛሕ ሓለፍቲ ካብ ውሱን ከባቢ ኣይኮነን። እቲ ጸገም፡ እዞም ሓለፍቲ እዚኦም ንሓላፍነቶም ተጠቒሞም ነቲ ወገነይ ዝብልዎ ከባቢ ምስ ዘሻርዉ እዩ። ኣብ ሰውራ ኤርትራ ርኡይ ደሞግራፍያዊ መቐይሮታት ዝነበርወን መድረኻት ነይረን እየን። ኣብ መጀመርያ ሱሳታት ተ.ሓ.ኤ. ብደቂ ባርካ ተዓብሊሉ ከምዝነበረ ፍሉጥ እዩ። ኣበይ ድዩ እቲ ሰውራ ተጀሚሩc$ኣብ 1de#፡ ደቂ ከበሳን ቀይሕ ባሕርን ማርያን ዝበዝሕዎም ተጋደልቲ ንመሪሕነት ተሓ.ኤ. በውራጅነት ከሲሶም ተፈንጪሎም። ገሊኦም ግን ተጸሚሞም ነቲ ውድብ ከዕርዩ መሪጾም። ኣብ 1lem፡ ኣቦ ወንበር ተ.ሓ.ኤ. ክኸውን ዝተመርጸ ወዲከበሳ (ክርስትያን) እዩ ነይሩ። ኣብ ሰብዓታትን ኣብ መጀመርያ ሰማንያታት ተ.ሓ.ኤ. ደቂ ከበሳ በዚሖሞ ከምዝነበሩ እውን ይፍለጥ። እዚ ዘርእዮ እንተሎ፡ ህዝብና ፕሮፓጋንዳ ክልቲኡ ውድባት ዝምክት ኣእምሮ ከምዝነበሮ እዩ። ደቁ ብኣውራጃን ሃይማኖትን ዘይኮነስ ነናብ ዝቀረበቶም ውድብ ይስለፉ ምንባሮም ‘ዩ። ብኡ መጠን ኣብ ሓደ ውድብ ደቂ ሓደ ኣውራጃ በዚሖም ክረኣዩ ይኽእሉ እዮም። ኣብ ህዝባዊ ሓይልታት ክስለፍ ከለኹ መጠን ብዝሒ ደቂ ከበሳን መታሕትን ተመጣጣናይ ነይሩ። ደቂ መታሕት ብብዝሒ ምስ ዑስማን ሳልሕ ሳበ ክፍለዩ ከለዉ ደቂ ከበሳ ብብዝሒ ናብ ህ.ግ. ይስለፉ ነይሮም። ስለ’ዚ ኣብዚ ንስኻ ትትርኸሉ ዘለኻ ግዜ ህ.ግ. ብደቂ ከበሳ ተዓብሊሉ ነይሩ። ምኽንያት ናይዚ፡ መሪሕነት ህ.ግ. ወይ መስመር ህ.ግ. ኣበር ስለዝነበሮ ኮይኑ ኣይስመዓንን። ስለዝኾነ ከኣ፡ ኣብ ህ.ግ. ቁጽሪ ኣስላምን ክርስትያንን ሓለፍቲ ማዕረ ከምዘይነበረ እናፈለጥኩ ሓደ መዓልቲ ሕማቕ ከይተሰመዓኒ ተጋዲለ። ወደሓንካ ታደሰ። ሓውኻን ብጻይካን ማሕሙድ ሳልሕ


text:
ቀንዲ ፍታሕ 'ነቲ ኣንጸላልዩ ዘሎ ደበና ምቕንጣጥ'ዩ' ዝበሉ ኣጋይሽና ክልቲኦም መንግስታት ነቲ ጸገም ዘይፈትሑ እንተኾኖም ግና መንግስቲ ኢትዮጵያ ኣብ ትግራይ ፍልይ ዝበለ ፖሊሲ ክትግብር ይግባእ' በሉ።
'ኣብ ትግራይ ዝራኣይ ናይ ኢንቨስትመንግ ጸገም ፍሉይ ትኹረት ገይሩ፣ ሰብ ሃብቲ ይኹኑ ናይ ውልቂ ልምዓታዊ ትካላት ኣብ'ቲ ክልል ልምዓታዊ ስራሕቲ ዝፍጽምሉን ዘካሓሕሱሉን መንገዲ ክህሉ፣ ልቓሕ ክዳሎ፣ ጸጥታዊ ጸገም ካኣ ውሕስና ዝዋሃበሉ ፍሉይ ኣገባብ ክህሉ ኣለዎ ኢልና ኢና ነቲ ደብዳቤ ኣዳሊናዮ' ይብሉ ኣጋይሽና።
'ኣብ'ቲ ከባቢ ዝቃልሑ ኩናትን ወረ ኩናት ፕሮፓጋንዳ ንህዝቢ ምድንጋራትን ዘይቅሳነትን ይፈጥሩ ስለዘሎ፣ እዚ።'ውን ደው ክብል ይግባእ' ይብል ጋሻና።
'ክልቲኦም ኣጋይሽ፣ ትግራይ እንተለሚዓ መጠመቲት ኢህወዴግ ክትኮን ስለትኽእል ስለስልጣን ተባሂሉ ትግራይ ንድሕሪት እንተተረፈት'ዩ ገዛኢ ፓርቲ ትግራይ ህወሓት ዝመርጽ' እውን ኢሎም።


text:
ንዝሓለፈ ክልተ ኣዋርሕ ኣብ ክልል ኦሮምያ ምስ ምስፋሕ ከተማ ኣዲስ ኣበባ ተተሓሒዙ ዝተላዕለ ህዝባዊ ተቓውሞን፡ ሓይልታት ጸጥታ ብውሕዱ 140 ሰባት ምቕታሎምን ብዙሓት ምቑሳሎምን ይጠቅስ መግለጺ ንድፈ-ሓሳብ ሕብረት ኤውሮጳ።
እቲ ንድፈ-ውሳነ፡ ከም እስንክንድር ነጋ፡ ተመስገን ደሳለኝ፡ ሰሎሞን ከበደ፡ የሱፍ ጌታቸው፡ ውብሸት ታየ፡ ከምኡ`ውን ኤርትራውያን ሳልሕ እድሪስን ተስፋልደት ኪዳነን ዝበሉ ጋዜጠኛታት ዘይፍትሓዊ ፍርዲ ተዋሂብዎም፡ ገሊኦም ድማ ብዘይ ፍርዲ ተኣሲሮም ከምዝርከቡ ይገልጽ።
እቲ ናይ ሕብረት ኤውሮጳ ንድፊ ኣብ ዘቕርቦ 15 ነጥብታት ዝሓዘ መጸዋዕታ፡ ኣብ ቅትለት ሰልፈኛታት ናጻ መርመራ ክግበርን፡ ተሓተቲ ደረጃ ስልጣኖም ብዘየገድስ ናብ ፍርዲ ክቐርቡን ይጽውዕ።
እቲ ናይ ሕብረት ኤውሮጳ ንድፈ-ውሳነ ብተወሳኺ፡ ፍሉይ ራፖርተር ሕቡራት ሃገራትን ኣብ`ቲ ኩነታት ጸብጻብ ዘቕርቡ ናይ ሕቡራት ሃገራት ክኢላታት ሰብኣዊ መሰላትን፡ ናብ`ታ ሃገር ክኣትዉ፡ መንግስቲ ኢትዮጵያ ብዝቐልጠፈ ክዕድሞም ይጽውዕ።
ሕብረት ኤውሮጳ ንኢትዮጵያ ዝህቦ ልምዓታዊ ሓገዝ፡ ኣብ ምግሃስ ሰብኣዊ መሰላትን፡ ምፍንቓል ሓረስቶትን ኣስተዋጽኦ ከይገብር ፡ ሕብረት ኤውሮጳ ጽኑዕ ቁጽጽር ክገብር ንጽውዕ ይብል እቲ ንድፈ-ሓሳብ።
እቲ ካብ ሕብረት ኤውሮጳ ዝቐረበ ንድፈ-ውሳነ ኣብ መወዳእታ፡ ፕረዚደንት ሕብረት ኤውሮጳ ነዚ ውሳነ`ዚ ናብ መንግስቲን ፓርላማን ኢትዮጵያ፡ ናብ ኮሚሽን ኤውሮጳ፡ ናብ ትካላት ሕብረት ኣፍሪቃ፡ ከምኡ`ውን ናብ ዋና ጸሓፊ ሕቡራት ሃገራት ከሕልፎ መምርሒ ይህብ ኢሉ`ሎ።
ምሉእ ትሕዝቶ አብዚ ምስማዕ ይኸአል።


text:
ወጥሪ ሃገራት ወሽመጥ ዓረብ ብዘተ ክፍታሕ ይግባእ-ሕብረት ኣፍሪካ…
መቐለ ሰነ 11/2009(ድወት) ሕብረት ኣፍሪካ ኣብ ሞንጐ ሃገራት ወሽመጥ ዓረብ ዝተፈጠረ ፖለቲካዊ ወጥሪ ብዘተን ሰላማዊ መንገድን ክፍታሕ ቅልጡፍ መፍትሒ ከምዘድሊ ኣፍሊጡ።
ብርክት ዝበላ ሃገራት ወሽመጥ ዓረብ ምስ ኳታር ዝነበረን ዲፕሎማስያዊን ቑጠባውን ርክብ ምቁራፃን ከምዘይቕበል ዝገለፀ እቲ ሕብረት እተን ሃገራት ኣብ መንጐኣን ዘሎ ኣፈላላይ ንምፅባብ ሰላማዊ ልዝብ ብቕልጡፍ ከካይዳ ሓቲቱ።
ኣቦ ወንብር ኮሚሽን ሕብረት ኣፍሪካ ማህማት ሙሳፋቂ ከምዝሓበርዎ ኣብ መንጐ ኳታርን ብርክት ዝበላ ሃገራት ወሽመጥ ዓረብን ሐዚ ኣጋጢሙ ዘሎ ፖለቲካዊ ውጥጥ እንተቐፂሉ ፖለቲካዊ ሃዋህው ፀጥታን ድሕንነትን እተን ሃገራት ካብ ምዝራግ ብዝሰገረ ኣብ ኣህጉረ ኣፍሪካን ዓለምለኻዊ ጉዳያትን ዓቢ ዕንቅፋት ክፈጥር ይኽእል እዩ።
ናይዚ ውፅኢት ድማ ኣብዚ ሰሙን ኣብ መንጐ ሃገራት ኤርትራን ጁቡትን ኣጋጢሙ ዘሎ ውጥጥ ብኣብነት ዝፅራሕ እዩ።
ኤርትራ ምስ ጁቡቲ ኣብዘዋስና ከባቢ ዝነበሩ ወታሃደራት ኳታር ድሕሪ ምውፃኣ ግዝኣት ጁቡቲ ዝኾኑ ከባቢታት ብሓይሊ ከምዝሓዘት ጁቡቲ ምኽሳሳ ዝፍለጥ እዩ።
ሕብረት ኣፍሪካ ብወገኑ ኣብ መንጐ ኤርትራን ጁቡትን ዘጋጠመ ምስሕሓብ ዶብ ንምፍታሕ ኣብ ቐረባ እዋን ናብቲ ከባቢ ሰራዊት ንምልኣኽ ምስተን ሃገራት ይዝቲ ከምዘሎ ኣፍሊጡ ኣሎ።(ኣፍሪካኒውስ)


text:
23 ጥቅምቲ 2017
ሸርሕን ውዲትን የማነ (ማንኪ) ንኤርትራን ህዝባን ካብ ማእሲ ናብ ጋህሲ የሳሲ
ዝኸበርኩም ደቂ ሃገረይ!!
ራእን ዕላማን ህዝቢ ተጨውዩ ፍትሕን መሰልን ክገሃስ እንከሎ፡ ዘስዕቦም ኣበሳታት ኣዕነውትን ሃሰይትን ብምዃኖም እነሆ ሎሚ፡ ህዝቢ ኤርትራ ኣደዳ ማእሰርቲ፣ ስደት፣ ውርደት፣ ጥምየትን ሞትን ኮይኑ፡ ፈቖድኡ ከም ደቂ ዛግራ ፋሕ ብትን ኢሉ ይርከብ።
ነዚ ተኸሲቱ ዘሎ ኣዝዩ ዘሕዝን ሃገራዊ ብርሰት፡ ሓልዮት ሰብኣዊ መሰላት ኤርትራ ዓቕሙ ብዘፍቀዶ፡ ንእኩይ ተግባራት ናይ`ዚ ስርዓት፡ ንህዝቢ ኤርትራን ንማሕበረ ሰብ ዓለምን ከቓልዕ ጸኒሑን ኣሎን። ተስፋ ንገብር ሓደ መዓልቲ ብቓልሲ ውጹዓት፡ ፍትሒ ኣብ ልዕሊ ፋሉላውነትን ዕንደራን ነጊሱ፡ ነዞም ሕጊ ረጊጾሞ ኣብ ልዕሊ ህዝብን ሃገርን ዘሽካዕልሉ ዘለዉ ዘይሓላፍነታውያን ሰበ ስልጣን፡ ፍትሒ ካብ ዝወደቐሉ ተንሲኡ ክዳንዮም ክንርኢ።
ኣብ ናይ ሎሚ ጽሑፍና፡ እኩይ ተግባራት ናይ የማነ ገብረኣብ፡ ብሓላፊ ፖለቲካውን ውደባውን ጉዳያት ህ.ግ.ደ.ፍ ዝፍለጥ፡ ኣብ ልዕሊ ሃገረ ኤርትራን ህዝባን ዘውርዶ ዘሎ ሳዕቤን ብዝምልከት ክንገልጽ እንከለና እነመሓላልፎ ሓደራ፡ ህዝቢ ኤርትራ ንኣስጋእነትን ሓደገኛነትን ናይዚ ብልኡኽ ኢሳይያስ ዝካየድ ዘሎ ኣጽናቲ ተግባር ብግቡእ ተረዲእካ፡ ብመጀመርታ ንገዛእ ርእስኻ፣ ብምቕጻል`ውን ንቤተ ሰብካ፣ መቕርብካን ሃገርካን ካብዚ ዝካየድ ዘሎ ውዲት ንምድሓን፡ ሰብኣዊ ሕልናኻ ክተበራብርን ኣብ ድሕነት ሃገርን ህዝብን ድማ እጃምካ ክተበርክትን ኣጥቢቕና ንላቦ።
የማነ ገብረኣብ፡ ንሰይጣናዊ ሕልምታት ውልቀ መላኺ ብዝግባእ ኣብ ባይታ ክትግብሩ ይኽእሉ እዮም ተባሂሎም ብጥንቃቐ ተሓርዮም ካብ ዝተመልመሉ እቲ ሓደን ቀንድን እዩ። ብርግጽ ድማ፡ ምስቲ ሎሚ ነዛ ሃገር ንምጥፋእ ዘካይዶ ዘሎ እኩይ ስራሕ ኣወዳዲርና ክንርእዮ ከለና እቲ ዝተገብረ ምልመላን መረጻን ብኣንጻር ዝተነብረሉ ትጽቢት ክረአ እንከሎ ጌጋ ኣይነበረን።
ሎሚ ኣብ ኤርትራ፡ ኣብዚ መዳይ`ሲ ደሓን ኣሎ ክትብል ድኣ እዩ ዝሽግረካ እምበር፡ ንሕልናኻ ዝርብሽ፣ ንመንብሮ ደቂ ሰባት ኣብ ሓደጋ ዘእተወን መሰል ሰባት ዝገሃሰን ብሰንኪ ተፈጥሮ ዘይኮነስ፡ ከም እኒ የማነ ብዝኣመሰሉ ካሕዳያት ዝሃንደሱዎን ዝኣለሙዎን ሽግራት`ሲ ተንቲንካ`ውን ዝውዳእ ኣይኮነን። ነዛ ብሰንኪ የማነን ደቂ መዛሙርቱን `መቓብር ህሉዋት` ኮይና ዘላ ምስኪን ሃገር፡ እቲ ሒዛቶ ዘላ ዝተደወነ ምስሊ ኣብ ቅድሚ ማሕበረ-ሰብ ዓለም ተራእዩ መታን ከይቃላዕ፡ ቀንዲ ስርሓት የማነ፡ ሓሶትን ምድንጋራትን ምሂዝካ፡ ኣብ ወጻኢ ንዝርከቡ ኤርትራውያን ይኹኑ፡ ወከልቲ ዝተፈላለዩ መንግስታትን ትካላትን ምትላልን ምግጋይን እዩ።
ገለ ካብቶም የማነ ዝውዕለሎምን ዝሓድረሎምን ናይ ሓሶት ወረታት፥ እሱራትና ኣዝዮም ጽቡቕ ኣለዉ፣ እዚ መንግስቲ እዚ እኮ ሓላፍነት ዝስመዖ እዩ፣ ካብ ንዓኻትኩም እኮ ንዓና ይቐርቡና፣ ቅዋም ዳርጋ 75% ኣብ ምዓልታዊ ስራሓትና ንጥቀመሉ ኣለና፣ እቲ ተሪፉና ዘሎ ዘይተተግበረ ነገር ጉዳይ ምርጫ እዩ፣ እሱ`ውን እንተኾነ ብሰንኪ ወራር ወያኔ ተደናጊና እምበር፡ ሸለል ኢልናዮ ኣይኮንናን ዝብሉን ካልኦት ማይ ዘይጠዓሙ ሓሶታት ብምምሃዝ፡ ነታ ኩላትና እንፈልጣ ምድራዊት ሲኦል ቀይሮማ ዘለዉ ሃገረ ኤርትራ ከዊሉ፡ ብናይ ሓሶትን ፈጠራዊ ወረታቱን ኣብ ዓለም ዘየላ ኤርትራ ፈጢሩ፡ ምድራዊት ገነት እያ ብዝብል ሰራም ሓሶት ኣዒንትና ከንቁረና ይፍትን። ብሓጺሩ ንየማነ ገብረኣብ፡ ካብ ንኤርትራ ዝውክል ፖለቲከኛ፡ ንኤርትራን ህዝባን ከጥፍእ ዘንቀደ ሉኽመኛ ምባሉ ይቐልል።
እዚ ልኡኽ ጥፍኣት፡ ነዛ ሃገር ፍጹም ክትዓኑን ከም ዘይነበረት ክትከውንን ዘካይዶ ዘሎ ናይ ንዱያት ስራሕ በዚ ዘብቅዕ ኣይኮነን። ህዝቢ ከጽንትን ክበታትንን መጀመርታ ክፈላልዮ: ዘውጸኦ እኩይ መደብ፡ብካልኣይ ደረጃ ዝስራዕ ገለ ካብቶም ብቀጻሊ ዝነጥፈሎም ዘሎ ናይ ተንኮል ስራሓቱ እዩ። ኣብ ዝሓለፉ ሓያለ ዓመታት፡ ቈልዑ ሃገሮም ከይርስዑን ነንሕድሕዶም ክፋለጡ ብዝብል መታለሊ ምህዞ፡ ወለድን ውሉዳትን ዝፈላሊ ሽርሒ ኢዩ ኣጻዊዱ። መንእሰያት ትሕቲ ዕድመ ምእዙዝነቶም ኣብ ክንዲ ንወለዶም: ንወከልቲ ጥፍኣትን መውደልደልትን ንኽኾኑ ምርግጋጽ ገለ ካብቶም የማነ ኣበርቲዑ ዝዓየሎም ዓውዲታት እከይ ተግባራቱ እዮም።
ኣብ ጻዕዳ ወረቐት ብድላይካ ዓይነት ሕብሪ እንተ ጽሓፍካ፡ ወረቐት ምቕባል ከም ዘይኣቢ ብዓል የማነ ኣጸቢቖም ዝወዓሉሉን ዝተጠቕሙሉን ሜላ ብምዃኑ፡ ብኽፍኣት ዘይተበከለ ኣእምሮ መንእሰያትና ንምምካንን ግራት ናይ ኩሉ እኩይ ተግባራቶም ንምግባርን ዘይተኣደነ ገንዘብ ብምውጻእ ክጓየዩሉ ጸኒሖምን ኣለዉን። መራሕን ተቖጻጻርን ናይዚ ብስም መንእሰያት ህግደፍ ዝተባህለ ማሕበር፡ ኣቦ ወንበሩ መንእሰይ ህግደፍ የማነ ገብረኣብ ምዃኑኸ ትፈልጡዶ?
ገለ ካብቶም የማነ ዝጥቀመሎም ልቢ ወለድ ስብከታት፥ እዛ ሃገር ጸላእቲ ኣለዉዋ፣ ናይ`ዛ ሃገር ድሕነት ክረጋገጽ ክኢሉ ዘሎ ብቐንዱ ሳላ ህግደፍ ካብኡ ናብኡ ውን ሳላ ኣቦኹም ኢሰያስ ኣፍወርቒ እዩ፣ ድሕነት እዛ ሃገር ንቐጻሊ`ውን ክሕሎ እንተድኣ ኮይኑ፡ ንስኻትኩም ኣብ ወጻኢ ሃገራት እትነብሩ መንእሰያት፡ ኣብ ቅድሚ መንግስትኹም እሙናት ሃገራውያን ምስ እትኾኑ ጥራይ እዩ። ንስኻትኩም ዝሓሸ ኣፍልጦን ትምህርታዊ ዕድላት ዝረኸብኩም ብምዃንኩም፡ ካብቲ ኣብ ውሽጢ ሃገር ዘሎ መንእሰይ ዝያዳ ዝሓሸ መጻኢ ኣለኩም፡ ንቐጻሊ ተረከብቲ ሕድርን ሃገርን`ውን ንስኻትኩም እኹም። ስለዚ ድማ፡ ነቲ ናይ ጽባሕ ዕድላትኩም ንምሕላው ሎሚ ነዛ ሃገር ንድሕነታ ኣብርቲዕኩም ስርሑ። ነዚ ዘሎ መንግስቲ ዝቃወም ኩሉ ዋላ`ውን ቀረባ ቤተ-ሰብኩም ኣይትንሓፉዎ። ኣቦታትኩምን ኣዴታትኩምን እዚ ሰበይ እዩ፡ እዚ ፈታዊየይ እዩ እንተዝብሉ ወይ ውን እንተዝብላ፡ ነጻነትና ክነስተማቕር ኣይምኸኣልናን፡ ብዝብሉ ናይ ሓሶት ፈጠራዊ ምህዞታት ኣእምሮ መንእሰያትና ኣናዊጹ ናብ ዘይተደልዩ ዘይሕጋዊ መኣዝን የዋፍሮም።
እቲ ብስም ደም ኤርትራ (Eri Blood) ዝቖመ ጉጅለ ተኸታሊ ጥፍኣት፡ ኣብ ልዕሊ ንጹሃት ዘውርዶ ዘሎ ዘይሕጋዊ ስጉምቲታት ሓደ ኣብነት ናይዚ ኣብ ላዕሊ ዝተጠቐሰ ኮይኑ፡ እዚ ጉጅለ እዚ ኣብ ትሕቲ መንእሰያት ህግደፍ ዝነጥፍን ቀጥታዊ ተጸዋዕነቱ ድማ ንየማነ ገብረኣብ ዝኾነ ናይ ገበነኛታት ጭፍራ ኢዩ። ብሓጺሩ፡ ዕላማ መንእሰያት ህግደፍ ብቐንዱ፡ ራዕድን ሽበራን ኣብ ደለይቲ ፍትሒ ኤርትራውያን ክዝርግሕ ቀጻሊ ምትብባዕ ዝግበረሉ ማሕበር እዩ። ናይዚ ናይ ራዕድን ሽበራን ጉጅለ መልማሊ፡ ኣሰልጣንን ተቖጻጻርን ድማ ኣቶ የማነ ገብረኣብ ባዕሉ እዩ። በዚ ኣጋጣሚ፡ እቶም ድሓን መሲሉኩም ደቅኹም ናብዚ ገበነኛ ምትእኽኻብ ትልእኩ ዘለኹም ኤርትራውያን ወለዲ፡ ዝመጸ ከይመጸ፡ ዕለታዊ ምንቅስቓስ ደቅኹም ብግቡእ ክትከታተሉን፡ ደቅኹም ኣብ ገበንን ጥፍኣትን ከይዋፈሩ ናይ ወላዲ ሓላፍነትኩም ከይትዝንግዑ ንላቦ።
ስርዓት ኢሰያስ፡ ንህዝብና ኣርዒዱን ኣደንዚዙን ክመልኽ ካብ ዘኽኣሉዎ ብዙሓት ውዲታት፡ እቲ ሓደን ዝዓበየን ናይ ስለያ መርበብ ምዝርጋሕ እዩ። እቲ ዝገርም ነዚ`ውን እንተኾነ፡ ብሓላፍነት ዘካይዶ እዚ ኣረሜናዊ ውልቀ ሰብ፡ ኣቶ የማነ ገብረኣብ እዩ። የማነ፡ ዘይወግዓዊ ሓላፊ መርበብ ስለያ ብምዃን፡ ነቲ ኣብ ውሽጢ ሃገርን ኣብ ወጻእን ኣብ ልዕሊ ንጹህ ህዝብና ዝግበር ኩለንተናዊ ስለያታትን ክትትላትን ይቆጻጸር። ናብዚ ናይ ስለያ መርበብ ዝኽተቡ ሓደሽቲ ኣባላት ይምልምል፣ የንቕሕን ናይ ስለያ ሓበሬታታት ይቕበልን።
እቶም ነዚ ናይ ስለያን ክትትልን ስራሓት ክሰርሑ ዝምደቡ ሰባት፡ መብዛሕትኦም ኣባላት ሃገራዊ ኣገልግሎት ኮይኖም፡ ነዚ ስራሕ ዝሕረዩሉን ዝምልመሉሉን እዋን ኣብ ግዜ ስልጠና ኣብ ወተሃደራዊ ምዓስከር ሳዋን ካልኦት መዕለሚ ቦታታትን ከኸውን ከሎ: ገለ ድማ ካብ ተፈላለዩ ክፍለሰራዊታት ተሓርዮም እዮም ዝመጹ። ንገለ ኣባላት ፖሊስ ኤርትራ ክትኮኑ ብዝብል ምስምስ፡ ንገለ`ውን ብቐጥታ ኣባላት ሓገራዊ ድሕነት ብዝብል ምኽንያት ኣገዲዶም ናብ ፖለቲካዊ ንቕሓትን ትምሕርትን ከም ዝከታተሉ ይገብሩዎም። ፖለቲካዊ ትምህርቲ ዝወሃበሎም ቦታታት ኣብ ወተሃደራዊ መዓስከር ሳዋን ኣብ ቤት ጽሕፈት ህግደፍ ኣስመራን ኮይኑ፡ ፖለቲካዊ መማህራኖም ድማ ምሩጻት ካድረታትን የማነ ገብረኣብ ባዕሉ እዩ። ዝተዋህቦም ትምህርቲ ምስ ዛዘሙ ብፍሉይ ዝምርቖም`ውን እንተኾነ የማነ ባዕሉ እዩ።
የማነ ነቶም ኣብዚ ናይ ስለያ መርበብ ንኽኣትዉ ዝተሓርዩ ሰባት ፖለቲካዊ ኣስተምህሮ ክህቦም እንከሎ፡ እዛ ሃገር ህግደፍን ብዓቢኡ ድማ ኢሰያስን እንተ ዘይመርሑዋ ኔሮም፡ ክሳብ ሕጂ ከም ሃገር ክትነብር ብፍጹም ኣይምኸኣለትን ኔራ። ስለዚ፡ ቀጻልነት ናይዛ ሃገር ክነውሕስ እንተድኣ ኰንና፡ ነዚ ዘሎ ስርዓትን ንኢሰያስን ጽኑዕ ሓለዋን ፍቕርን ክነርእዮም ይግበኣና። ምእንቲዚ፡ ነዛ ሃገርን ነዚ መንግስትን ኣብ ሓደጋ ከእቱ ዝኽእል ይዕበ ይንኣስ ዝኾነ ተቃውሞ ወይ ጸለመ ይካየድ ምህላዉ እንተ ድኣ ገሚትኩም፡ ሱር ከይሰደደ እንከሎ ብኣግኡ ንምቕጻዩ መታን ክከኣል ሓበሬታ ናብ ዝምልከቶ ክተተሓላልፉ ጽኑዕ እምነት ተነቢሩልኩም ኣሎ፡ ዝብል ኣስተምህሮን ናይ ሓሶት ሓልዮትን የርእዮም።
እዞም ሰባት ኣብዚ ከምዚ ዝኣመሰለ ኣዕናዊ መደብ ካብ ዝተጸምዱሉ ግዜ ኣትሒዙ፡ ካልኦት ንጹሃን ኣብ ትሕቲኦም ምእንታን ከዋፍሩን ክቆጻጸሩን፡ ኣባል ስለያ ክትከውን ዘገድድ ቅጥዒ ወይ ፎርም ይወሃቦም እሞ፡ ንሳቶም`ውን ኣብ ህዝቢ ብብዝሒ ዝርከበሉ ቦታታት ማለት ከም እንዳ ሻሂ፣ ባራት፣ ቤት መግቢ፡ መንግስታውን ናይ ብሕቲ ኣብያተ ጽሕፈታት፣ ናይ ከተማን ገጠርን ኣብቶቡሳት፣ ታኽሲታት፣ ቆነንትን ቀምቃሞን ካልኦትን እናረኸቡ፡ ናብዚ ናይ ስለያ ስራሓት ክዋፈሩ ዘገድድ ቕጥዒ ክመልኡ የገድዱዎምን ምዓልታዊ ይከታተሉዎምን። ንገክ ድማ ብቃል ጥራይ ሓበሬታ ከሕልፍ ከምዘለዎም ይሕብሩዎም።
እምበኣርከስ፡ እቶም ኩሎም ኣብ ኣብያተ ማእሰርቲ ናይዚ ስርዓት ዝማስኑ ዘለዉ ደቂ ሃገር፡ በዞም ናይ ጎደና ሰለይቲ ሓበሬታ ዝተመሓላለፈሎምን ዝተሓሰወሎምን እዮም። እዞም ኣብ ከምዚ ዝዓይነቱ እኩይ ስለያዊ ስራሓት ተዋፊሮም ዘለዉ ሰባት ተዛሪቦም እዮም ዘዛርቡኻ። ንኣብነት፥ “እዚ መንግስቲ እምበር ዝገብረና ጠፊኡዎ” ይብሉኻ እሞ፡ እዚኦምሲ ሰብ ድሓን እዮም ኢልካ ገለ ንመንግስቲ ዝነቅፍ ዘረባ እንተ ኣምሊቕካ፡ ናብ ሓላፊኦም ሓበሬታ ኣመሓላሊፎም ከም እትተሓዝን ከም እትእሰርን ይገብሩኻ። በዚ ምኽንያት ሎሚ ኣብ ኤርትራ፡ ኣቦ ንወዱ፡ ኣደ ንጓላ ዘይትኣምነሉ ዘፍርሕ ሃዋህው ተፈጢሩ ኣሎ። ነዚ ሓደገኛ ውዲት ዝቆጻጸሮ የማነ ገብረኣብ ባዕሉ እዩ።
ኣብ ወጻኢ`ውን እንተኾነ፡ ገለ ካብተን ኣብ ነብሲ ወከፍ ብዓላት ተሓኒነንን ከክንዲ ካላእ ዝኸውን ወርቂ ተሸኪመን ወዛሕ-ዛሕ ክብላ እንርእየን ደቂ-ኣንስትዮን፡ ገለ ደቂ ተባዕትዮን'ውን ኣባላት ናይዛ ብየማነ እትምራሕ መርበብ ስለያ እዮም። እተን ዝበዝሓ ግና ደቂ ኣንስትዮ እየን። ናይዞም ሕልን ኦም ዝሸጡ ደቂ ተባዕትዮን ደቀንስትዮን ኣብ ደገ ዝነብሩ ኤርትራውያን-ስራሕ ብቐንዱ፡ ብዕራይ ወሊዱ ዝዓይነቱ ኣደናጋሪ ወረ ናብ ህዝቢ ምዝርጋሕ፡ ንስርዓት ኢሰያስ ዝቃወምን ዝነቅፍን ስሙን እንተ ተኻኢሉ`ውን ዘርኣዊ ሓረጉ እርይ ቁጽር ኣቢልካ ብቐጥታ ናብቶም ነቲ ስለያዊ ስራሕ ንክሰርሑ ኣብ ናይ ኤርትራ ኤንባሲታት፡ ቆንስላዊ ቤት ጽሕፈታትን ቤት ጽሕፈት ህ.ግ.ደ.ፍን፡ ነዚ ስራሕ ብየማነ ገብርኣብ ዝተላኣኩን ይሕብሩ። እቲ ዝተኣከበ ሓበሬታ ድማ ከም ጸብጻብ ናብ ኤርትራ ናብ ኣብ ቤት ጽሕፈት ፕረሲደንት ሓበሬታ ክቅበሉ ብየማነ ገብርኣብ ዝተሓርዩ ይመሓላለፍ።
ነዞም ኣብ ከምዚ ዝዓይነቱ እኩይ ተግባራት ክነጥፋ ዝተመደቡ ደቂ ኣንስትዮን ደቂ ተባዕትዮን ብላዕለዋይ ደረጃ ዝቆጻጸሩዎም፡ ትማሊ ኣብ ኤርትራ ኣባላት ሃገራዊ ኣገልግሎት ዝነበሩን ገለ ድማ ገዲም ተጋደልቲ ዝነበሩ፡ ኣብ ናይ ስለያ ስራሓት ክዋፈሩ ተመልሚሎም እሙናት ምዃኖም ምስ ተረጋገጸሎም ብዝተፈላለየ መንገዲ ካብ ኤርትራ ወጺኦም ኣብ ኣውሮጳ፣ ኣሜሪካ፣ ኣወስትራልያ፣ ኣፍሪቃን ኮታ ኣብ ኩሉ ኤርትራዊ ዘለዎ ሃገር ተዘርጊሖም ዘለዉ ኣባላት ስለያ ስርዓት ኢሰያስ እዮም።
ናይዞም ሰባት እዚኣቶም ምዓልታዊ ተግባር፡ነተን በብመዓልቱ እዚ ግበራ ዘዝተባህለኦ መደብ ስራሕ ዝምድቡን ዝከታተሉን፡ ካብኡ ሓሊፎም`ውን ክሳብ ኣብ ደንበ ደለይቲ ፍትሒ ብምእታው ሕንፍሽፍሽ ከእትዉ ዝተመደቡ እዮም። ንገለ ካብቶም ኣብቲ ስራሕ ተዋፊሮም ዝነበሩ እሞ፡ ኣብዚ እኩይ ስራሕ እናተቖማጣዕካ ምንባር ዘጽለኦም ኤርትራውያን ከም ዝሓበሩና፡ ብኣቶ የማነ ዝተመልመሉ ኣባላት ስለያ፡ ክሳብ ኣብ ገለ ተቓወምቲ ዉድባት ንጡፋት ተመሲሎም ብምጽፋይ ንጥፍኣተን ይሰርሑ ከምዝነበሩ ክነረጋግጽ ክኢልና ኣለና።
ብተወሳኺ፡ ኣብ ኩለን ሃገራት ዝርከቡ ወከልትን ኣምባሳደራትን ስርዓት ኢሰያስ፡ ካብቲ ዝተነብረሎም ትጽቢት ወጺኦም ብነጻነት ከይሰርሑ ዝከታተሉዎም`ውን እዞም ክብ ኢልና ዝገለጽናዮም፡ ማለት እዞም ሎሚ ኣብ ወጻኢ ዝርከቡ ኣባላት መርበብ ስለያ ስርዓት ኢሰያስን መብዛሕትኦም ናይ ትማሊ ኣባላት ሃገራዊ ኣገልግሎትን እዮም። ነዚኦም ውን እንተኾነ፡ ዝምልምሎምን ዘሰልጥኖምን ብቐጥታ ዝቆጻጸሮምን የማነ ገብረኣብ ባዕሉ እዩ።
እዚ ሰራም`ዚ ክምህሮም እንከሎ፡ ሓለፍቲ ኣይትእመኑ እዩ ዝብሎም። ኣብ ሓለፍቲ እምነት እንተድኣ ኣንቢርኩም፡ ሎሚ ዝረኣየኩም ንእሽቶ ዝመስል ቁስሊ ፈጨቕ-ፈጨቕ እናበለ ከም ሕማም መንሽሮ ሰፊሑን ተዘርጊሑን ንሃገር ብሃገራ ዘይምሕርን ቀታልን ሕማም ኮይኑ ክርከብ እዩ። ስለ ዝኾነ፡ ንሽሙ ድኣ እዮም ሓላፍነት ሒዞም ዘለዉ እምበር እሳቶም ዘይኮኑስ እስኹም ኢኹም ሓለፍቶም። ዝኾነ ወኪል ኤርትራ ወይ ኣምባሳደር ካብ ዝተዋህቦ ሓላፍነት ወጻኢ ክሰርሕ ጸኒሑ ዝብል እምነት እንተ ኣሕዲርኩም፡ ከይ ወዓልኩም ከይሓደርኩም ኣፍልጡና፡ ክንገብሮ ዝግበኣና ኩሉ ብቕጽበት ክንገብር ስለ ዝሕግዘና እናበለ የረሳስኖም።
ኣብዚ ክነስተውዕሎ ዝግበኣና ሓደ ነገር፡ እዞም በብግዚኡ እንተስ ብመልክዕ ኣኼባ፣ ንኣገዳሲ ስራሕ ወይ ንጸብጻብ እናተባህሉ ኤርትራ ድሕሪ ምእታዎም ናብ ስርሖም ዘይምለሱ፡ ዝድስክሉ ወይ ዝእሰሩ ሰበ ስልጣን ናይዚ ስርዓት እምበኣርከስ በዞም ናይ ኣባላት መርበብ ስለያ ኣቐዲሙ ብዝመሓላለፍ ሓበሬታ እዮም ድሓን ኣለና እናበሉ ዓዲ ምስ ኣተዉ ኣብ ዘይተጸበዩዎ ደልሃመት ዝወድቁ።
ገለ ሰበስልጣናት ኤርትራ ኣብ ደገ ምስ ህዝቢ ንክራኸቡ ከመጹ ከለው፡ ጥቡቅ ክትትል እዩ ዝግበረሎም። ኣብ ኣኼባን ብውልቕን እንታይ ኢሎም እንታይ ተዛሪቦም፡ ምስ መን ተራኺቦም፡ ደቂቕ ጸብጻብ ይሓልፍ።
ዝኸበርካ ህዝብና!!
እዚ ኩሉ ኣብ ላዕሊ ዝገለጽናዮ፡ ኣብ ውሽጢ ሃገርን ኣብ ወጻኢን ኣብ ልዕሊ ኤርትራውያን ተዘርጊሑ ዘሎ መርበብ ስለያን ምዓልታዊ ክትትልን፡ ሎሚ ነዚ ጽሑፍ ኣብ ንዝርገሓሉ ዘለና ዝጅመር ዘሎ ኣዕናዊ መደብ ዘይኮነስ፡ ንዝሓለፉ ሓያሎ ዓመታት ብዘይ ምቁራጽ ክስረሓሉ ዝጸነሐን ዘሎን ምዃኑ፡ ካብቶም ከይፈተዉ ናይዚ መርበብ እዚ ኣባላት ክኾኑ ዝተገደዱን ሎሚ ግን ዕድል ረኺቦም ሰብኣዊ ሓርነቶም ካብ ዘረጋገጹን ደቂ ሃገር ብዝተረኸበ ጭቡጥ ሓበሬታ መሰረት እዩ። እሳቶም ኩላቶም ብዘይ ኣፈላላይ ከም ዝሰማምዑሉ፡ ኩሎም ኣብ ዝተፈላለየ እዋናት ኣባላት እዛ መርበብ ስልያ ንክኾኑ ተሓርዮም፡ ካብ ክልተ ስጋዕ ስለስተ ኣዋርሕ ጽዑቕ ስልጠና ድሕሪ ምውሳድ፡ ተመሪቖም ነናብ ዝተመደቡሉ ቦታታት ከም ዝተዘርግሑ እዩ። ነዚ ናይ የማነ ገብርኣብ ናይ ስለያ መርበብ ንክኾኑ ድልየት ከምዘለዎም ዘይተሓተቱ፡ ተገዲዶም ዝኣተውዎን፡ ንክስልጥኑ ዝኣዝዝን ዝምርቆምን ድማ የማነ ገብርኣብ እዩ።
የማነ፡ ኣብ ኢዱ ጥራይ ዘይኮነስ መላእ ሰብነቱ፡ ብደም ንጹሃን ኤርትራውያን ዝጠልቀየ፡ ንሓገርና ኤርትራን ህዝባን ብሓበራ እናተሳሕጉ ክሞቱ ኩሉ ዓቕሙን ክእለቱን ዝገብር ዘሎን ንኤርትራና ብዓል ደማ ምዃኑ፡ ብዝግባእ ክንፈልጥ የድልየና።
ኣብ ውሽጢ ሃገር እትነብር ህዝብና!!
ንመን ኪሕድካ ንመን ከም እትኣምን ኣብ ዘይትፈልጠሉ እዋን ምህላውካ ብሓቂ የሕዝነና። እንተ ኾነ፡ ሕሱማት ጸላእትኻ፡ ሜላታት ገዛእትና ብምኽታል፡ ገረብ ብሓኽላ ንዝብል እኩይ ሸርሒ ገዛእቲ ከም ዘለዎ ደጊሞም ብምምጻእ፡ ንዓኻ ብኣኻ የጣፍኡኻን የባልዑኻን ኣለዉ። ስለዚ፡ እትዛረቦን እትገብሮን ብስቱርን ምስ ኣዚኻ እትኣምኖምን እትቐርቦምን ጥራይ ክኸውን ከም ዘለዎ ኣጥቢቕና ንምሕጸን። "ዘይወግሕ መሲሉዋስ ኣብ ቦኽራ ቀልቀል ትወጽእ" ከም ዝተባህለ፡ እዚ ሕሱም እዋን ሓሊፉ፡ ነዞም ደም ዘንብዑኻ ዘለዉ ኣረሜናውያን ኣብ ትሕቲ ሕቲ ተቕርበሉን ፍርድኻ እትህበሉን ምዓልቲ ክመጽእ መታን ግን ኣበርቲዕካ ተቓለስ።
ኣብ ወጻኢ እንነብር ኤርትራውያን!!
የማነ ገብረኣብ፡ ኤርትራን ህዝባን ከም ዘለዉዎ ክጸንte ለይትን ቀትርን ከይተሓለለ እኩይ መደባት ኣብ ምፍሓስ ተጸሚዱ ከም ዘሎ ብዝግባእ እንፈልጦ ጉዳይ ካብ ኮነ፡ ንዓና ነጻነት ከሊኡና ከብቅዕ እሱ ግን ናብ ዝደለዮ ቦታ ክንቀሳቐስን ንንጹሃት ኣብ ገበን ከዋፍር፡ ፈላላይ መርዚ ንምንዛሕ ሰሚናራት ከካይድ ክነፍቅደሉን ትም ኢልና ክንርእዮን ኣይግባእን። ስለ ዝኾነ፡ ኣኣብ ንነብረሉ ሃገር፡ የማነ ገበነኛ ምዃኑ ንዝምልከቶም ንጹር ሃበሬታ ንሃብ፡ እሱ ዝመርሖ ኣኼባታት ከይካየድ ብጽኑዕ ንዕየ፡ እንተ ተካኢሉ`ውን ገበነኛ ምዃኑ ንናይ ሕጊ ማእከላትን ንመሰል ደቂ ሰባት ዝጣበቑ ማሕበራት ንሓብር። ዓለምና ገበነኛታት ብሰላም ክሰፍሩላን ከይሰፍሩላን እነፍቕድን እንኽልክልን ንሕና እቶም ኣብ ልዕሌና ኩሉ ዓይነት ግፍዒታት ዝፍጸመና ዘሎ ኣህዛብ ኢና እሞ ሃየ ነገበነኛ የማነ ገብረኣብ ቦታ የብልካን ኢልና ተሓታቲ ንግበሮ።
ኣብ ወጻኢ ዘለኹም ወከልቲ ስርዓት ኢሰያስን ኣምባሳደራትን!!
ድሓን ኣለና እናበልኩም ብዝተዋህበኩም ሃላፍነት ተዛኒኹም እትሰርሑሉ ተኽእሎ ከም ዘየለ ኣዳዕዲዕኩም ትፈልጡ ኢኹም። ካባና ንላዕሊ ንስኻትኩም ከም እትፈልጡዎ፡ ክንደይ ካባኹም እዮም ትማሊ ብሓላፍነት እናሰርሑ ኔሮም ሎሚ ግን ንኣኼባ`ዶ ንጸብጻብ እቶ ዝብል ትእዛዝ ምስ መጾም ዓዲ ኣትዮም ህጣሞም ኣጥፊኦም ዘለዉ? ናትኩም ሓላፍነት ከም ጽላሎት እምበር፡ ንዓኹም ኮነ ነቲ እስኻትኩም እትውክሉዎ ህዝቢ ከም ሓለፍቲ ኮይኖም ዘውደልድሉስ እቶም እስኻትኩም`ውን እትፈልጡዎም ኣብ ከባቢኹም ዘለዉ ሰለይትኹም እዮም እሞ፡ ደጊምሲ ከም ገንሸል ፋሲካ እናተተሓዝኩም እትሕረዱሉ ሁመት ከብቕዕ፡ ሓደራ ምስቲ ውጹዕ ህዝብኹም ስመሩ።
መልእኽቲ ንኹልኹም ኣብ ውሽጢ ሃገርን ኣብ ወጻኢን እትርከቡን ብየማነ ገብረኣብ እትምርሑ ኣባላት መርበብ ስለያ!!
እተካይዱዎ ንጥፈት ንድሕነት ሃገርን ህዝብን መሲሉኩም ነቲ ስርዓት እተገልግሉ ዘለኹም፡ ሓደ ነገር ክትግንዘቡልና ንደሊ። እቲ ብኣኻትኩም ዝከየድ ዘሎ ናይ ስለያ ስራሓት፡ ነቲ ውጹዕ ሕዝብኹም የእስር፡ የሳቕይ፡ የቅትልን፡ ይበታትን፡ ሃገር ውን የዕኑ ከም ዘሎ በጃኻትኩም ተረድኡ። እዚ ኣረሜናዊ ስርዓት ገበናቱ መታን ከይክሻሕ፡ ከምቲ ወትሩ ዝገብሮ፡ እስኻትኩም ኣገልገልቱ ድኣ እምበር ፈተውቱ ስለ ዘይኮንኩም፡ ዕማምኩም ወዲእኩም ኢኹም ኢሉ ኣብ ዝሓስበሉ እዋን፡ ንዓኻትኩም`ውን ከምቲ ንኹሉ ህዝቢ ብሓበራ ዘጽንቶ ዘሎ፡ ሓደ ምዓልቲ ክበልዓኩም ምዃኑ ፍጹም ክትዝንግዑዎ ዘይግባእ ጉዳይ እዩ። እዚ ስርዓት ፈታዊ ኢሉ ዘቐምጦን ዝብህጎን ነገር የብሉን። ተጠቒምካ ምድርባይን ምጉሓፍን ሓደ ካብቶም ፍሉጣት ባህሪታት ናይዚ ስርዓት እዩ እሞ፡ ሓደራ ታሪኽኩም ኣጸብቑ። ምስቲ ለኪምኩም ዝኸይድ ዘይኮነስ ምስቲ ብኽብሪ ዝጥምተኩም ውጹዕ ህዝቢ ደው ምባል ወትሩ ዘይቅየር ምርጫኹም ይኹን።
ኣብ መወዳእታ ክንብሎ ንደልይ፥ እኩይ ባህግታት ኢሰያስ ኣፍወርቒ ከም ዘለዉዎ ኣብ ባይታ ዝትግብሮም የማነ ገብረኣብ ምዃኑ ኩሉ ዝፈልጦ ጉዳይ እዩ። ነዚ ኣብ ላዕሊ ዝተንተንናዮ ሓበሬታ ዝድግፍ ጭቡጥ መርተዖታት'ውን ካብቶም ነዚ ጉዳይ ብቐረባ ዝፈልጡዎን ክሰርሑሉ ዝጸንሑን ደቂ ሃገር ኣብ ኢድና ከም ዘሎ ክንሕብረኩም ንፈቱ። ሕጂ'ውን እንተኾነ፡ የማነ ገብረኣብ ቀደም ኣብ ግዜ ንእስነቱ ሓደገኛ ሰባኻይ ኮይኑ ሰባት ንእየሱስ ክስዕቡ መንፈሳዊ ዕዮ ብምዕያይ ህቡብነት ከጥሪ ክኢሉ ዝነበረ ውልቀ ሰብ፡ ሎሚ ግን፡ ሓደግኛ ኪዳን ምስ ጎይትኡ ዲክቴተር ኢሰያስ ተወዓዒሉ፡ ኩሉ ግዜኡ፣ ዓቕሙ፣ ጉልበቱን ክእለቱን ኣብ ምጽናት ህዝብን ሃገርን የውዕሎ'ሎ። ስለ ዝኾነ፡ ነዚ ገበነኛ ውልቀ ሰብ ብዘለና ኩሉ ዓቕሚ በቲ ክፍጽሞ ዝጸንሕን ዝፍጽሞ ዘሎን ገበናቱ ክሕተትን ኣብ ሕጊ ቀሪቡ ፍርዱ ከም ዝረክብ ንግበር፡:
እቲ የማነ ብዘውረዶ ከም ማይ ኣይሂ ዝፈስስ ዘሎ ደምን ንብዓትን ህዝብናን እግዚኣቢሄር/ረቢ'ውን ዕዉታት ክገብረና ከም ዝኾነ ጥርጥር የብልናን።
ልዕልና ሕጊ ይንገስ
ኤልሳ ጭሩም
ካብ ሓልዮት ሰብኣዊ መሰላት ኤርትራ
ለንደን ፡ ዓዲ እንግሊዝ


text:
ካብ ምህርቲ መዓር ዝርከብ ረብሓ ንምዕባይ ክስራሕ እዩ…
መቐለ መስከረም 02/2010(ድወት) ኢትዮጵያ ካብ ምርባሕ ንህቢ ካብ ትረኽቦ ምህርቲ ተጠቃምነታ ንምዕባይ ሰብ ሃፍትን መናእሰይን ናብቲ ዓውደ ንኽኣትዉ ይሰርሕ ኣለኹ ኢሉ ሚኒስቴር ኢንዳስትሪ።
ኢትዮጵያ ብበዝሒ ዕስለ ንህቢ ካብ ኣፍሪካ ቐዳመይቲ እንትኾን ኣብዚ ሐዚ እዋን ኣስታት 10ሚልዮን ዕስለ ንህቢ ከምዘለዎ መረዳእታታት የመላኽቱ።
ይኹን’ምበር ኣብ ስራሕቲ ምርባሕ ንህቢ ብዘሎ ትሑት ኣጠቓቕማ ቴክኖሎጅን ኻልኦትን ኢትዮጵያ ካብ ምርባሕ ንህቢ ካብ እተረኽቦ ምህርቲ ቑጠባዊ ተጠቃምነታ ክንድቲ ዝድለ ከምዘይኾነ እቲ ሚኒስቴር ይገልፅ።
ብተወሳኺ’ውን ፀገም ኣተሓሕዛን ዘመናዊ ስርዓት ከምኡ’ውን ኣብ ውፅኢታት ንህቢ ክብሪ ኣብ ምውሳኽን ስራሕቲ ምእሻግ ዘሎ ውሳንነት ዓቕሚ ኻልእ ምኽንያት ምውሓድ ተጠቃምነት እቲ ዓውዲ እዮም።
ኢትዮጵያ ኣብ ዓመት 500ሽሕ ቶን መዓር ምፍራይ ዘኽእል ዓቕሚ ዘለዋ እንትኾን ኣብዚ ሐዚ እዋን ግና ትሕቲ 10ሚኢታዊ መዓር ኣብ ምፍራይ ትርከብ።
በዚ ድማ ኣብቲ ዝተዛዘመ በጀት ዓመት 444 ቶን መዓር ብምፍራይ ናብ ዕዳጋ ወፃኢ ብምቅራብ 1.4ሚልዮን ዶላር ጥራሕ ከምዝረኸበት ተሓቢሩ።
ካብ ንህቢ ዝርከብ ምህርቲ ንምዕባይን ፅርየቱ ዝሓለወ ንክኸውን ክብሪ ዘለዎ መዓር ናብ ዕዳጋ ንምቅራብ መሃዝቲ ስራሕ መናእሰይን ሰብ ሃፍትን ኣብቲ ዓውደ ብስፍሓት ንክሳተፉ ይስራሕ ከምዘሎ ድማ ሚኒስትር ዲኤታ እቲ ሚኒስቴር ዶክተር መብራህቱ መለስ ገሊፆም።
እዚ ትልሚ ንምዕዋት ድማ መንግስቲ ካብ ዝመደቦ 10ሚልዮን ቅርሺ ተዘዋዋሪ ፈንድ ኣብቲ ዓውዲ ክዋፈሩ ንዝደልዮ መናእሰይ ተጠቀምቲ ንክኾኑ ይስራሕ ከምዘሎ ኣመልኪቶም።
ብኻልእ ወገን እቲ ምህርቲ ክብሪ ተወሲኽዎ ናብ ዕዳጋ ከቅርቡ ዝኽእሉ ሓደሽቲ ሰብ ሃፍቲ ብምስሓብ ኣበ ውሽጢ ፓርክታት ኢንዳስትሪ ተሳተፍቲ ክኾኑ ይስራሕ ኣሎ።
ኣብ ክልላት ትግራይ፣ ኣምሓራ፣ ኦሮምያን ደቡብን ኣብ ዝተሓረዩ ኣርባዕተ ቦታታት ህንፀት መሰረተ-ልምዓት እቶም ፓርክታት ከምዝተጀመረ ዝገለፁ እቶም ሚኒስትር ዲኤታ ኣብ ቐፃሊ’ውን ኣብ 17 ቐጠናታት ህንፀት ዝተዋደዱ ፓርክታት ኢንዳስትሪ ከምዝካየድ ኣመልኪቶም።


text:
ብፅሒት ዕዳጋ ኤርባስ ዓብዩ
መቐለ ጥሪ 08/2010(ድወት) ትካል መፈረዪ ኣውሮፕላን ኤየር ባስ ንመፍረዪ ኣውሮፕላን ቦይንግ ብብፅሒት ዕዳጋ ከምዝበለፆ ተሓቢሩ።
ኣውሮፓዊ ትካል ኤየር ባስ ዝቐረበሉ ሕቶ ዕድጊት ኣውሮፕላናት ንተኸታታሊ ኣርባዕተ ዓመት ንኣሜሪካዊ ትካል ቦይንግ ከምዝበለፆ ሮውይተርስ ፀብፂቡ።
ኣብቲ ዝሓለፈ 2017 ዓመተ ፈረንጂ ኤየር ባስ 1ሽሕን 109 ትእዛዝ ዝተቐበለ ኮይኑ ፤ ቦይንግ ድማ 912 ትእዛዛት ጥራይ እዩ ተቐቢሉ።
ትካል ኤርባስ ከምዝበሎ ኣብ 2017 ዓመተ ፈረንጂ ክበፅሖ ዝሓሰቦ ልዕሊ 700 ፍርያት 718 ኣውሮፕላናት ናብ ዓማዊሉ ብምቕራብ ትልሙ ዕውት ከምዝኾነ ዕላዊ ገይሩ ኣሎ።
እዚ ምስ 2016 ዓመተ ፈረንጂ እንትነፃፀር ብ4 ሚኢታዊ ዕብየት ኣርእዩ’ሎ።
ቅድሚ ሐዚ ትካል ቦይንግ ንተኸታታሊ ሹዱሽተ ዓመታት ዕዳጋ ኣውሮፕላን ተቖፃፂርዎ ኣብ ዝነበረሉ እዋን ኣብ ዓመት 763 ኣውሮፕላናት ብምፈራይ ናብ ዓማዊሉ ዘቕረበሉ ኩነታት ኣብ ዓለም እቲ ዝለዓለ ኮይኑ ከምተመዝገበ ዝፍለጥ እዩ።


text:
ኣብ ክልል ብሄር፡ብሄረሰባትን ህዝብታትን ደቡብ ወረዳ ጉራ ፈርዳ ይነብሩ ዝነበሩ መብዛሕቲኦም ተወልድቲ ኣምሓራ ዝኾኑ ሓረስቶት ዕሸላት ህፃውንቲ ዝርከብዎም ስድራ ብምሓዝ ምስዳድ ካብዝጅምሩ ማዕልታት ኣቑፂሮም ኣለው።ኣለው።ሰበስልጣን እቲ ክልል ይኹኑ ሰብስልጣን ፌደራል ክሳብ ሕዚ ኣብቲ ጉዳይ ሪኢቶ ኣይሃቡን።
ብቕድሚ ትማሊ ምሸት ኣዲስ ኣበባ ኣብ ዝርከብ ቤት ፅሕፈት ተቓዋሚ ፓርቲ መኢኣድ ተፀቓቒጦም ዘዕቖቡ ስደተኛታት ዘለውሉ ኣፀጋሚ ኩነታትእዩ።
እቶም 110 ስደተኛታት ኣብቲ ቤት ፅሕፈት ንምዕቛብ ዝተገደዱ ቤት ክርስቲያን ሓዊሱ ዘፀግዖም ስለዝሰኣኑ ምዃኖም ይገልፁ።ኣብቲ ዝተዓቖቡ ቤት ፅሕፈት ቪኦኤ ዘዘራረቦም ሓረስቶት ንብረትና ከይናደናን ከይሸጥናን ተደፊኢና ንኽንወፅእ ተገዲድና ይብሉ።
ኣቦ ሰለስተ ህፃውንቲ ዝኾኑ ሓረስታይ ነጋስ ዘነበ ካብቶ ተመዛበልቲ ሓደ እዮም።ካብ ዞባ ሰሜን ሽዋ ወረዳ ዘምሮ ናብ ወረዳ ጉራ ፈርዳ ዘምርሑ ኣብ 1998 ዓ/ም ምዃኑ ይገልፁ።መሬት ብሕጋዊ መንገዲ ተወሂቡኒ እናሓረስኩን ቤተ ሰበይን እናመራሕኹን ፀኒሐ ሕዚ ግን ንብረተይ ብኣግባቡ ከይኣከብኩን ከይሸጥኩን ንኽወፅእ ተገዲደ ክብሉ እናነብዑ ይዛረቡ።
ኣብ 1997 ዓ/ም ካብ ክልል ኦሮሚያ ናብ ወረዳ ጉራ ፈርዳ ብምኻድ ናብርኡ መስሪቱ ይነብር ዝነበረ ገለታ ወንድሙ’ውን ኣብ ገዛእ ሃገርና ከምዚ ዓይነት በደል ክበፅሐና ኣይግባእን ይብል።ብምቕፃል ‘’ወገናትና ኣብ ወፃኢ መሰሎም ተሓሊዩሎም እናነበሩ ንሕና ግን ኣብ ውሽጢ ሃገርና መሰልና ተገፊፉ እናተሳቐይናን እናተንከላበትናን ንርከብ።’’
ናይ መመዛብሊኦም ምኽንያት እውን ርእሰ ምምሕዳር እቲ ክልል ኣቶ ሽፈራው ሽጉጤ ዘይሕጋዊ ንዝበልዎም ሓረስቶት ንኽባረሩ ብዝፀሓፍዎ ደብዳቤ እዩ።ምኽትል ሓላፊ ርክብ ህዝቢ መኢኣድ ኣቶ ጌታቸ ኣበበ እቶም ተፈናቐልቲ ሕጋዊ ነበርቲ እቲ ወረዳ እዮም ነይሮም፡ምኽንያቱ ናይቲ ዞባ ሓለፍቲ ፈሪሞምሉ ዝተሃበ መሬት ምዃኑን ካብ 1996 ዓ/ም ግብሪ ይኸፍልሉ ከምዝነበሩን ይገልፅ።
ዛጊድ ኣብ መጀመሪያ ዙር 78፡ብቕድሚ ትማሊ 110 ትማሊ ድማ ቁፅሮም ዘይተፈለጠ ሓረስቶት ናብ ኣዲስ ኣበባ መፂኦም ኣለው።
ሰበስልጣን ክልል ደቡብን ፌደራልን እቲ ጉዳይ ብዝምልከት ዘውፅእዎ መግለፂ፡ዝሃብዎ ሪኢቶ የለን።ናብ ዋና ኣምሓዳርን ካልኦት ሰበስልጣንን እቲ ክልል መልሲ ንምርካብ ዝተገበረ ፈተነ ኣይሰለጠን።ናብ ምንስቴር ጉዳያት ፈዴራል ዶ/ር ሽፈራው ተከለማሪያም ብምድዋል ዝተገበረ ፈተነ ኣብ ስራሕ እዮም ዝብል መልሲ ብምርካብ ኣይተዓወተን።
ብምስዓብ ናብ 20 ሽሕ ዝፅግዑ መራሕቲ ስድራ በዚ ኣገባብ ክመዛበሉ ከምዝኽእሉ ብምግላፅ መኢኣድ ንቐዳማይ ምስቴር መለስ ዜናዊ ግልፂ ደብዳበ ፅሒፉ’ሎ።
ብኻሊእ ዜና ቅድም ክብል ጉባኤ ሰብኣዊ መሰላት ኢትዮጵያ ተባሂሉ ዝፍለጥ ዝነበረ ተሓላቒ ሰብኣዊ መሰላት ካብ ክልል ደቡብ ብሄርር፡ብሄረሰባትን ህዝብታትን ኣብ ምምዝባል ንዝርከቡ ዜጋታት መንግስቲ መሰሎም ንኽሕልወሎም ፀዊዑ።ዝተፈጠረ ጌጋ ንኽእረም እውን ሓቲቱ’ሎ።


text:
ቀ/ሚ ሃይለማርያም ደሳለኝ ሎሚ መሪቆም ዝኸፈትዎም መሰረተ ልምዓት ዋጋኦም ክሳብ 1 ቢልዮን ቅርሺ ከምዝኸውን መንግስቲ ኢትዮጵያ ኣፍሊጡ’ሎ።
ኣብ 1956 ዝተሃነፀ መዕርፎ ነፈርቲ ጂማ ኣባ-ጂፋር፣230 ሚልዮን ቅርሺ ተመዲቡሉ ዓቅሙ ብምሕያል ሎሚ ንገዘፍቲ ነፈርቲ ዘተኣናግድ ኮይኑ’ሎ።ኣብ ሓደ እዋን ንኣጋይሽ ተቐቢሉ ዘተኣናግደሉ ዓቅሙ በሰለስተ ዕፅፊ ንብምውሳኽ ን118 ተሳፈርቲ ክቅበልን ከስንይን ከምዝኽእል መንግስቲ ኣፍሊጡ’ሎ።
ስለድሕነትና ክንብል መንነትና ክጥቀስ ኣይንደልን ዝበሉ ወሃብቲ ሪኢቶ ንቪኦኤ ብመሰረት ዝሃብዎ ሪኢቶ፣ኣብ’ታ ከተማ ዝተፈላለዩ ስራሕቲ መሰረተ ልምዓት ምህናፆም ኣሞጊሶም፣ብርክት ዝበሉ ፀገማት ምምሕዳርን መሰልን ከምዘለው’ውን ይሕብሩ።
ኣብ ጂማ ገዛኢ ፓርቲ ይኹን ተቃወምቲ ዝሳዓረ ይስዓር ንማሕበረ-ሰባዊ ምዕባለን ንነባራይ ምምሕያሽ መነባብሮን ክሰርሑ ትፅቢት ይግበረሎም። ኣብ ካልኦት ክልላት ርኡይ ዝኾነ ፀገም ድኽነት ኣብ ጂማን ከባቢኣን’ውን ብስፍሓት ዝራኣይ’ዩ።ብሕልፊ ኣብ ገፀራት።


text:
ኮሚሽን ንዲሞክራስያዊ ለውጢ ዝተባህለ ተቃዋሚ ኣካል ኤርትራ እቲ ኣብ አዲስ አበባ ኢትዮጵያ ኣብ ዝሓለፈ ዓመት ዝተኻየደ ሃገራዊ ዋዕላ ንዲሞክራስያዊ ለውጢ ዝመዘዞ'ዩ።
እቲ ኮሚሽን 53 ኣባላት ዝርከብዎን እንተነውሐ 18-እዋርሕ ዕድመ ዘለዎዩ። ፀብፃቡ ኸአ ነቲ ሃገራዊ ዋዕላ ዘቅርብን'ዩ ክብል ኣብ ኣሜሪካ ናይቲ ኮሚሽን ወኪል አቶ ሃይለማርያም ተስፋሚካኤል ተስፋይ ካብ ሳንድያጎ ካሊፎርንያ ተዛሪቡ።
ወኪል'ቲ ናይቲ ኣባል'ቲ ኪሚሽን ዘይኮነን ካብ ኪዳን ከምዝወፀን ኣብ ቀረባ ዝገለፀ ሰልፊ ደሞክራሲ ህዝቢ ኤርትራ ሰደህኤ አቶ አለም ዮውሃንስ ካብ ቨርጅንያ ከባቢ ዋሽንግተን ዲሲ ብወገኑ እቲ ኮሚሽን ኮነ ዋዕላ ንኹሉ ኤርትራዊ ዘሳተፈ ስለዘይኾነ ንኹሉ ዘሳትፍ ካልእ ዋዕላ ክግበር ኣለዎ ዝብል መርገፂ ሰልፉ ተዛሪቡ'ሎ።
ኻብ ዝሓለፈ ዝቐጸለ ካልኣይ ክፋል ክትዕ ንምስማዕ ኣብዚ ጠውቑ፡
ኻልኣይ ክፋል


text:
ነበር ፕረዝደንት ላይበሪያ ተዓዋቲት ሞ ኢብራሂም ኮይነን
መቐለ ለካቲት 05/2010(ድወት) ነበር ፕረዝደንት ላይበሪያ ኤለን ጀንሰን ሰርሊፍ ተዓዋቲት ኣመራርሓ ኣፍሪካ ኮይነን፡፡
ኤለን ጀንሰን ሰርሊፍ ፈላመይቲ ጓል ኣንስተይቲ ተዓዋቲት ሽልማት ሞ ኢብራሂም እንትኮና ፈላመይቲ ጓል ኣንስተይቲ ፕረዝደንት ኣፍሪካ’ውን’የን፡፡
ነበር ፕረዝደንት ሰርሊፍ ሃገረን ላይበርያ ኲናት ሕድ ሕድ ዝፈጠረላ ኣሉታዊ ፅልዋ ሓኪኸን ሓዳሽን ሰላማዊትን ሃገር ክትከውን ብዝሰርሖኦ ስራሕ’የን ተዓዋቲት እዚ ሽልማት ኮይነንን ዘለዋ፡፡
ወ/ሮ ሰርሊፍ ንላይበርያ 2ተ ግዘ ዝመርሓ ኮይነን ኣብዚ እዋን ግዕዝይና ክንዲ ዝግባእ ኣይተቃለሳን እናተብሃል’ኳ ዝውቀሳ ተኮና ኣብ ፅንኩራት እዋናት ግን ፍሉይ መሪሕነት እናሃባ መፅየን’የን፡፡
ኣብዚ ዓመት ኣብ ዝተካየደ መረፃ ሃገረን ድማ ንፓርተን ወኪሎም ንዝወዳደር ሕፁይ ዘይኮነስ ነዚ ሐዚ ፕረዝደንት ኮይኑ ዘሎ ጆርጅ ዊሃ’የን ዝድግፋ ኔረን ብዝብል ውድበን ኣባሪርወን’ዩ፡፡
ይኹን’ምበር ኣብ እዋን መሪሕነተን ንዘበርከተኦ ጠንካራ መሪሕነት 5 ሚልዮን ዶላር ዘርክብ ሽልማት’ሞ ኢብራሂም ተዓዊተን ኣለዋ፡፡


text:
93 ዝዕድምኦምን ናይ ዓለምና ብዕድመ ዝደፍኡ መራሒ ምዃኖም ዝግለጸሎም ፕረዚደንት ዚምባብወ ሮበርት ሙጋበ: ብወተሃደራዊ ሓይሊ ኣብ ማሕዩር ገዛ ድሕሪ ምውዓሎም ስልጣን ንመሰጋገሪ መንግስቲ ምርካብ ከምዝኣበዩ ምንጭታት ካብታ ሃገር ሓቢሮም።
ፕረዚደንት ሮበርት ሙጋበ ኣብ ትሕቲ ናይ ገዛ ማሕዩር ክኣትው ዝኸኣሉ: ብላዕለዋይ ኣዛዚ ሰራዊት ዚምባብወ ጀነራል ኮንስታንቲኖ ቺወንጋ ዝተመርሑን ታንክታትን ካልኦት ድሩዓት ወተሃደራውያን መካይን ዝዓጠቑን ሰራዊት እታ ሃገር ዝሓለፈ ሰሉስ 14 ሕዳር ቅልጡፍ: ዝተወሃሃደን ደም ምፍሳስ ዘይተራእዮን ወተሃደራዊ ስርሒት ኣካይዶም: ንመንግስታዊ መራኸቢ ብዙሓን ዝርከብዎ ኣገደስቲ ቦታታት ድሕሪ ምቁጽጻሮም እዩ። በዚ ድማ ክሳብ ሕጂ እታ ሃገር ኣንፈቱ ኣብ ዘየፍለጠ ቅልውላው ከምዘላ ጸብጻባት ካብታ ሃገር ይሕብሩ ኣለው።
እዚ ከምዚ'ሉ እንከሎ: ኣቐዲሙ ዝተባረረን ጠንቂ ናይዚ ህልው ኩነታት ምዃኑን ዝእመነሉ ምክትል ፕረዚደንት ዚምባብወ ነበር ኢመርሶን ምናንጋግዋ ምስ ቀንዲ መራሒ ተቓዋሚ ሰልፊ ዝኾነ ሞርጋን ስቫንጋሪን ክልቲኦም ካብ ስደት ናብ ዚምባብወ ተመሊሶም ኣብ ምምስራት መሰጋገሪ መንግስቲ ይሸባሸቡ ምህላዎም ተሓቢሩ።
ኩነታት ዚምባብወ ናብዚ ሕጂ በጺሕዎ ዘሎ ሃንደበት ክዓርግ ዝኸኣለ ላዕለዋይ ወተሃደራዊ ኣዛዚ ዚምባብወ ጀነራል ኮንስታንቲኖ ቺወንጋ ኣቐዲም ኣቢሉ ፕረዚደንት ዚምባብወ ንደገፍቲ ምናንጋግዋ ኣቖጢዑ ካብ ኣብ ስልጣን ዘሎ ሰልፊ ዛኑ ፒኤፍ ዝፈሊ ተግባራት እንተዘይተቖጢቦም ኢዶም ክመልሱ ምዃኖም ብምጥንቃቑ'ዩ። እዚ መጠንቀቕታ ድሕሪ ምትሕልላፉ ድሕሪ ሓደ መዓልቲ ድማ ብታንክታት ዝተሰነየ ወተሃደራዊ ስርሒት ተኻይዱ።
ፕረዚደንት ሙጋበ ንምክትሎም ኢመርሶን ምናንጋግ ሕዳር 5 ድሕሪ ምብራሮም: ካልኦት ብርክት ዝበሉ ሰበስልጣን እውን ከምዘባረሩ'ዩ ዝሕበር ዘሎ። እቶም ፕረዚደንት ነዚ ስጉምቲ ምብራር ዝወሰዱ ንበዓልቲ ቤቶም ግረስ ሙጋበ ኣብ ቦታ ዝተባረረ ምክትል ፕረዚደንት ንምሻም መደብ ከምዝነበሮም እውን ይግለጽ ኣሎ። እዚ ድማ ንሶም ብእርጋን ተሰኒፎም መሪሕነት ክቕጽሉ ኣብ ዘይክእልሉ ወይድማ ብሞት ምስ ዝፍለዩ በዓልቲ ቤቶም ግረስ ሙጋበ መራሒት ሃገር ኮይና ክትቅጽል ዝዓለመ ምንባሩዩ ዝጥቀስ።
ወታሃደራዊ ሓይልታት ዚምባብወ እቲ ስጉምቲ ዕልዋ ከምዘይኮነ ክገልጹ ከለው ሓያል ምኳኑ ዝንገረሉ ምትእኽካብ ገዳይም ኩናት ድማ “ደም ምፋስስ ዘይብሉ ምትዕርራይ’ዩ” ክብሉ ገሊጾም ኣለው እንተኾነ እቲ ዝበሃል ክውን ኽከውን ብዘይ ግጭት ዝእለ መራሒ ንዚምባብወ የድልያ ኣሎ።


text:
ኣብዚ ዓመት እዚ ሰለስተ ኣዕነውቲ ዝናብ ሓዘል ህቦብላታት ሀረኬይናት ኣብ ደሴታት ካሪቢያንን ኣሜሪካን ከቢድ ዕንወት ኣውሪዶምን ኣብ ምውራድ ይርከቡን።ሀረኬን ሃርቪን ኢርማን ዘውረድዎ ጥፍኣት ንታሪኽ ብምግዳፍ ማሪያ ዝተብሃለ ኣዕናዊ ሀርኬይን ምዓት እናውረደ ይርከብ።
ሊቃውንቲ ወይ ሳንትስታት ኩነታት ኣየር ዶ/ር በላይ ብርሃነ ደመወዝን ዶ/ር ፍስሃ ገብረማሪያም ብርሃነን ትሮፒካዊ ህቦቡላ መብዛሕቲኡ ካብ ኣፍሪካ ብፍላይ ድማ ካብ በረኽቲ ከባቢታት ኢትዮጵያ ካምዝልዓሉ ይግለፁ።
ብዛዕባ ኣወፃፅኣ ኣሽማት ትሮፖካዊ ህቦብላታትን ምስ ለውጢ ኩነታት ኣየር ክህልዎም ዝኽእል ርክብን እውን ሪኢቱኦም ሂቦም ኣለው።
ዶ/ር በላይ ብርሃነ ደመወዝ ኣብ ዩኒቨርስቲ ሜሪላንድ ባልቲሞር ካውንቲ /UNBC/ ናይ ፊዚክስ ፕሮፌሰርን ዶ/ር ፍስሃ ገብረማሪያም ብርሃነ CGI ተባሂሉ ኣብ ዝፅዋዕ International Consultants in Management and Information Technology ናይ ሓበሬታ/ዳታ ሳንቲስት እዮም።ክልቲኦም ብናይ Atmospheric Physics ናይ ዶክትሬት ትምህርቲ ዘፅንዑ እዮም።
ንዝርዝሩ ኣብዚ ምስማዕ ይክኣል።


text:
ሰልፊ ዲሞክራሲ ህዝቢ ኤርትራ (ሰዲህኤ) ኣብ ኢትዮጵያ ዑደት ናብ ዘካየዱ ላዕለዋይ ኮሚሽነር ሰብኣዊ መሰል ሕቡራት ሃገራት ኣቶ ዛይድ ኣል ሁሴን መዘክር ልኢኹ። ሰዲህኤ ኣብዚ መዘክሩ እቶም ኮሚሽነር ንሕብረት ኣብፍሪቃ ብዛዕባቲ ብባይቶ ሰብኣዊ መሰል ሕቡራት ሃገራት ካብ መጀመርያ 1990ታት ጀሚሩ ንክከታተሎ ሓላፍነት ዝተዋህቦ ኩነታት ሕሰምን ግህሰት ሰብኣዊ መሰልን ኤርትራ ንከዘኻኽርዎ ጸዊዑ።
እዚ ናብ ኣቦመንበር ኮሚሽን ሕብረት ኣፍሪቃ ኣቶ ሙሳ ፋቂ ማህማት ቅዳሑ ዝተላእከ ናይ 26 ማዝያ 2018 ህጹጽ መዘክር ሰዲህኤ፡ ኩሎም እቲ ጉዳይ ዝምልከቶም ኣካላት ሕቡራት ሃገራትን ሕብረት ኣፍሪቃን ብመንጽርቲ ውጽኢት መርማሪ ኮሚሽን ሕቡራት ሃገራት ሰብኣዊ መሰል ኤርትራ ኣንጻርቲ ኣብ ኤርትራ ዝፍጸም ዘሎ ግህሰታት ሰብኣዊ መሰላታን ጥሕሰታት ሕግን ስጉምቲ ዘይምውሳዶም ገሊጹ። ምስዚ ብዝተተሓሓዘ፡ ሕብረት ኣፍሪቃ ብወገኑ ኣብ ኤርትራ ይፍጸም ብዛዕባ ዘሎ ግህሰት ሰብእዊ መሰላት ብገበን ዝሕተቱ ኣካላት ሓላፍነት ዝወስድሉን ምእንቲ ፍትሕን ሓቅን ዝሕተትሉን ኣገባብ ከነጽር ይግበኦ ነይሩ ኢሉ።ሕብረት ኣፍሪቃ ብመንጽርቲ ብባይቶ ሰብኣዊ መሰል ሕቡራት ሃገራት ዓመት ዓመት ዝቐርብ መተሓሳስብታት ክሳብ”ዚ ግዜዚ ዋላ ሓንቲ ስጉምቲ ኣይወሰደን።
ኣቶ ዛየድ ኣል ሁሲየንን ኣቶ ፈቂ ማሃማትን ብ24 ማዝያ 2018 ኣብ ኣዲስ ኣበባ ዘካየድዎ ርክብ ከም ሓደ መርኣያ መደልደሊ ዝምድናን ምትሕብባርን ሕብረት ኣፍሪቃን ሕቡራት ሃገራትን ዝውሰድ እዩ። እዚ ናይ ኣዲስ ኣበባ ርክብ ክልቲኡ ኣካላት፡ ሰብኣዊ መሰላት ብሓባር ንምክልኻል መሰረት ዘንብር እዩ።


text:
በስመ አብ ወወልድ ወመንፈስ ቅዱስ አሐዱ አምላክ!
እግዚአብሔር በቲ ዘይምርመር ጥበቡ ፍጹም ሰብ ኮይኑ ንሰብ ከድኅን ኣብ ዝመደበሉ እዋን፡ ቅድስት ድንግል ማርያም ምኽንያት ናይዚ ግብረ ምድኃን ኮነት። ከመይ! ንሳ ወሊዳ ዘረከበት፡ ሓዚላ ዝተሰደት ምስኡ ከርተት ኢላ ክሳዕ እግረ መስቀል ዝሰዓበት ኣደ እያ።
ግብረ ምድኃን እግዚአብሔር ኣብ እንሓስበሉ እዋን ንኣደኡ ቅድስት ድንግል ማርያም ክንገድፋ ኣይንኽእል ኢና። እመ ኣምላክ፡ ወላዲተ ኣምላክ፡ እመ ብርሃን . . . እናበልና ንጽውዓን ብኣማላድነታ ንምሕፀንን።
ኣዴና ቅድስት ድንግል ማርያም ኣብዚ ምድሪ ሠለስተ ዓመት ምስ ሥድራኣ፡ ዓሠርተ ክልተ ዓመት ኣብ ቤተ መቅደስ፡ ትሽዓተ ወርኅን ኃሙሽተ መዓልትን ንጐይታ ፀኒሳ፡ ሠለሳን ሠለስተን ዓመትን ሠለስተ ወርሕን ምስ ጐይታ፡ ዓሠርተ ኃሙሽተ ዓመት ኣብ ቤት ወንጌላዊ ዮሓንስ ድኅሪ ምንባራ ኣብ ስሳን ኣርባዕተን ዓመት ዕድመኣ 21 ጥር 49 ዓ.ም. ዓሪፋ።
ቅድስት ድንግል ማርያም ምስ ዓረፈት፡ ቅዱሳን ሓዋርያት ንኺቐብርዋ ናብ መካነ ዕረፍቲ ጌቴሴማኒ ኂዞምዋ ኪኸዱ ኸለዉ፡ ኣይሁድ ብኽፉእ መንፈስ ተላዒሎም፡ “ኣቐዲሞም ንወዳ ኣብ ሣልሳይ መዓልቲ ካብ ሙታን ተንሢኡ ኣብ መበል ኣርብዓ መዓልቱ ናብ ሰማይ ዓረገ፡ ዳኅራይ’ውን ተመሊሱ ነዚ ዓለም’ዚ ንኬኅልፍ ኪመጽእ’ዩ’ እናበሉ ብምምሃር ነቲ ሕዝቢ ፈጺሞም ወሲዶሞ’ዮም፡ ሕጂ ኸኣ ስቕ ኢልና እንተገደፍናዮም ንእኣ’ውን ከም ወዳ ተንሢኣ ዓሪጋ’ እናበሉ ብምምሃር ኪህዉኹና’ዶ ኣይኮኑን፧ ንዑ! ተኣኪብና ብሓዊ ነቃጽላ” ኢሎም ተማኺሮም መጽኡ። ካብ መንጎኦም ታውፋንያ ዝተባህለ ኣይሁዳዊ ጐበዝ ተመሪጹ ከይዱ፡ ነቲ ናይ ኣዴና ኣስከሬን ዝተሰከሙሉ ዓራት ንኺግልብጥ ምስ ኃዞ፡ መልኣኽ እግዚአብሔር ብሰይፈ እሳት ንኽልተ ኣእዳዉ ቈሪጽወን ኣብቲ ዓራት ጠልጠል ኢለን ተረፋ። ይኹን ደኣ እምበር ታውፋንያ ብዝፈጸሞ ድፍረት ተጣዒሱ ናብኣ ስለዝተማሕፀነ ብተኣምር ኣእዳዉ ተፈዊሰን ከም ቀደመን ኮናሉ።
ሽዑ መልኣከ እግዚአብሔር ንሥጋ ኣዴና ምስ ሓዋርያ ዮሓንስ ወሲዱ ኣብ ገነት ኣብ ትሕቲ ዕፀ ሕይወት ኣቐመጦ። ድኅሪ ቁሩብ ጊዜ ቅዱስ ዮሓንስ ናብ ቅዱሳን ሓዋርያት ተመሊሱ፡ ሥጋ ኣዴና ኣብ ገነት ምህላዉ ነገሮም። ቅዱሳን ሓዋርያት’ውን ንሥጋ ኣዴና ንምቕባር ካብ ዝነበሮም ድልየት ዝተላዕለ ባሕቲ ነሓሰ ሱባኤ ጀሚሮም ኪጾሙን ኪጽልዩን ድኅሪ ምቕናይ ኣብ መበል ዓሠርተው ኣርባዕተ መዓልቲ /መወዳእታ ካልኣይ ሱባኤ/ ጐይታና ንሥጋ ኣዴና ኣምጺኡ ስለዝሃቦም ወሲዶም ኣቐዲሙ ኣብ ዝተዳለወ መካነ ዕረፍቲ ኣብ ጌቴሰማኒ ቀበርዋ።
ኣብ ናይ ኣዴና ሥርዓት ቀብሪ ንከርክብ፡ ሓደ ካብቶም ዓሠርተው ክልተ ሓዋርያት ዝኾነ ቅዱስ ቶማስ ካብ ሃገረ ስብከቱ ብደመና ተጻዒኑ ናብ ኢየሩሳሌም ኪመጽእ ከሎ፡ ኣብ ሣልሳይ መዓልታ ኣዴና ቅድስት ድንግል ማርያም ከም ትንሣኤ ወዳ ተንሢኣ ክትዓርግ ከላ ረኸባ። ኣብዚ ጊዜ’ዚ ንትንሣኤኣ ካልኦት ቅዱሳን ሓዋርያት ርእዮም ንሱ ጥራይ ዝተረፈ መሲልዎ “ወፈቀደ ይደቅ እምደመናሁ” ይብሎ ማለት ቅድም ናይ ወድኺ ትንሣኤ ሕጂ ኸኣ ናትኪ ትንሣኤ ከይረኣኹ ተሪፈ ኢሉ ካብቲ ተጻዒንዎ ዝነበረ ደመና ኪወድቕ ደለየ። ኣዴና ግና ብዘይካኡ ካልኦት ሓዋርያት ንትንሣኤኣ ከምዘይረኣዩ ነጊራ ኣጸናኒዓ፡ ከይዱ ንኣኅዋቱ ሓዋርያት ነቲ ኵሉ ዝኾነ ኪነግሮም ኣዚዛ፤ ንምልክት ምእንቲ ምስክር ኪኾኖ መግነዛ ሂባቶ ፈጺማ ብዝማሬን ይባቤን መላእክቲ ናብ ሰማይ ዓረገት።
ቅዱስ ቶማስ’ውን ሓዋርያት ናብ ዘለውዎ ኢየሩሳሌም ምስ በጽሐ “ንኣዴና ቀቢርናያ” ኢሎም ነገርዎ። ንሱ ድማ ከምዘይፈለጠ ኾይኑ “ሞት ብጥሪ ብነሓሰ ቐብሪ ከመይ ጌሩ ይኸውን፧” በሎም። “ንስኻ ብቐደሙ’ውን ንትንሣኤ ጐይታ ተጠራጢርካ ሕጂ’ውን ኣይትኣምንን ኢኻ” ኢሎም ብቅዱስ ጴጥሮስ መሪሕነት ናብ መካነ መቓብር ኣዴና ኂዞሞ ከዱ። ከርእይዎ መቓብር እንተኸፈቱ ንሥጋ ኣዴና ስኣንዎ። በዚ ጊዜ እዚ ቅዱስ ቶማስ “ኣይትኣምኑንን ኢኹም ኢለ’የ እምበር ኣዴናስ ተንሢኣ ዓሪጋ እያ” ኢሉ ኵሉ’ቲ ዝተፈጸመ ምስ ነገሮም ንመረጋገጺ ምልክት ኪኸውን ንዝሃበቶ መግነዛ ኣርኣዮም። ንሳቶም ከኣ ነቲ መግነዛ ንበረኸት ተማቒሎም ነናብ ኣህጉረ ስብከቶም ከዱ።
ኣብ ዓመቱ ‘ንትንሣኤኺ ቅዱስ ቶማስ ርእዩ ንሕና ንምንታይ ከይርኣና ንተርፍ’ ኢሎም ባሕቲ ነሓሰ ሱባኤ ኣትዮም ኣብቲ መወዳእታ ሱባኤ 16 ነሓሰ ጐይታ ንዝለመንዎ ልመና ተቐቢሉ ንቅድስት ድንግል ማርያም መንበር፡ ንቅዱስ ጴጥሮስ ንፍቅ ካህን፡ ንቅዱስ እስጢፋኖስ ገባሬ ሠናይ ዲያቆን ጌሩ ቐዲሱ ንዅሎም ድኅሪ ምቝራብ ንዕርገት ኣዴና ቅድስት ድንግል ማርያም ንምርኣይ ኣብቅዖም።
ኣዴና ቅድስት ድንግል ማርያም ዋላ እኳ መርገመ ሥጋ መርገመ ነፍስ ዘይብላ፡ ወላዲት ኣምላኽ፡ መትሕተ ፈጣሪ መልዕልተ ፍጡሩን እንተኾነት፡ ሥጋ ለበስ ኵሉ ሞት ስለዘይተርፈሉ ካብዛ ዓለም ብሞት ተፈልያ። ብዛዕባ ሞት ኣዴና ቅድስት ድንግል ማርያም ኪገልጽ ከሎ ማኅሌታይ ያሬድ ኣብ ድርሰቱ፦ ‘ ኢያድለወ ክርስቶስ ለሥጋ አባሉ፡ ሞትሰ ለመዋቲ ይደሉ፡ ሞታ ለማርያም ይዓፅብ ለኵሉ / ክርስቶስ ነቲ ሥጋ ኣባሉ(ወገኑ) ’ውን እንተኾነ ኣብ ሞት ኣየዳለወን፡ ንመዋቲ ሰብ ኪመውት ዚግብኦ እዩ፡ ንሞት ቅድስት ድንግል ማርያም ግና ንዅሉ ዘደንቕ እዩ ’ በለ። እቲ ‘ንዅሉ ዝደንቐሉ’ ምኽንያት ድማ በቲ ዝለበሶ ሥጋ ስለ ድኅነት ዓለም ዝሞተ ጐይታና ኢየሱስ ክርስቶስ፡ ‘ድንግል ማርያም ካብ ሥጋኣ ሥጋ እንድየ ወሲደ፡ ኣደይ ስለዝኾነት ሞት ክትጥዕም የብላን’ ከይበለ ዝተወሰነላ ዕድመ ምስ ኣብቅዐ፡ ብሞት ኣቢላ ናብ ሕይወት ክትሳገር ፍቓዱ ብምዃኑ እምብዛ ዘደንቕ እዩ። ከምኡ ድማ እቲ ሞት ቅድስት ድንግል ማርያም ‘ዕፁብ ድንቂ’ ዘብል፡ ኵሉ ሥጋ ዝለበሰ ኣብ ቅድሚ እግዚአብሔር ብሚዛን ሞት ማዕረ እዩ፡ ሥጋ ለበስ ሞት ይግብኦ ብምዃኑ ኣድለወን። ሞት እግዝእትነ ማርያም ከም ካልእ ሥጋ ለበስ ብሕማም ፡ብስቓይን ጻዕርን ዘይኮነስ ከም ጥዑም ድቃስ እዩ።
በዚ ኸኣ ዓመት መጽአ ቅድስት ኦርቶዶክስ ተዋሕዶ ቤተ ክርስቲያን፡ ኣዴና ቅድስት ድንግል ማርያም ዝዓረፈትሉ ዕለት 21 ጥር ምኽንያት ብምግባር፡‘ ኣስተርእዮ ማርያም’ እናበለት ተብዕሎ። በዓል ኣዴና ቅድስት ድንግል ማርያም ‘ኣስተርእዮ’ ምባሉ ድማ ኣብ ጊዜያት እዋን ኣካላዊ ቃል ኢየሱስ ክርስቶስ ብሥጋ ዝተገልጸሉን ዝተጠምቀሉን ስለዝኽበር እዩ።
ስለዚ ኣዴና ቅድስት ድንግል ማርያም፡ ወላዲት ኣምላኽ፡ ናይ ደቂ ሰባት ምኽንያተ ድኅነት፡ ተስፋ ኃጥኣን ፍሥሓ ጻድቃን ብምዃና ናትና ናይ ኦርቶዶክሳውያን መመክሒት እያ። ወትሩ ድማ ብቓል ኪዳና ተማሕጺንና ‘ሰአሊ ለነ ቅድስት’ እናበልና በዓላ ነኽብር ኣሎና።
ጸሎታን በረኸታን ምሕረት ፍቁር ወዳን ምስ ኵልና ሕዝበ ክርስቲያን ይኹን!


text:
ሊብያ፣ ሚሊሻ ንሓድሕዶም ብዝኸፈትዎ ቶዅሲ፣ ሓያሎ ስደተኛታት ግዳያት ሞትን መቝሰልትን ከምዝኾኑ ተገሊጹ
Radio Erena: 12 October 2017
ኣብ ዘይሕጋዊ ምስግጋር ስደተኛታት ዝነጥፉ ሚሊሻታት ሊብያ ንሓድሕዶም ብዝኸፈትዎ ቶዅሲ፣ ኤርትራውያን ዝርከብዎም ሓያሎ ስደተኛታት ግዳያት ሞትን መቝሰልትን ከምዝኾኑ ይግለጽ ኣሎ።
እቶም ኣማኢት ኤርትራውያን ዝርከብዎም ስደተኛታት ኣብ መዝርዓታት ስብራታ ዳጕኖሞም ዝርከቡ ሚሊሻታት ኣብ ንሓድሕዶም ድሕሪ ዝኸፈትዎ ቶዅሲ፣ እቶም ስደተኛታት ነብሶም ንምድሓን ክሃድሙ እኳ እንተፈተኑ፣ ዝበዝሑ ግና ብኻልኦት ኣባላት ሚሊሻ ከም ምሩዃት ጅሆ ተታሖዝም ከምዝተወስዱ ተሓቢሩ።
እቶም ሚሊሻታት፣ ነንዝሓዝዎም ስደተኛታት ኣብ መኻዚኖታትን መዝርዓታትን እናኣከቡ፣ ነፍሲ ወከፍ ክሳብ 3 ሽሕ ዶላር ክኸፍል የገድድዎም ምህላዎም ዝሓበሩ ካልኦት ወገናት ድማ፣ ኣብቲ መዝርዓታት ብዘይ መግብን ማይን ይሳቐዩ ምህላዉ ኣተሓሒቦም።
ብነዳዲ ሃብታም ዝኾነት ሳብራታ ንምቁጽጻር ኣብ መንጎ ዝተፈላለዩ ዕጡቃት ክካየድ ኣብ ዝቐነየ ውግእ፣ ኣሽሓት ስደተኛታት ኣብ መንጎ ተቐርቒሮም ከምዘለው ክግለጽ ጸኒሑ'ዩ።
ኣብ መንጎ'ዚ ካብ ዝሓለፈ ሰሙን ኣትሒዙ ብኢሱ ዘሎ ናይ ቶዅሲ ምልውዋጥ፣ ቆልዑን ደቂንስትዮን ዝርከብዎም ስደተኛታት ግዳያት ሞትን መቑሰልትን ከምዝኾኑ ዝተፈላለዩ ወገናት ካብ ሊብያ የመልክቱ።


text:
“ተመርዒኻ ተዓሰብ”
“ተመርዒኻ ተዓሰብ” 1ይ ክፋል፡ 12.05.17፡ ኣብ ሕ/ሰብና መውስቦ ሓደ ካብቲ ቀንዲ ዘተኣሳስረና ኣፋትል ሂወት ብምዃኑ ማሕበራዊ ጠባይ ዝሰረቱ ግድነታዊ መስ ርሕ ምስረታ ስድራቤት ኢዩ። ስለኡ ጾታ ብዘይፈሊ ዝኾነ ክንዲ-ሰብ ዝኣኸለ ውሉድና ነታ ጽባሕ ዝምስርታ ስድራ ክን
“ተመርዒኻ ተዓሰብ” 1ይ ክፋል፡ 12.05.17፡
ኣብ ሕ/ሰብና መውስቦ ሓደ ካብቲ ቀንዲ ዘተኣሳስረና ኣፋትል ሂወት ብምዃኑ ማሕበራዊ ጠባይ ዝሰረቱ ግድነታዊ መስ ርሕ ምስረታ ስድራቤት ኢዩ። ስለኡ ጾታ ብዘይፈሊ ዝኾነ ክንዲ-ሰብ ዝኣኸለ ውሉድና ነታ ጽባሕ ዝምስርታ ስድራ ክን ዲ ዝከኣሎ ምድላዋት ምስ ገበረ’ዩ ዝዋሰብ። መርዓ እምባኣር ከም ክቡር ሰባዊ-መሰል ብቃል-ኪዳን መጻምዲ ዝጸንዕ መ ስርሕ ውዕል ልፍንታዊ ናብራ ሂወት ክኸውን እንከሎ፡ ምስረታ ስድራ-ቤት ድማ ምስክር ብቕዓት መጻምዲ ኢዩ። ብተ ወሳኺ ብመንጽር ሰባዊ ክብሪ እንክርአ፡ ሓደ ‘ወዲ’ ክስመ ዝጸንሐ ኮተትየ ተባዕታይ ናብ “ሰብኣይ”፡ ጓል ክትስመ ዝጸን ሐት ጎርዞ ድማ “ሰበይቲ” ዝስመዩሉ መድራኽ ደረጃ ዕድመ ሂወት ደቂ-ሰብ ምዃኑ’ውን ክጥቀስ ይኽእል።
ሓቂ’ዩ ኣብ ሂወት ብዙሕ ዝዓይነቱ ዓወት ውዕሎታት ኣሎ። ኩሉ ሰብ ብስርሑ፣ ብትምህርቱ፣ ብሃብቱ፣ ብስልጣኑን ካ ልኡን ክምካሕን ክኸብርን ይኽእል’ኳ እንተኾነ ኣይክንዲ ብሓዳርን። ምኽንያቱ እቲ ካልእ ልዕሊ ኣገዳስነቱ መጋየጺነቱ ክዓቢ ይኽእል። ሓዳር ግና ብቀንዱ ክቡር ውህብቶ ማሕበራዊ ውርሻ’ዩ። ኛእታ ህጻን ምስተሰምዐ’ሞድማ ወለዲ ናብ ደረጃ ኣቦን ኣደን ከምዝዓረጉ ዘበስር ጽቡቕ ስማዕ ብምዃኑ ወለዲ ወሊዶም ክስዕሙ፣ ኮስዂሶም ከዕብዩ፣ ክንዲ ሰብ ዘ ዝኣኸሉ ውሉዳት ከምስሉ፣ ዘዝመሰሉ ዕንባባታት ድማ ክፈርዩ ክጸግዩ፣ ነቶም ነባን ን’ኖ-ሓጎታትን ዝመስሉ ኣደስቲ ተኽ ሊው’ን ክስዕሙ ክኹስኩሱ፣ ኮታ እቲ ዑደት ሂወት ኢዩ እቲ ምስጢር ብቕዓትን ዋሕስነትን ናይቲ ዝመሓላልፍ ውርሻ ሃገራዊ መንነት። ስድራ-ቤት እምባኣር ስለ’ቲ ሂወታውን ሕ/ሰባውን ባህሪያታ ጥራይ ዘይኮነትስ ብፖለቲካዊ መዳያታ’ው ን መሰረት ሃገርን ዘላቕነታን ተውሕስ ምዃና’ውን ፍጹም ሓቂ’ዩ። ከመይሲ ከምቲ ሓዳር ብቃል-ኪዳን ትጸንዕ፡ ሃገር ድ ማ ብቃል-ኪዳን ህዝብን መግስትን ዝጸንዕ ውዕል ፖለቲካዊ መንነት ብምዃኑ። ሂወት ብነብሳ’ውን’ኮ ብሕጊ ተፈጥሮኣስ ብልፍንቲ’ያ ትቐውምን ትሰርርን።
ድሕሪ’ዚ ገዚፍ ዓለማዊ ናይ ዕብየትን ክብደትን ህልኪ፡ ዑደተ-ጂር ይቕጽል፣ ውልቀ-ታሪኽ ግና ይዛዘም። ዜርካ-ዜርካ ና ብ ቤት፡ ኔርካ-ኔርካ ናብ መሬት ብምዃኑ ኣኸለ!
“ተመርዒኻ ተዓሰብ’፡ ይብል ርጉም ረጋሚ” ኢዩ ዝብል ምስላ ወለድና። ትርጉሙ ብዙሕ ክኸውን ይኽእል። ንምጥርና ፉ ግና ወያ ንክንድኡ ክብረትን ዕብየትን ከምኡ’ውን ንዘላቕነት ትውልድን ሃገርን ትምስረት ሓዳር ኣብ ዝብጻሕ ከይበጽ ሐት መርዓዊ ብቁጠባዊ ኮነ ጸጥታዊ ወይ’ውን ካልእ ምኽንያት ነታ ዘይመነዋን ዘይትምኖን ከይጠልማ ብቃል-ኪዳን ዝ መሓለላን ተናፋቒት ገዛእ መርዓቱ ራሕሪሕዋ ክሰቱኽ ምስዝግደድ፡ ክብረትን ዕብየትን ድማ ምስ መርዓትን ሃገርን ስለዝ ተርፍ ዕድል ናይቲ ዝነፈጸ መጻምዲ ናብ ማዕሰብቲ ስለዝወርድ’ዩ ከም መግለጺ ግናይ መርገም ዝምሰል።
ብርግጽ ድማ ክፉእ መርገም’ዩ። ከመይሲ ወያ ዝተመስረተት ስድራ ዓይነቱ ብዘየገድስ መኻልፍ ምስትኹለፍ ወዮ ዝተረ ኽበ ሰባዊ ክብሪ ብዘለዎ ይድኳዕ። ዕድል ናይ’ቶም ብዝመስረቱዋ ስድራ ኮሪዖም “ኣቱም፡ ኣትን” ክበሃሉ ዝተመነዩ መጻ ምዲ ተማዓድዮም ምንባሮም ጥራይ ከይኣክል፡ ኣብ እንዳማቶም በታ “ኣታ፡ ኣቲ” ኦም ክድኽደኹን ብኡ ኣቢሎም ሂወ ቶም ክትዛዘምን ክርአስ ካብኡ ዝኸፍእ ውርደት የለን። ተመርዒኻ ማዕሰብቲ ውርደትን ብርሰትን ስለዝኾነ።
ብዛዕባ ሕማም ድሓር ተመርዒኻ ማዕሰብቲ ዝምልከት’ውን ሓደ ፍጹም ሓቂ ኣሎ። መርዓዊ ዋላ’ኳ ብኣካል ካብ መርዓ ቱ እንተበዓደ፡ ስለ’ቲ ክቡር ቃል-ኪዳን ንሳ ኩሉሳዕ ኣብ መንፈሱ ኣላ። ዘሪኡ ኣፍርዩ እንተነይሩ በለጸ፡ እንተዘይኮነ’ውን ስለ’ቲ ጽባሕ ዝሕደስ ኪዳን፡ ተዓሲቡ ንዝዓቖረን ቁጻሩ ክትዕቅበሉ ምእንቲ ንሳ ኩሉሳዕ ኣብ ጁባኡ የቐምጣ። የማነ-ጸጋ ም ከይጸድፍ ምእንቲ ንመርዓቱ ኣብ ስረ ውሽጡ ይሸጒጣ። ኣዒንቱ ከይዝምዋ ክሕርመን፣ ኣፍንጫኡ ካልእ ከይሽትታ ክውትፈን፣ ኮታ ሂወቱ ኣብ ቃል-ኪዳኑ ከምትጸንዕ ስለዝፈልጥ ሎሚ-ጽባሕ ንዓዱ ዘየቛምት መርዓዊ ኣይተራእየን። ዕድ ል ናይታ ኣሚና ክትጽበ ዕድመኣ ዘዕረበት ወይ ብከምቲ ናቱ ዝነፈጸት መርዓት’ሞድማ መግለጺ’ኳ ኣይርከቦን።
ካልእ ሓቂ ድማ ኣሎ። ኣብ እዋን ወፍሪ ናጽነት ዝተራእየ ልዕሊ ተመርዒኻ ማዕሰብቲ ዝትመን ዝኽትምና መጻምዲ መ ደበስታ ከምዘይርከቦ እሙን ኢዩ። እንተኾነስ ኩሉ ክብረት ኣብ ውሽጢ ሃገር ስለዝርከብ ናጽነት መዳርግቲ ኣይነበራን።
“ከምኡ እንተኾይኑ መሲልካድኣ እንታይ ኣምጺእካ?” ኢልኩም ትውከሱኒ እንተሊኹም፡ ከምኡ ድማ ነቲ ኣነ ምስታ ኣ ብ እዋን ናጽነት ዝተወልደትን እቲ ክበዓል ንዳለወሉ ዘለና ናጽነት ድማ ካብ ዓዳ ምስ ዝሰጎጓን በኹሪ ጓለይ ብተሌፎን ዝገበርናዮ ዕላልን ኣዘኻኺርኩሙኒ። ወያ መሰታ ናጽነት ጓለይ ኣብዚ ሳልስቲ’ዚ ካብ ማዕዶ ብስልኪ ከተዕልለኒ ከላ፦
“ናጽነት ኣምጺእኩም እንታይዶ ጌርኩሙልና ኢኹም? ዘይስሚንቶን ቆርበትን ዓደማትና ክንውልውል ንውዕል ዘለና። ን ሱ’ኳ እንተተረኺቡ! መንግስትኹም ንዓኹም ማሪኹ ማሪኽና ኣሎ” . . . . ክትብል ሃለዋታን ናይቶም ኣብ ብዓለሙ ዝተ
ዘርኡ መሳቱኣን መሰታ ናጽነትን ኣሕዋታ ደርጎሓትለይ።
“ኣብ ጥቓ ትኪ ዘሎ ዓይኒ ኣይተብኪ” ከምዝበሃል ቅጽበት ድማ ብህሎኣ እታ “ሳሕል ወፊርና እንታይ ኣምጺእና” ትብል ጥቕሲ ተ/ይ የማነ ተኽለገርግሽ ተደቀነትኒ’ሞ ነብሰይ ድማ ብስምዒ ሕሹኽታ ከምዚ ክትብል ሰማዕኩዋ፡-
“ሓቆም’ዮም፡ ብረመጨት መግዛእቲ ተለብሊብና በረኻ ወጺናስ ነዛ ብሽብርያታት ናጽነት ዝወቀበት ጎዱፍ መግዛእቲ ሒ ዝና መጺእና! ግናስ ጓለይ ንዓይን ንዓዓን ኣሕቢሩ ዝደኩዓና ከዳዕ ፖለቲካ’ምበር መዓስ ባንዴራ ወይ ናጽነት ኮይና?” . .
ንሱን ማእለያ ዘይብሉ ከምኡን እናደርደረ ንዝተዓጀበ መንፈሰይ ድማ ክቱር ተዓጀብኩሉ። ኣነ እንተመሰልኩ፡ የማነን ካ ልኦት ተጋደልቲ ነበር’ውን እንተሓተቱን መልሱ ሓደን ሓቅን ጥራይ ኢዩ። ብምኽንያት ጥልመትን ብቀንዱ’ውን ዕስበትን መራሒና ሃገር ኣምጺእና ከነብቅዕ እንደገና ኣብ ብዓለሙ ተዓሲብና ንነብር ኣለና!
ለካ እዚ ኣብ ዓለም ብዘሎ ጽልእን ክፍኣትን ተዓሲቡ ዘህልቐና ዘሎ ህግደፋዊ ስርዓት፡ ነቲ ናጽነት ሃገሩ ምስ መንግስቱ ኮይኑ ከምሓዳሩ ክውፈየሉ ምስ ዝዓጠቐሉ ዳግማይ ወፍሪ ትንሳኤ ሃገር ከይዕወት’ዩ በቲ ሓደ ነቲ ዝምድና ህዝብን መ ንግስትን፡ ብቀንዱ’ውን ኣብ ዕንወት’ታ ስድራ-ቤት ከምዘነጻጸረ ንርኢ ዘለና። ስለኡ’የ “ተመርዒኻ ተዓሰብ” ንትብል ምስ ላ ኣልዒለ ዘለኹ። ስለምንታይ’የ ከምኡ ምባል መሪጸ ሓበሪታ ዝወሓዶ እንተልዩ’ውን ንእሽቶ ክውስኸሉ።
መቸም በዚ ሎሚ ንሪኦን ንሰምዖን ዘለና ኤርትራ ኣብ ማዕበላዊ ባሕሪ ከም ደሴት ሰላም፡ ኣብ ምድረ-በዳ ድማ ከም ም ድረ-ገነት ከም ዝኾነት ክውረየላ’ኳ እንተጸንሐ፡ ናይ ሰላሳ ዓመታት ምህርቲ መስዋእትና ከም ጨው ሓቒቑ ጥራይ ዘይኮ ነስ ኣብታ ቃጽዖና’ውን ጫዂርና ዘፍረናዮ ከይንለክፍ መሬትና ገቢቱ ተጸበይቲ ኩቦን ዝገበረናን ደቅና ድማ ናብ መዓስ ከር ባርነት ምስዳጎኖምን ወዮ ዘይጻዓድ ህዝቢ ሓጹር ሰሰጊሩ ኣብ ብዓለሙ ተፈንዩ እንሆ። ከምቲ ወላዲት ዝሓብአት ት ሕባእ ሓበላ ዓይኒ ክትሓብእ ዘይከኣላ፡ ነዚ ሓቂ’ዚ ከመኽንዩሉ ንዝፍትኑ ድማ ከም ፖለቲካዊ እምነት ዘይኮነ ንፖለቲካ ዊ መንነት መራሕትና ንምሽፋን ብወግዒ ትግራይ-ትግርኚ ክዝመር ንሰምዖ ኣለና። መበቆልን ዜግነትንከ እንታይ ኣራኸ ቦ? ዝኾነስ ይኹንን ይዘመርን፡ እምኒ ኩርናዕ ፖለቲካ ንምዝራብ ካብ ናጽነት እንታይ ተጸቢናን ናጽነትከ ንዓና እንታይ ምዃናን ክንዲ ምዝታይ፡ ክንድዚ ምኽኒትን ምውድልዳልን እንታይ ኣምጽኦ? ዶስ ናብ ጸድፊ ዘዝተገምገመ ከምኡ’ዩ?
ካብቲ ብደዉ ዝሓሰኸ ስርዓት ኣስመራ ከምንዕዘቦ ንሱ ነቶም ጥርሖም ደገፍቱ ኣኪቡ ህዝቢ ኤርትራ ካብ ሃገሩ ዘህደሞ ምኽንያት ቁጠባዊ’ምበር ፖለቲካዊ ነገር ከምዘይኮነ ኣምሲሉ ኣእምሮኦም ክሰርቆም ይርአ። እንተኾነ በዚ እዋን’ዚ ዋላ’ ውን’ቲ ምሒር ዝተደፍነ ግደፍ ነዚ ርኡይ ናይ ብርሰት ፖሊሲ፡ ፖለቲካ ልሳን ቁጠባ ምዃና ዘይተረድኦ ሰብ የለን።
ግደፍ ከምዚ ከማይ ተራ ህዝብስ ወዮም ስሩዓት ናይታ ክንዲ-እምባ ጀግንነትን ጽሬትን ዘሰክሙዋ ሕብእቲ ሰልፊ ዝነበ ሩ’ውን ዋላ’ኳ ንድሕነት ሰልፎምን መራሒኦምን ከምሕሱም እንተሓለፉሉ፡ ኣማስያኡስ ጭብጢ ከምዘጫብጥ፡ ማእሲ ድማ ከምዘጋላብጥ ፈሊጦም ክዛረቡ ይራኣዩ እነዉለ። ርግጽ’ዩ ምኽንያት ዘረባኦም ክልተ መልክዕ ክህልዎ። በቲ ሓደ ሎሚ ክሕባእ ዝኽእል እኪት ናይ መራሒኦም ነበር’ኳ እንተዘይሃለወ፡ ከምቲ ዝተዋህቦም መምርሒ ነቲ ህዝቢ ተመሳሲ ሎም ክሳብ ዕርበቱ ከገልግልዎ። በቲ ቀንዱ ዋላ’ኳ ዕብየትኮነ ሽመትን ሃብትን ዘይጽላእ እንተኾነ ግናኸ ምስ ዕብየት ሃገ ሩ ክዓቢ ዝተመነየ እንተዘይኮይኑ ዝኾነ ኣባል ነዛ ንሪኣ ዘለና ሃገር ኢሉ ዝተጋደለ ፍጹም ከምዘይነበረ’ሞ ብወገነይ ክምስ ከሉ እደፍር። ዝኾነ ድማ ይኹን ንሳቶም በቲ ሓደ ምስ ዝመተ ክመቱ ስለዘይብሎም ፈጺሞም ዝበተኹን በቲ ካልእ ብስ ም ተቓውሞ ትተርፍን ትዝራእን ሂወት ዝጽበዩ ምዃኖም ከየገደሰ እንተ ንኣብያ’ሞ ከምሎሚ’ኳ ነይተራእየ።
“ሳሕል ወፊርና እንታይ ኣምጺና” ዝበለ ገዲም ተጋዳላይን ኣባል ሕብእቲ ሰልፊ ነበርን ተጋ/ የማነ ተኽለገርግሽ ከይሓሰበ ሉ ኣይኮነን ንመጽሓፉ ከምኡ ሰምይዋ። ደራሲ “ንኣርባዓ ዓመታት . . . ‘ ዝጸሓፈ ተስፋይ ተምነዎ፡ “ትልሚ ንዘርኢ ክ ርዳድ” ብረድኢ መሓሪ፣ “ጻማከ ለከንቱ” ብኣበድ ተስፋይ፣ ኮታ ከምኣብነት ጥራይ ንምጥቃስ ይኣኽሉና’ምበር ሎሚ ዘ ይመከተ የለን ክንብል ንኽእል። ብተወሳኺ ኣብዚ ቅንያት’ዚ ኣብ መራኸቢ ብዙሃን ብኣካል ካብ ዝቐረቡ ከም መስራት ን መራሕን ሰልፍን ግንባርን ነበር ተ/ይ ኣሕመድ ኣልቀይሲ ድማ ከምቲ ዝሓለፈ ሎሚ’ውን ኣብ ራዲዮ ኤረና ቃለ-መሕ ትት ከምዝገበረ ሰሚዐዮ ኣለኹ። ከምኡ’ውን ቃለ-መሕትት ኣምባሳዶር ዓንደብራሃን ሰሚዐ። ካብዚ መድረኽ’ዚ ንዕዘቦ ፖለቲካ እንተልዩ ኩሉ ዜጋ ብሓደ ቃል ለውጢ ይደሊ ከምዘሎ ከነስምረሉ ንኽእል።
እዋኑ ድሮ ዝኽሪ መዓልቲ ናጽነት ኢዩ። ናጽነት ብምንም ተኣምር ኣብ ዋጋ ዕዳጋ ዝወርድ ጉዳይ ኣይኮነን። ግናስ እዋናዊ ሕቶና “ወያ ናጽነትናስ ብሓቂ ናጽነታዊ ጣዕሚ ኣለዋ ዲዩ? እምበርከ ብሓቂ ኣላ ዲያ? ሃገርናስ ኳዂቶን ተኾርባን’ምበር ምድረ-ገነት ተቐይራ ሰቲ-ብሰቲ ተነስኒስዋ ዲዩ? ‘ዕሱብ ኣይዕሰብ . . .’ ከምዝበሃል ብዘይካ ተጻብኦ ናይቲ ተዓሲቡ ዝዓ ሰበና ዕሱብከ ብሓቂ ዓለማዊ ጽላኢ ወሪርና ዲዩ?” ኢና ንብል ዘለና። ምስ’ዛ ጎረቤትና ኢቲዮጲያ ክንነጻጸር’ኩ ምንም’ኳ ኮነ ተባሂሉ ዝተገብረ ውዲት እንተኾነ ኣበይ ከምዝተረፍና ግና ምሂርና ኣሎ። ዝኾነ ኮይኑ ቁስልና ንጎድኣሉ ዘለና ንሕው የትና ዝዓለመ ከም ዝኾነ ርግጸኛታት ክንከውን’ምበር ሰማይ ከይጸድፈና እንተኾይኑ ስግኣትና በንጻሩ ንሰማይ ንሕና ከ ምንጸድፎ ክንፈልጥ ይግባእ።
ታሪኽ ስለታሪኽነቱ ንምዝታይ ስለዘይከፍእ ኣብቲ በዚ ኣርእስቲ ዝቕጽል ጽሑፈይ ነቲ ድሮ ቀሪቡዘሎ ናይ ገለ ተረኽቲ በቲ ካልእ መልክዑ እንታይ ከምዝመስል ከዕልለሉ ተበሪህኒ ኣሎ’ሞ ሽዑ የራኽበና።
እንተ ክሳብ ሎሚ ዘሎ ምስሊ ናጽነትና’ሞ ብርግጽ “ተመርዒኻ ተዓሰብ” ኢዩ!!
ጎደፋ፡


text:
በስመ አብ ወወልድ ወመንፈስ ቅዱስ አሐዱ አምላክ!
ሊቀ መላእክት ቅዱስ ሩፋኤል
ቅዱሳን መላእክት፡ ልኡካን ኣገልገልቲ፡ ምሕረት እግዚአብሔር ናብ ሰባት፡ ምስጋና ልማኖ ጸሎት ሰባት ድማ ናብ እግዚአብሔር ዘብጽሑ ምእንቲ ዅሉ ፍጥረት ዝልምኑ ፍሉያት ቀረባ እግዚአብሐር ማለት እዩ።
ቅዱሳን መላእኽቲ፡ ነባብያን ለባውያን ሕያዋን ኃያላንን ቅልጡፋትን ረቂቃንን እዮም። እዚ ማለት ባሕርይ ናይ ሕማም ድካም ሞት የብሎምን። ብዝኆም ብቝጽሪ ዘይውሰን አእላፈ አእላፋት (ናይ ብዙኅ ብዙኅ) ቍጽሮም ብዘይካ ፈጣሪኦም ካልእ ኣይፈልጣን እዩ።
ቅዱሳን መላእክት፡ ከም ብዝኆም ዓይነት ኣገልግሎቶም ብዙኅ እዩ። ንእግዚአብሔር ምምስጋን (ኢሳ. 4 ራእ. 5፡12)፣ ምእንቲ ሰባት ምልማን (ማቴ. 18፡10)፣ ንዘኽብርዎምን ዝፈርህዎምን ካብ መከራ ምንጋፍ (መዝ. 34፡7)፣ ንዝደኸሙ ምብርታዕን ምርዳእን (ዘፍ. 16፡7) . . . ወዘይመስሎ እዩ።
ሓደ ካብዞም ቅዱሳን መላእክት ቅዱስ ሩፋኤል እዩ። ትርጓሜ ስሙ ለዋህ ኄር ንልቢ ዘሐጕስ ንኃጥኣን ክሳብ ዚንስሑ ዝረድኦም ማለት እዩ። ሊቀ መላእክት ቅዱስ ሩፋኤል ኣብ መንፈስ ሰባት ዝተሸመ፡ ፈታሔ ማሕፀን ሰባትን እንስሳታትን፡ መዛግብቲ ሰማያት ኣብ ኢዱ ዝተዓቝቡ ብትእዛዝ እግዚአብሔር ድማ ዝዓጹን ዝኸፍትን፡ ሓደ ካብቶም ጸሎት ቅዱሳን ዜዕርጉን ኣብ ቅድሚ እግዚአብሔር ደው ዚብሉን ሾብዓተ ቅዱሳን መላእኽቲ እዩ። (ድርሳነ ቅዱስ ሩፋኤል፡ መጽ. ጦቢት 12፡15)
ካብ ነገደ ንፍታሌም ጦቢት ዝበሃል ምሉእ ሕይወቱ ጽቡቕ ግብሪ እናገበረ ብቕንዕና ሕገ እግዚአብሔር እናፈጸመ ዝመላለስ ሰብ ነበረ። በዓልቲ ቤቱ ሓና ሓደ ወዱ ድማ ጦቢያ ይበሃሉ። ኣብ ስደት ከሎ ከይተረፈ ብእምነቱን ብሠናይ ግብሩን እሙን ነበረ። ሬሳ ቐቢሩ ሰብነቱ ተሓፂቡ ደቂሱ ኸሎ ለዃዅቶ ኣብ ኣዕይንቱ ሸይነናኑ ብምዕዋሩ ናብ ኣምላኹ ንኽምሕሮ ይጽሊ ነበረ። በዛ መዓልቲ እዚኣ ድማ ሾብዓተ ጊዜ ተመርዒያ ‘ኣስማንድዮስ’ ብዝተባህለ እኩይ ጋኔን ዝመትዋ ዝነበሩ ሣራ ጓል ራጉኤል ብግዝእታ ስለዝተጸርፈት ጕሕያ ካብዚ ውርደት እዚ ከድኅና ንፈጣሪኣ ትምልን ነበረት። እግዚአብሔር ጸሎት ክልቲኦም ሰሚዑ ንኬሕውዮም ንሊቀ መላእክት ቅዱስ ሩፋኤል ለኣኸሎም።
ድኅር’ዚ ጦቢት ምስ ገባኤል ዘሎ ገንዘቡ ዘኪሩ ንጦቢያ ምዒዱ ኪሰዶ ዓስቡ ዝወሃቦ መካይድቲ ሰብ ክደሊ ነገሮ። ጦቢያ ካብታ ቤት ውፅእ ምስ በለ ምስ ቅዱስ ሩፋኤል (ኣዛርያ) ተራኸቡ። ጕዕዞ ተጀሚሩ ከባቢ ሩባ ጤግሮስ ኃደሩ። ጦብያ እግሩ ኪሕፀብ ምስ ወረደ ካብቲ ሩባ ኺውሕጦ ዝደለየ ዓሣ ምስ ወፅአ። ሓሞቱን ልቡን ጸሊም ከብዱን ክወስዶ ነገሮ ንሱ’ውን ንምንታይ ከምዘገልግል ሓተቶ። ልብን ጸሊም ከብድን ንዅሉ ጋኔን ዝኃዞ እንተ ዓጠንካዮ እቲ ጋኔን ከምዝሃድምን ከምዘይምለስን እቲ ሓሞት ድማ ዓይኑ ንዝዓወረ እንተ ኣንጢብካሉ ከምዝርኢ ነገሮ።
ኣብ መንገዲ ኤክባታና ኸለዉ ኣብ እንዳ ራጉኤል ከምዝኃድሩን ንሣራ ዚምርዓዋ ንሱ ጥራይ ምዃኑ ይነግሮ። እንተኾነ ጦቢያ ከምቶም ተመርዒዮምዋ በቲ ጋኔን ዝሞቱ ሾብዓተ ሰብኡት ከም ዘይመውት ነገሮ። ቅዱስ ሩፋኤል ናይቲ ዓሣ ልብን ጸሊም ከብዳን ኣብቲ ዚተክኽ ዕጣን ምስ ገበሮ ነቶም ሰብኡት ዚቐትሎም ጋኔን ካብ ሣራ ከምዝወፅእን ሰማያዊ ኣምላኽ ብምሕረቱ ከምዝጥምቶምን ኵሉ ነገሮ። ድኅርዚ እንዳ ራጉኤል ኣትዮም ከምቲ ሕጊ ሙሴ ዚእዝዞ ንሣራ ሰበይቱ ክትኾኖ ሃቦ። እቲ ዅሉ ጸገማ ከምቲ ቅዱስ ሩፋኤል ዝነገሮ ምስ ገበረ እቲ ጋኔን ካብኣ ወፅአ። መርዓ ተፈጺሙ ናብ ወለዱ ኪምለስ ከሎ ቅዱስ ሩፋኤል በቲ ሓሞት ዓሣ ንኣዕይንቲ እንተለኸየን ከምዝሓዊ ተዛረቦ። ከምታ ዝተሓበሮ ድማ ነተን ዝዖራ ኣዕይንቲ ጦቢት ምስ ለኸየን ሓወያ። ጦቢያ ብዅሉ ተሓጕሱ ንእግዚአብሔር ኣመስገነ።
በዓላት መርዓ ምስ ኃለፈ ጦቢት ንጦቢያ ወዱ ነቲ መካይድቱ ዝነበረ ዓስቡ ክንደይ ከምዝኸፍሎ ሓተቶ። ጦቢያ በቲ ዅሉ ዝተራድኦ ብሰላም ናብ ቤቱ ኪምለስውን ስለዝገበሮ ፍርቂ ናይቲ ዘምጽኦ ሃብቲ ከምዝግብኦ ነገሮ። ሽዑ ቅዱስ ሩፋኤል በቲ ዅሉ ዝተገብረሎም ንእግዚአብሔር ከመስግኑን ግብሩ ክነግሩን ንሱ ሓደ ካብቶም ጸሎት ቅዱሳን ዜዕርጉን ኣብ ቅድሚ እግዚአብሔር ደው ዚብሉን ሾብዓተ ቅዱሳን መላእኽቲ ሓደ ምዃኑ ነገሮም። ጦቢትን ጦብያን ከኣ ብፍርሂ ብግምባሮም ተደፊኦም ኣብ ምድሪ ወደቑ። ኣጆኹም ኣይትፍርሁ ክሳብ መወዳእታ ንኣምላኽ ከመስግንዎ ዝተገብረሎም ኪጽሕፍዎ ነጊሩ ናብ ሰማይ ዓረገ። በቲ ዅሉ ዝገበረሎም ዜደንቕ ግብርታት ንእግዚአብሔር ኣመስገኑ።
ጥንታዊትን ሓዋርያዊትን ዝኾነት ቅድስት ቤተ ክርስቲያና ዓመት መፅአ 3 ጳጉሜን እተኽብረሉ ቐንዲ ምኽንያት ኣሎ። ቅዱሳን ሓዋርያት ንፈጣሪ ዓለማት ኢየሱስ ክርስቶስ ኣብ ደብረ ዘይት ብዝሓተትዎ መሠረት ካብ ሊቃነ መላእክት ቅዱስ ሩፋኤልን ቅዱስ ገብርኤል ቀጺሉ 3ይ ሊቀ መላእክት ኮይኑ ከም ዝተሸመን ሥልጣኑን ክብሩን ዝተገልጸሉ ተራዳኢነቱ ዝተጋህደሉ ዕለት እዩ። ብተወሳኺ’ውን ዕለት 13 ምስ አእላፍ መላእክት ወርኃዊ በዓሉ እዩ።
ተራዳእነት ሊቀ መላእክት ቅዱስ ሩፋኤል ኣይፈለየና።
ስብሐት ለእግዚአብሔር ወለወላዲቱ ድንግል ወለመስቀሉ ክቡር።


text:
Reveals the secrets of Washignton D.C.
ብ Anthony T. Browder
ግድነት ክስማዕን ክርኣይን ዘለዎ ቪድዮ። እቶም ኣብ ቫቲካንን ዋሽንግቶንን፣ ሎንደንን ሮማን፣ ኣብ ካልኦት ሃገራት ኤውሮጳን ተተኺሎም ዘለው ሓውልታት፣ ካብ ግብጺ ዝተዘምቱ እዮም። እቲ ምልክት ብዙሓት ሃገራት ኤውሮጳን ኣሜሪካን ድማ፣ ምልክት ኣውሳር ዝተባህለ ንጉስ ግብጺ እዩ ዝነበረ። እቲ ስርቅን ፍግርን ካብ ጥንቲ ጀሚሩ ኣመል ኤውሮጳውያን፣ (ደቂ ከነኣንን ደቂ ያፌትን) ስለዝኾነ፣ ንመረዳእታ ኣብ 1868 ዓ.ም.ፈ. እንግሊዛውያን፣ ንኢትዮጵያ ክወርዋ ከለው ርኡይ ሽፍነትን፣ ውረራን እዩ ዝነበረ። እቲ ዘስደምም ጉዳይ ድማ፣ ብዕሎም ኮነ ኢሎም ንኽስልዩ ንኢትዮጵያ ዝሰደድዎም 4 ሰለይቲ፣ ሃጸይ ቴድሮስ ምስ እሰሮም፣ ነርባዕተ ሰለይቲ እሱራቶም ንኸድሕኑ፣ንሃጸይ ንሃጸይ ቴድሮስ ኣጥቂዖም፣ ማእለያ ዘይብሉ ክቡር መለለዩ መንነትን ባህልን፣ 72 ቅዱሳት መጻሕፍቲ ኢትዮጵያ ዘሚቶም፣ ንስኮትላንድን ለንደንን ኣግዒዞሞ። እቶም መጻሕፍቲ ክሳብ ሎሚ ኣብ ሙዝየም ኤዱንቡርግንንለደንን ክሳብ ሎሚ ኣለው። እቲ ምስጢራት ድማ ተርግጒሞም ዘሚቶሞ።ማፍያ ኮሎንያል ጣልያን ድማ ጥንታዊን መለለዪ መንነት ደቂ ኣግኣዝያን ዝኾኑ ሓውልታ ኣኽሱም መንቊሶም ንሮማ ኣግዒዞሞም። ጠንቋሊ ኣባል ፍሪሜሶን ሃይለስላሴ ግና፣ ንብረት ኢትዮጵያ ምለሱዎ ኢሉ ንጎይተቱ መንግስቲ እንግሊዝን ጣልያንን ከመልክት ኣይደለየን። መኽንያቱ ድማ ዕሱብ ጽዮናውያን ስለዝኾነ። ኣብ ግዝየ መንግስቲ ህውሓት ግና፣ ገለ ብኮሎንያል ጣልያን ተዘሚቶም ዝነበሩ ሓውልታት ኣኽሱም፣ ካብ ሃገር ጣልያን ከምዝተመልሱ ተሓቢሩ ነይሩ። እቲ ማፍያ ኮሎንያል ጣልያን ዝዘመቱዎ ኩሉ ድዩ ወይስ ፍርቁ ተመሊሱ ግና ዝተረኽበ ሓበሬታ ክሳብ ሎሚ የልቦን የልቦምን።


text:
በቢብርኩ ዘሎ ኣመራርሓ ቀልጥፉ ናብ ተግባር ብምእታው ድልየት ህዝቢ ንምርግጋፅ ልዑል ትኹረት ሂቡ ክነጥፍ ይግባእ ተባሂሉ።
ኣቦ መንበር ውድብ ህዝባዊ ወያነ ሓርነት ትግራይን ምክትል ርእሰ ምምሕዳር ብሄራዊ ክልላዊ መንግስቲ ትግራይን ዶክተር ደብረፅዮን ገ/ሚካኤል ልምዓት፣ ሰላም፣ዴሞክራሲን ሰናይ ምምሕዳርን ንምርግጋልፅ በቢብርኩ ዘሎ ኣመራርሓ ናብ ጭቡጥ ተግባር ክኣቱ ከምዘለዎ ኣገንዚቦም።
እቲ ኣመራርሓ ክሳብ ሐዚ ኣብዝተኻየዱ ተደጋገምቲ መድረኻት ናይ ኣተሓሳስባ ሓድነት ዝፈጠረሎም ስለዝኾኑ ኣብዚ ተሪፉና ዘሎ ጊዜ ናይ ተግባር ሓድነት ብምፍጣር ርኡይ ለውጢ ንምምፃእ ክንረባረብ ይግባእ። ስለዝኾነ ድሕሪ ሐዚ ኣብ ኩለን መደባትና ለውጢ ብምምዝጋብ ህዝብና ንኽሕሰሉ እምበር ብኣኼባን መድረኽን ዝጠፍእ ተወሳኺ ጊዜ ክህሉ የብሉን ኢሎም ዶክተር ደብረፅዮን። እዚ ድማ ምስ መስርሕ ተሓታትነት ተኣሳሲሩ ዝፍፀም እዩ።
ኣብ ስሩዓት መደባትና ብምርብራብ ርኡይ ለውጢ ንምርግጋፅ ከዓ ኩሉ ሰስርሑ እናሳለጠ ሓባራዊ ዕማም ካብ ምፍፃም ወፃኢ ብዘመተን ብኮሚቴን ክኸውን ከምዘይግባእ ኣስሚረምሉ።
ዶክተር ደብረፅዮን እዚ ናይ ኣመራርሓ ኣንፈት ዘቐመጡ ካብ 30 ሚያዝያ ጀሚሩ ኣብ ከተማ መቐለ ይካየድ ኣብዘሎ መድረኽ ኦሬንቴሽን እዩ።


text:
ዕድመ ናብ አኼባ ሓድነት ኤርትራውያን፡ ኣብ ከተማ ሎንዶን
ዝኸበርክንን ዝኸበርኩምን ደቂ ሃገርና፥ ኮሚቴ ሓድነት ኤርትራውያን ንፍትሒ፥ ንዕለት 11 መጋቢት 2018 ካብ ሰዓት ሓደ ድ.ቀ. ዝጅምር ሕዝባዊ ኣኼባ ክነካዪድ ስለዝኾና፡ ኣብዚ ኣኼባ`ዚ ክትሳተፉ ብኽብሪ ንዕድመኩም።
ኣብ`ዚ ኣኼባ`ዚ ኮሚቴ ሓድነት ኤርትራውያን ንፍትሒ፡ ኣብዚ ዝሓለፈ ቁሩብ ኣዋርሕ ዝገበርናዮ ሥራሓትን፡ ንዝመጽእ ሒዝናዮም ዘለና መደባትን፡ ከምኡ`ውን ህልው ኩንተታት ሕዝብናን ፖሊቲካ ሃገናን ክንድህስስ ኢና። ብተወሳኺ ድማ ሥነፍልጠታዊ ኣስተምህሮታት ዝህቡና ክልተ ምሁራን ሰባት፥ ኣቶ ዩሱፍ መሓመድ ብርሃንን ኣቶ ተስፋይ ገብረሚካኤልን ክህልዉና እዮም። ኣብዚ ናይ ሓድነት ኣኼባ፥ ብዙሓት ኤርትራውያን፥ ካብ ኩሉ መዳያት ሕብረተሰብና፥ ንኽትሳተፉ ብትሕትና ንዕድም።
ኩላትና ከም እንፈልጦ፥ እዚ ሎሚ አብ ሃገርና ኤርትራ ወሪዱ ዘሎ አደራዕ፥ ኣዝዩ ከቢድ እዩ። ሕዝቢ ኤርትራ፥ ኣብ ዘሎ ይሃሉ ብሓቂ መሪሩዎ ኢዩ ዘሎ። ሕዝብና ኣብ ቅድሚ ዓይንና ይጠፍእ ኣሎ። ሃገርና ሕዝቢ ዘይብላ መሬት ትኸውን አላ። እዚ ዘለናዮ ኩነታት ከምዘለዎ እንተቐጺሉ ድማ፥ ኣብ ምንታይ ከምዝድምደም ብሩህ እዩ። ኣጸቢቕና እንተ ሓሲብናዮ ድማ፥ ኣብ ሕልናና ናይ ኣፈርክቡ ደወል ይቓጭል ኣሎ።
ነዚ ኣንጠጥዩና ዘሎ ኩለ-መዳያዊ ሓደጋ፥ ክንብድሃሉ እንኽእል: ዘየወላውል መገዲ ሓቢርካ ምዝታይን ንናይ ሓባር ሽግር ናይ ሓባር ፍታሕ ምምጻእ ጥራሕ እዩ። ኩላትና ኤርትራውያን፥ ብዘይ ወዓል ሕደር፥ ተኣኪብና፥ እሂን ምሂን ምባል የድልየና ኣሎ። እዚ ንምስላጥ ኮሚቴ ሓድነት ኤትራውያን ንፍትሒ ዓባይ ብሪጣንያ ቀጻሊ ሕዝባዊ ኣኼባታት እንዳ እካየድና ኣብ ሞንጎና ምትእምማንን ምርድዳእን ክፍጠር ንሠርሕ ኣሎና።
ኩልኻትኩም ኣሓትናን ኣሕዋትናን ንእትፈልጡዎም ሰባት ክትዕድሙን; ክትሳተፉን፡ እጃምኩም ከበርክቱን፥ ንኹሉ ኤርትራዊ ብኽብሪ ንዕድም። እዚ ጉዳይ ናይ ኩላትና ስለ ዝኾነ፡ ዓዳማይን ተዓዳማይን የብልናን። እዚ አኼባዚ ዕላምኡ ንኽወቅዕ ንእትገብሩዎ አበርክቶ ኣቐዲምና ነመስግነኩም።
ኣሕዋትኩም
ኮሚቴ ሓድነት ኤርትራውያን ንፍትሒ – ዓባይ ብሪጣንያ
ዕለት፥ 11 መጋቢት 2018: ሰዓት 1:00 ድ. ቀ. ይጀሚር
ኣድራሻ፥ Initiatives of Change, 24 Greencoat Place, London, SW1P 1RD ዝቐረበ ባቡር ጣብያ፥ ቪክቶሪያ (Nearest tube station: Victoria Station) http://www.greencoatplace.org/


text:
ምስ ቀ/ሚ ኃይለማርያም ደሳለኝ ዝተዘራረቡ ኣሜሪካዊ ሴነተር ጂም ኣይንሆፍ ‘ኢትዮጵያ ኣብ ጸጥታዊ መደባት ቀርኒ ኣፍሪቃ፣ መሻርኽቲ ኣሜሪካ’ያ ኢሎም።
ኢትዮጵያ ምስ ሕሉፍ ምምሕዳር ኦባማ ልባዊን ሙውቅን ርክብ ጸኒሕዋ’ዩ ዝበሉ ሴነተር ኣይንሆፍ፣ ርክብ ክልቲኤን ሃገራት ኣብ ትሕቲ ምምሕዳር ፕረዚደንት ትራምፕ ዝያዳ ከምዝጠናኸር ሓቢሮም።
ሴነተር ኣይንሆፍ ወሲኾም ‘ኢትዮጵያ ኣብ ሶማልያን ደቡብ ሱዳንን ንዘለዋ ጻዕሪታት ሰላምን ጸጥታን ኣሜሪካ ትልግሶም ሓገዝ ክትቅጽለሉ ምኻና’ ገሊጾም።
ቀ/ሚ ኃይለማርያም ደሳለኝ ብወገኖም ‘ሃገሮም ምስ ኣሜሪካ ብሕልፊ ኣብ ዘፈራት ንግድን ኢንቨስትመንትን ምስ ኣሜሪካ ሓቢራ ንምስራሕ ድልየታ’ ምዃኑ ሓቢሮም።
እቶም ቀ/ሚ ወሲኾም ‘ኣብ ሞንጎ ዋሽንግተንን ኣዲሳበባን ምዉቕ ዝምድና ኣሎ። ግን ኣብ ዘፈራት ንግዲን ኢንቨስትመንትን ዝራኣይ ዝምድና ዝያዳ ክጠናኸር ይግባእ ኢሎም።
ሴነተር ጂም ኣይንሆፍ ኣባል ኮሚተ ንግዲ፣ መጓዓዝያን ናእሽቲ ትካላት ንግዲን ሴነት ኣሜሪካ ምዃኖም ይፍለጥ።
ኣብ’ዚ ቀረባታት፣ ኣሜሪካ በቲ ኣብ ኢትዮጵያ ዝተኸሰተ ኩነታት ሰብኣዊ መሰላት ሻቅሎታ ምግላጻ ዝዝከር’ዩ። ሰብኣዊ መሰላትን ክኽበሩ፣ እሱራት ፖለቲካዊ ተቃወምቲ ንክፍትሑ’ውን ጸዊዓ’ያ።


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 24 guests and no members online
- Details
- Written by ድምጺ ሰላምን ደሞክራስን ኤርትራ
- Published: 07 October 2017
ኣብ ሰብኣዊ ተግባር ትነጥፍ ዶ/ር ኣልጋይነሽ ፍሳሃ (ጋንዲ) ብውድብ ሕቡራት ሃገራት ንሽልማት ከምዝተሓጽየት ተፈሊጡ።
መስራቲት ዘይመንግስታዊ ማሕበር ጋንዲ ዝኾነት፡ ኣብ ኢጣልያ ትቕመጥ ዶ/ሮ ኣልጋነሽ ፍሳሃ (ጋንዲ) ኣብ ሰብኣዊ ምድግጋፍ ብሓፈሻ፡ ኤርትራውያን ስደተኛታት ብነጋዶ ሰብ ዝበጽሖ ዝተፈላለየ ዝዓይነቱ ማእሰርቲ፡ ምኽፋል ገንዘብ፣ ምምዝዓቕ ውሽጣዊ ናውቲ ኣካልትን ካልእን ኣብ ምድሓን ክትገብሮ ብዝጸንሐትን ዘላን ምስጉን ተግባር፡ ውድብ ሕቡራት ሃገር ምስ መዓልቲ ስደተኛታት ብምትእስሳር ንዘዳለዎ ሽልማት ተሓጽያ ከም ዘላ ማዕከናት ዜና ኤርትራውያን የቃልሓ ኣለዋ።
ኣብ ቅዱስ ሰብኣዊ ተግባር ንብዙሕ ዓመታት ከም ዝሰርሐትን ናይ ብዙሓት ስደተኛታት ኣፍሪቃ ህይወት ካብ ሞት ከም ዘድሓነትን ዝገለጻ እተን ማዕከናት ዜና፡ ኣብ ኢትዮጵያ ኣብ ዝርከብ መዓስከር ስደተኛታት ብዓቕማ ገለ ሓገዛት ከም እተበርክት፡ ብፍላይ ንጽጉማት ሰብ ጸጋ ዕድማ፡ ደጋፊ ዘይብለን ኣዴታትን ህጻናት ትኹረት ገይራ ከም እትንቀሳቐስ፡ በዚ ድማ ሓያሎ መንግስታት፡ ኣህጉራውያን ውድባትን ኣብ ተመሳሳሊ ስራሕ ዝተዋፈሩ ገበርቲ ሰናይ ማሕበራት ኣትኩሮ ከም ዝረኸበት ብምጥቃስ፡ ኣብ’ቲ ሕጸ ዕውቲ ኮይና ክትወጽእን ኮሪዓ ከተኹረዐናን ንሰናይ ተግባራ ብምምስካር ድምጽና ክንህባ ከም ዘለና ይጽብጽባ ኣለዋ።
ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ) ተዛዚሙ።
ካብ’ቲ ኣብ ኣረኣእያን ተግባርን ዝተሰረተ ዘላቒ ሓድነት ንምርግጋጽ ንቃለስ!፣ ሓደን ዝሰመረን ናይ ኩሎም ፖለቲካዊ ሓይልታት ሃገራዊ ግንባር ክረጋገጽ ንቃለስ!፣ ምሕዝነት ህዝብታት ኤርትራን ኢትዮጵያን ይደልድል!፣ ሰሚናር ፖለቲካዊ ውድባት፡ ካልኣይ ጉባኤ ኤርትራዊ ሃገራዊ ባይቶ ንደሞክራስያዊ ለውጢ ንምዕንዋት ንረባረብ!፣ ብዝብሉ መሪሕ ደሞክራስያዊ ጭርሖታት ተዓጅቡ ኣብ ዝተፈላለዩ ኣገደስቲ ፖለቲካዊ ኣርእስታት ዝተዛተየ ውድባዊ ሰሚናር ቀጺሉ ብ20 መስከረም 2017 ዝጀመረ ካልኣይ ውድባዊ ጉባኤና ብ24 መስከረም 2017 ተዛዚሙ።
ብኣላዪ መድረኽ ብ/በየነ ኪዳነ ናይ እንቋዕ ደሓን መጻእኹም ሰላምታን ብጉጅለ ባህሊ ደግሓኤ ሙዚቃዊ ድራማን ዝተዓጀበ ዝኽሪ ሰማእታት ብድምቀት ዝተኸፍተ ካልኣይ ውድባዊ ጉባኤና፡ ቃል ኣሰናዳኢት ሽማግለ ካልኣይ ውድባዊ ጉባኤ ደግሓኤ፣ ቃል- ማእከላይ መሪሕነት ደግሓኤ ተነቢቡ። ቀጺሉ ብኤርትራዊ ደሞክራስያዊ ኪዳን፡ ብኣካል ናይ ዝተረኽቡን ዘይተረኽቡን መሓዙት ፖለቲካዊ ውድባት ኤርትራ ናይ ደገፍ መግለጺ ብዝተታሕዘሉ መደብ መሰረት ተሰሚዑ። መልእኽቲ መሓዙት ፖለቲካዊ ውድባት ጸላኢና ስርዓት ህግደፍ ካብ ሱር መሰረቱ ንምምሓው ሓቢርና ክንቃለስ ከም ዘለና ዝጠልብ ክኸውን እንከሎ ፡ ገለ ድማ ክሳብ ንምትሕንፋጽ ዝጽውዕ ነይሩ።
ቀጺሉ፡ ሰለስተ ዓመታዊ ናይ ስራሕ ጸብጻብን ኣብ መንጎ መንጎ መግለጺ ደገፍ ናይ ዞባታት ደግሓኤን ቀሪቡ። ዞባታት ደግሓኤ ብወሳኒ መልክዑ ምስ መሓዙት ፖለቲካዊ ውድባትን ካልኦት መሻርኽቲ ኣካላትን ሓቢርናን ተኻባቢርናን ብምስራሕ ጭርሖ ህዝብን ሃገርን ንምድሓን ብተግባር ንተርጉም ዝብል ነይሩ። ፖለቲካዊ ጸብጻብ ድማ፡ ኣብ ውሽጢ ዝሓለፈ ስለስተ ዓመትን መንፈቕን ክስርሑ ዝተታሕዙ መደባት፡ኣፈጻጽማኦም ዝነበሮም ድኽመታትን ኣርእስቲ በርእስቲ ዝዳህሰሰ ነይሩ።
ንፖለቲካዊ ጸብጻብ ስዒቡ ጸብጻብ ገንዘብ ብኦዲት ኮሚሽን ቀሪቡ። ቀጺሉ ጉባኤኛ ኣብ ረቂቕ ፖለቲካዊ መደብ-ዕዮን ሕገ-ህንጻ ተኻቲዑ ኣድላዪ ምስትኽኻል ድሕሪ ምግባር ኣጽዲቑ። ንሰለስተ ዓመት ዝመርሑ ኣባላት ማእከላይ ማሪሕነትን ኦዲት ኮሚሽንን ብደሞክራስያዊ ኣገባብ መሪጹ። ጉባኤኛ ኣብ መዛዘሚ ዕለት ማለት 24 መስከረም 2017 ብጉጅለ ባህሊ ደግሓኤን ተዓዲሙ ብዝመጸ ውሩይ ድምጻዊ ኪሮስ ኣስፋሃን ክዘናጋዕ ኣምሲዩን።’
ሬሳ ናይ’ተን ብ14 ሰነ 2017 ኣብ ዓዲ እንግሊዝ ግረንፊል ህንጻ ዘጋጠመ ባርዕ ሓዊ ህይወተን ዝሰኣና ተለልዩ ናይ ቀብሪ ስነ-ስርዓት 7 ጥቕምቲ 2017 ክፍጻም ከም ዝኾነ ተገሊጹ።
ኣብ’ቲ ብ14 ሰነ 2017 ኣብ ዓዲ እንግሊዝ ዝተሃሞቐ ህንጻ ግዳያት ዝኾና፡ ኣማል (ሳምያ) ኣሕመዲን፣ ኣምና ማሕሙድ ኢድሪስ፣ ህጻን ኣማያ ትኩእ ኣሕመዲን ሬሳ ተለልዩ ንቤተሰብ ከም ዝተዋህበ፡ ስለዚ ድማ ናይ ቀብሪ ስነ-ስርዓት ን7 ጥቕምቲ 2017 ተቖጺሩ ከም ዘሎ ቤተ-ሰብ ንዝሃብዎ መግለጺ ብምጥቃስ ኣብ መርበብ ገረገር ዝወጽአ ሓበሬታ ኣረዲኡ።
ድሕሪ ናይ ሰለስተ ኣዋርሕ መሪር ሓዘንን ትጽቢትን ሬሳ ተለልዩ ተዋሂቡና ኣሎ ዝበሉ ስድራ ቤት ግዳያት፡ ክሳብ ሎሚ ኣብ ጎኒና ኮይንኩም ተኻፈልቲ ሓዘና ብምዃን ንዘጸናናዕኩምና ኩሉኹም ልዑል ምስገና ብምቕራብ በቲ ዝተጠቕሰ ዕለት ናይ መወዳእታ ክንፋነወን ስለዝኾና፡ ኩሉኹም ቤተሰብ፣ ፈተውቲ፣ መሓዙትን መሳርሕትን ኣብ ምፍናወን ኣብ ዕለቱን ሰዓቱን ክትርከቡ ብኣኽብሮት ንሕብር ከም ዝበሉ ክፍለጥ ተኻኢሉ ኣሎ።
ህዝባዊት ሪፓብሊክ ቻይና ኣብ ሃገረ ጅቡቲ ወተሃደራዊ ልምምድ ትገብር ኣላ።
ኣብ’ዚ ቀረባ እዋን ኣብ ጅቡቲ ቀዋሚ ወተሃደራዊ መዓስከር ዝኸፈተት ህዝባዊት ሪፓብሊክ ቻይና፡ ወተሃደራት ምስ ኩነታት ኣየርን ኣቀማምጣ ቦታን ክላለዩ ዘኽእሎም፡ ዝተፈላለዩ ዝተራቐቑ ኣጽዋር ኲናት ዓጢቖም ኣብ ልምምድ ከም ዝርከቡ ምንጭታት ድምጺ ሰላምን ደሞክራስን ኤርትራ ካብ ጅቡቲ ሓቢሮም።
ሃገረ ጅቡቲ ብዘለዋ ጂኦ ፖለቲኮ ስትራተጂካዊ ኣቀማምጣ ብዙሓት ብዓለም ደረጃ ጽልዋ ዘለዎም መንግስታት ኮነ፡ ዞባውያን መንግስታት መን ቀዲሙ ክሳዳዊ ቦታ ሓዘ ይቀዳደሙላ ከም ዘለው፡ ከም ሃገር ዳርጋ ናብ መዋፈሪት ወተሃደራት ዓለም ገጻ ተምርሕ ከም ዘላ፡ እዚ ጉዳይ ብመንጽር ዞባዊ ርግኣትን ነጻነት ህዝብታትን መንግስታትን ኣዝዩ ኣሰካፊ እናኾነ ይኸይድ ምህላውን እቶም ምንጭታት ትዕዝብቶም ገሊጾም’
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ፡ 02-10-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ኣብ ስዊድን ዘለዋ ባንክታት፡ ሕሳብ ባንክ ንኽተውጽኡ ከፍቅዳልኩም ይግደዳ እየን። ዋላ'ውን ቊጽሪ መንነት ስዊድን፣ ኣድራሻ ስዊድን ዘይብልኩም እንተኾነ ወይ ክፍልጥ ዘይትደልይዎ ዕቁብ መንነት እንተሃለወኩም፡ ሕሳብ ባንኪ ንኽተውጽኡ መሰል ኣለኩም። እንተኾነ ግ ባንኪ፡ ሕሳብ ንኽትከፍተልኩም መንነትኩም ከተረጋግጽ ክትክእል ይግባእ።
ኣቐዲሙ ምስ ባንኪ ኣብ ዝነበረኩም ርክባት ዘይቅኑዓት እንተነይርኩም፡ ሕሳብ ንኸይትኸፍቱ ክትነጽገኩም ትኽእል እያ። ብዛዕባ ገበን ዚምልከት ዝኾነ ጥርጠራ እንተልዩ ድማ ሕሳብ ንኸይትኸፍቱ ክትንጸጉ ይከኣል እዩ።
ባንክታት፡ ኣገልግሎት ባንክ ብኢንተርነት ንኽትጥቀሙ ዕድል ክህባኹም ግዴታ የብለንን። ከምኡውን፡ ደቢት ካርድ ወይ ዕዳ ባንክ ንኽህባኹም ግዴታ የብለንን። እንተኾነ ግን፡ በዓል-መዚ ፋይናንሳዊ ቁጽጽር ስዊድን፡ ባንክታት ንዓማዊለን ደቢት ካርድን ኣገልግሎት ባንኪ ብኢንተርትን ዝኣመሰለ ኣገልግሎታት ንኽህባ ይላበወን እዩ።
መን ምዃንኩም ብኸመይ ከተርእዩ ትኽእሉ?
ኣብ ስዊድን ከምዘለኹም ዜረጋግጽ ቅቡል ሰነዳት መንነት፥
•ፍቓድ ምምራሕ ተሽከርከርቲ ስዊድን
•ሃገራዊ መንነት ስዊድን
•SIS ዝብል ምልክት ዘለዎ ካርድታት መንነት፣ ካርድ መድሕን ጥዕና ኤውሮጳ
•ፓስፖርት ስዊድን
•ፓስፖርት ወጻኢ ሃገር
ፓስፖርት ወጻኢ ሃገር እትጥቀሙ እንተዄንኩም፡ ባንኪ፡ መንነትኩም ዜረጋግጽ ደብዳቤ ኣብ መበቆል ሃገርኩም ካብ ዘላ ባንኪ ንኽውሃባ ሳሕቲ ክትሓትት ይከኣል እዩ።
ብዛዕባ'ዚ ዚምልከት ተወሳኺ ሓበሬታ፡ ኣብ www.konsumenternas.se ኪርከብ ይከኣል እዩ።